މިދިޔަ މަހާ އަޅާ ބަލާއިރު މި މަހު “ގޮވާފައިވާ” ފޯނުގެ އަދަދު މަދު: ސެމްސަންގް – Dhuvas Online\nމިދިޔަ މަހާ އަޅާ ބަލާއިރު މި މަހު “ގޮވާފައިވާ” ފޯނުގެ އަދަދު މަދު: ސެމްސަންގް\nސެމްސަންގް ކުންފުނިން އެއްމެ ފަހުން ބާޒާރަށް ނެރުނު ނޯޓް7ސްމާޓްފޯނުގެ ބެޓެރީ ގޮވާ މައްސަލަ ފެންމަތި އެ މައްސަލަ ހައްލު ނުވެ އެއްމެ ފަހުން އެ އުފެއްދުން ބޭނުން ނުކުރަން އަންގައި އުފެއްދުން ހުއްޓާލައި ފޯނުތައް އަނބުރާ ހޯދުމުގެ މަސައްކަތް ސެމްސަންގް ކުންފުނިން ފަށާފައިވާއިރު މިދިޔަ މަހާ އަޅާ ބަލާއިރު މި މަހުގައި ގޮވާފައިވާ ފޯނުގެ އަދަދު ނިސްބަތުން މަދު ކަމަށް ސެމްސަންގް ކުންފުނިން ބުނެފި އެވެ.\nސެމްސަންގަ ކުންފުނިން އާއްމުކޮށްފައިވާ ބައެއް ތަފާސް ހިސާބުތަކަށް ބަލާއިރު މިހާތަނަށް ނޯޓް7ގެ 96 ފޯނުގެ ބެޓެރީ ގޮވި މައްސަލަ ހުށަހެޅިފައި ވެ އެވެ. އަދި އޭގެ ތެރެއިން 23 މައްސަލައަކީ މައްސަލަ ހައްލުކޮށް ކަމަށްބުނެ ފޯނުތައް އަލުން މާކެޓަށް ނެރުނު ފަހުން ހުށަހެޅިފައިވާ މައްސަލަ ކަމަށްވެސް ސެމްސަންގް ކުންފުނިން ބުނެ އެވެ.\n“ފޯނު ގޮވުމުގެ ސަބަބުން މީހުން ފިހުނު ކަމަށް ރިޕޯޓް ކޮށްފައިވަނީ 13 ފަހަރު، ތަކެއްޗަށް ގެއްލުން ލިބިގެން 47 ފަހަރު ރިޕޯޓް ކޮށްފައިވޭ” ސެމްސަންގް ކުންފުނިން ހާމަކޮށްފައި ވެ އެވެ.\nނޯޓް7ފޯނުތައް އުފެއްދުން ހުއްޓާލާފައިވާކަން އެ ކުންފުނިން އިއުލާނު ކޮށްފައިވާއިރު ފިހާރަތަކުން ނޯޓް7ނުވިއްކުމަށާއި ފޯނު ގަނެފައިވާ ފަރާތްތަކުން ފޯނު ނިއްވާލާފައި ބޭއްވުމަށް ސެމްސަންގް ކުންފުނިން ވަނީ އިލްތިމާސް ކޮށްފަ އެވެ.


ދުޅަހެޔޮ އިސްތަށިގަނޑެއް ބޭނުންތަ؟ | Jazeera\tދުޅަހެޔޮ އިސްތަށިގަނޑެއް ބޭނުންތަ؟ - Jazeera\nދުޅަހެޔޮ އިސްތަށިގަނޑެއް ބޭނުންތަ؟\nއާމިނަތު އަޙުމާ April 13, 2019 330 views0\nދިގު، ވަރުގަދަ އިސްތަށިގަނޑެއް ބޭނުންވާ މީހުންގެ އަދަދު ވަރަށް ގިނައެވެ. ނަމަވެސް އެފަދަ އިސްތަށިގަނޑެއް ހޯދަން މަސައްކަތް ކުރެވެނީ ކިތައް މީހުންނަށް ހެއްޔެވެ؟ ގިނަ މީހުންނަށް ހީވެފައި އޮންނަ ގޮތުން، އިސްތަށިގަނޑު ދިގުކުރުމަށް ކުރެވޭނެ މާކަ ބޮޑު ކަމެއް ނޯވެއެވެ. އެހެން ކަމުން އެމީހުން އިސްތަށިގަނޑު ދިގުކުރުމަށް ނުހަނު ގިނަ ދުވަސްތަކެއް އިންތިޒާރު ކުރެއެވެ. އަދި ބައެއް މީހުން އިސްތަށިގަނޑު ވަކި ހިސާބަކަށް ދިގުވުމުން، އެންމެ ބޭނުންވާ ވަރަށް ދިގު ނުވި ކަމަށް ނިންމައި ، އިސްތަށިގަނޑު ކުރުކޮށް ކޮށާލައެވެ.\nމިފަދަ ކަންކަމާ މިހާރު މާޔޫސްވާކަށް ނުޖެހެއެވެ. އިސްތަށިގަނޑު ދިގުކޮށް ވަރުގަދަކުރުމަށް ގޭގައި ހުރެވެސް މަސައްކަތް ކުރެވިދާނެއެވެ. ބޭނުންވަނީ ހަމައެކަނި ކާއެއްޗެއްސަށް ނުވަތަ ޑައެޓަށް ބަދަލެއް ގެންނާށެވެ. ކުރެވިފައިވާ ގިނަ ދިރާސާތަކާއި، ހޯދިފައިވާ ގިނަ ހޯދުންތަކުން ދައްކާ ގޮތުގައި، ހަށިގަނޑަށް އެތެރެ ކުރެވޭ ކާނާއަކީވެސް އިތަށިގަނޑު ހެދުމުގައި އިސް ދައުރެއް އަދާކުރާ އެއްޗެކެވެ. މިގޮތުން އިސްތަށިގަނޑު އަވަހަށް ދިގުވުމަށް މަގުފަހި ކުރުވާ ބައެއް ކާނާގެ ބާވަތްތައް ބަޔާންކޮށްލަމެވެ.\nބިހަކީ ބައޮޓިންގެ މާއްދާއިން ފުރިފައިވާ ކާނާއެކެވެ. ބައޮޓިން އަކީ އިސްތަށިގަނޑު އަވަހަށް ހެދުމަށް އެހީވެދޭ މިނަރަލް އެކެވެ. އިސްތަށިތައް ފީވުމާއި ހިމަވުމަކީ ހަށިގަނޑުގައި ބައޮޓިންގެ މާއްދާ މަދުކަމުގެ އަލާމާތެކެވެ. މީގެ އިތުރުން ބިހުގައި އެކުލެވޭ އެލް-ލައިސިން އާއި ވިޓަމިން ޑީ އަކީ އިސްތަށިގަނޑު އަވަހަށް ދިގުވެ، އިސްތަށިގަނޑު ވަރުގަދަ ކުރުމަށް އިސް ދައުރެއް އަދާ ކުރާ، ފައިދާހުރި މާއްދާތަކެކެވެ.\nބަދަނަކީ އިސްތަށިގަނޑު އަވަހަށް ދިގުވުމަށް ބޮޑު އެހީއެއް ފޮރުކޮށްދޭ މާއްދާއެއް ކަމަށްވާ، ސެލީނިއަމް މަތީ މިންވަރަކަށް އެކުލެވިގެންވާ ކާނާއެކެވެ. ފަހުގެ ދިރާސާތަކާއި ހޯދުންތަކުން ދައްކާ ގޮތުން، ސެލީނިއަމް އަކީ އިސްތަށިގަނޑު ބާރަށް ދިގުވުމަށް އެހީވުމުގެ އިތުރުން، އިސްތަށި ފޭބުމާއި، ބޮލުގައި ހަންފޮޅުމާއި، އިސްތަށިގަނޑު ވަރުގަދަކުރުމުގައި ވަރަށް މުހިންމު ދައުރެއް އަދާ ކުރާ މާއްދާއެކެވެ. އެހެންކަމުން ބަދަން ފަދަ ސެލީނިއަމް އެކުލެވޭ ކާނާ ކެއުމަކީ މުހިންމު ކަމެކެވެ.\nކަނޑުމަހަކީ ދިވެހިންނާއި އެންމެ ރައްޓެހި ކާނާގެ ބާވަތްތަކުގެ ތެރެއިން ހިމެނޭ އެއްޗެކެވެ. ދިވެހިންގެ އިޤްތިޞާދުގެ ލޭ ނާރަކީވެސް މަސްވެރިކަމެވެ. އެހެން ކަމުން، އޮމެގާ-3 ފެޓީ އެސިޑް އަދި ވިޓަމިން ޑީ އިން މުއްސަނދިވެފައިވާ މި ބާވަތުގެ ކާނާ ހޯދުމަކީ ދިވެހިންނަށް ވަރަށް ފަސޭހަކަމަކަށް ވާނެއެވެ. މި ދެ މާއްދާއަކީވެސް، އިސްތަށިގަނޑު ވަރުގަދަކޮށްދިނުމުގެ އިތުރުން އިސްތަށިގަނޑު ދިގުވާ ދުވެލި ބާރުކޮށްދޭ، ފައިދާހުރި ދެ މާއްދާއެވެ.\nވިޓަމިން ޑީ އެކުލެވޭ ކާނާތައް\nވިޓަމިން ޑީއަކީ އިސްތަށިގަނޑަށް ވަރަށް ފައިދާހުރި މާއްދާއެކެވެ. މިގޮތުން ގިނަ އަދަދަކަށް ވިޓަމިން ޑީ ގެ މާއްދާއެކުލެވޭ ކާނާތަކަށް ބަލާއިރު، އޮރެންޖު، ޔޯޖަޓު، މާޖިރިން، މަސް، ގެރިމަސް، ޗާޒް އަދި މަޝްރޫމްވެސް ހިމެނެއެވެ.


މައްކާ - ވިކިޕީޑިއާ\nމި މަޒުމޫނު ބިނާވެގެންވަނީ ސައޫދީ އަރަބިއްޔާގެ ޝަހަރުގެ މައްޗަށެވެ. މައްކާ، މި ބަސް ބޭނުން ކުރެވިފައިވާ އެހެން ޙާލަތްތައް ބައްލަވާ ލެއްވުމަށް މައްކާ (އެހެނިހެން ޙާލަތްތަކުގައި)، މި ޞަފްޙާއަށް ވަޑައިގަންނަވާށެވެ.\nSkyline of މައްކާ Makkah al-Mukarramah مكة المكرمة\nސައޫދީ އަރަބިއްޔާގެ ޗާޓުން މައްކާ\nއޮތްތަން: 21°25′N 39°49′E / 21.417°N 39.817°E / 21.417; 39.817\n26 އަކަކިލޯމީޓަރު (10 އަކަމޭލު)\n277 މީޓަރު (908.8 ފޫޓު)\nމައްކާ (ޢަރަބިބަހުން: مكة المكرمة) އަކީ ތާރީޚީ ޙިޖާޒުގެ ސަރަޙައްދުގައިވާ ސައޫދީ އަރަބިއްޔާގެ މަންޠިޤާ މައްކާ ގެ ވެރި ރަށެވެ. 2004 ގެ ބޯހިމެނުމުގައި ބުނާގޮތުން މައްކާގެ އާބާދީއަކީ 1،294،167 މީހުންނެވެ. މައްކާ އޮތީ ޖިއްދާއާ 73 ކިލޯމީޓަރު (45 މޭލު) ދުރުގައި، އިބްރާހީމް ވާދީގައި ކަނޑުގެ ސަޠުހުން 277 މީޓަރު އުހުގައެވެ. ރަތްކަނޑާއި މައްކާއާ ހުރި ދުރުމިނަކީ 80 ކިލޯމީޓަރެވެ.\nމި ޝަހަރުގައި މުސްލިމުންގެ އެއްމެ މުޤައްދަސް ޙަރަމްފުޅު ހުރުމުގެ ސަބަބުން އަދި ކުޅަދާނަކަން ލިބިގެންވާ ކޮންމެ މުސްލިމަކު ޢުމުރުން އެއްފަހަރު މި ޙަރަމްފުޅަށް، ޙައްޖުވާން އަންނަން ޖެހޭތީ، މި ޝަހަރު ވެފައިވަނީ މުސްލިމުންގެ ޤަދަރު ވަރަށް މަތިވެރި ދަރަޖައަކަށް ދެވިފައިވާ ޝަހަރަކަށެވެ.\nމުސްލިމުންގެ ނަބިއްޔާ މުޙައްމަދުގެފާނު އުފަންވެވަޑައިގަތީވެސް މި ޝަހަރުގައެވެ. އެކަލޭގެފާނަކީ މައްކާގެ ޤަދަރުހުރި ޢާއިލާއަކުން ވަޑައިގަތް ބޭކަލެކެވެ. އެކަލޭގެފާނުގެ ކާފާފުޅު ޢަބްދުލްމުއްޠަލިބު މައްކާގެ ވެރިކަން ކުރެއްވިއެވެ. ހަމަ އެފަދައިން އެކަލޭގެފާނުގެ އެހެން ކައުބަފައިންނަކީ ވެސް މައްކާގެ ބޮޑުންގެ ތެރެއިން ހިމެނިގެންވާ ބޭފުޅުންނެވެ.\n6 މިހާރުގެ ޙާލަތު\n7 ޣައިރު މުސްލިމުންނާއި މައްކާ\n10 ޤަދީމީ ފަތްފުށް ތަކުގައި މައްކާ\n11 އިތުރަށް ބެއްލެވުމަށް\n14 އިތުރު ފާލަންތައް\nމައްކާ ވަނީ ކަނޑުގެ ސަޠުހުން 277 މީޓަރު އުހުގައެވެ. މި ޝަހަރު އޮތީ ފަރުބަދަތަކެއްގެ ދެމެދުގައެވެ. މައްކާގެ ޝަހަރު ބިނާވެގެންވަނީ މަސްޖިދުލްޙަރާމް ގެ ވަށައިގެންވާ ސަރަޙައްދުގައެވެ. މިސްކިތުގެ ކައިރީގައިވާ ހިސާބުތައް ނިސްބަތްވަނީ މުސްކުޅި ޝަހަރަށެވެ. މިސްކިތުގެ ކައިރީގައި ހުރި ގެތައް ނަގައި އެތަންތަން ވަނީ ފުޅާ މަގުތަކަށް ބަދަލުކުރެވިފައެވެ. މީހުން އުޅޭ އެކުވެނިތައް ގިނައީވެސް މުސްކުޅި ޝަހަރުގައެވެ. މި ޝަހަރުގައި ޤަދީމީ ގޮތަށް ތަނުގެ ހިލަ ބޭނުންކޮށް ގެން ދެ ބުރި އަށާއި ތިން ބުރި އަށް ޢިމާރާތްކޮށްފައިވާ ގެތައް ވެއެވެ. އަދި ޙައްޖު ކޮށް ނިމިގެން އަމިއްލަ ރަށަށް ދެވޭނެ ފަދައެއް ނެތް ފަޤީރުން ދިރިއުޅޭ ޖިފުޓިތައް ވެސް މަދުމަދުން ހުރެއެވެ. \nމައިގަނޑު ގޮތެއްގައި ލިބޭ ޚިދުމަތަކީ ޙައްޖާ ގުޅޭ ގޮތުން ފޯރުކޮށްދެވޭ ދަތުރުފަތުރުގެ ޚިދުމަތެވެ. މައްކާގައި ވައިގެ ބަނދަރެއް ނުވަތަ ރޭލުމަގެއް ނޯވެއެވެ. ތާރު އެޅި މަގުތަކާއި އެކްސްޕްރެސް މަގު ތަކުން މައްކާ ވަނީ ސައޫދީ އަރަބިއްޔާގެ އެހެން ޝަހަރުތަކާ ގުޅާލެވިފައެވެ. މި ޝަހަރުގައި ހުރި މަގުތައް ރަނގަޅެވެ. ގިނަ ހައްޖާޖީން ނުވަތަ ހައްޖުވެރިން މައްކާއަށް ވަންނަނީ ޖިއްދާގެ ހައްޖު ގިމަތައިންނެވެ. \nމައްކާ 1850މ. ވަނަ އަހަރު\nމައްކާގެ އާބާދީގެ އަކަބުރަ ވަނީ ވަރަށް މަތިވެފައެވެ. އަހަރަކު ގާތް ގަނޑަކަށް4މިލިއަން މީހުން ހައްޖު ވުމަށް މައްކާ އަށް ޒިޔާރަތް ކުރެއެވެ. \nމައްކާގެ ގަވަރުނަރު ކަމަށް ބޭފުޅަކު ޢައްޔަން ކުރައްވަނީ ސައޫދީ ރަސްގެފާނެވެ. ޝަހަރުގެ މުނިސިޕަލިޓީ ހިންގެވުމަކީ އިންތިޚާބު ކުރެވިފައިވާ ސާދަ މެންބަރުންގެ މުނިސިޕަލް ކައުންސިލުގެ ޒިއްމާއެކެވެ. މައްކާއަކީ މަންޠިޤާ މައްކާގެ ވެރިރަށެވެ.\nއަމީރު ޢަބްދުލްމަޖީދު ބިން ޢަބްދުލްޢަޒީޒު 2007 ވަނަ އަހަރު އަވަހާރަ ވުމާ ހަމައަށް 2000 ވަނަ އަހަރުން ފެށިގެން މައްކާގެ ގަވަރުނަރަކަށް ހުންނެވީ އެމަނިކުފާނެވެ. \n1787މ. ވަނަ އަހަރު ތުރުކީން ކުރަހާފައިވާ މައްކާގެ ޗާޓެއް\nކަޢުބާ އަކީ ހަތަރެސްކަން ކޮޑި ބައްޓަމަށް ހުރި ޢިމާރާތެކެވެ. މި ޢިމާރާތް ބިނާ ކުރެއްވީ އިބްރާހީމްގެފާނެވެ.\nގިނަ ތާރީޚު ޢިލްމުވެރިންވެސް އެއްބަސްވެވަޑައިގަންނަވާނެ ފަދައިން މުޙައްމަދުގެފާނުގެ ކުރީގެ އެތައް ޖީލެއްގެ މީހުންނަށް ވެސް މައްކާއަކީ ވިޔަފާރީގެ މަރުކަޒެއް އަދި ޒިޔާރަތެކެވެ. މައްކާމީހުންގެ ވިޔަފާރީގެ ފުޅާމިނަކީ ކޮބައި ކަމާ މެދު ވަރަށް ހޫނުކޮށް މިއަދުވެސް ބަހުސްކުރެވެމުން ދެއެވެ. ބައެއް ތާރީޚު ޢިލްމުވެރިން ޤަބޫލުކުރައްވާ ގޮތުގައި މައްކާއަކީ ވިޔަފާރީގެ ދަތުރުމަގެއްގެ މަތީގައި އޮތް ރަށެކެވެ. އެގޮތުން މިރަށުގެ ތެރެއިން ލާފައި ރޫމާނީ އަމްބަރާޠޫރިއްޔަތުގެ ރަށްތަކަށް މުދާ ގެންދެވިފައިވެއެވެ. އެހެން ނަމަވެސް ޕެޓްރީޝިއާ ކްރޯން އެކަމަނާ ލިއުއްވި މެއްކަން ޓްރޭޑް އެންޑް ދަ ރައިޒް އޮފް އިސްލާމް ގައި ބުނުއްވަނީ މައްކާގެ މީހުންނަކީ އާދައިގެ ކުދިވިޔަފާރިވެރިން ކަމުގައެވެ.\nޤުރުއާނާއި މުސްލިމް ތާރީޚީ ފަތްފުށްތައް ބުނާ ގޮތުން މުޙައްމަދުގެފާނު އުފަންވެވަޑައިގަތް އަހަރު ނުވަތަ އެއަހަރުގެ ކުރީ އަހަރު ކަމުގައިވާ 570މ. ވަނަ އަހަރު ޙަބުޝްކަރައިގެ ޔަކްސޫމީން އަބްރަހާގެ ޤިޔާދަތުގައި މައްކާއަށް ޙަމަލާދިނެވެ. މިމީހުންގެ ކިބައިން މައްކާ ސަލާމަތްވި ކަމަށް ބުނެވެނީ އަބާބީލު ދޫނިތަކެއް އައިސް ހިލައިގެ ވާރޭ އޮއްސުމާއި އެފަހުން އެމީހުންގެ ތެރޭގައި ޠާޢޫން ފެތުރުމުގެ ސަބަބުންނެވެ.\n1880މ. ވަނަ އަހަރު ނަގާފައިވާ ކަޢުބާގެ ތަޞްވީރެއް\nއިސްލާމީ ނަބިއްޔާ މުޙައްމަދުގެފާނުގެ ޒަމާނުގެ ކުރިން މައްކާގެ ބާރު އޮތީ ބަނޫ ޤުރައިޝް ގެ އަތުގައެވެ. ބަނޫ ޤުރައިޝް އަށް ނިސްބަތްވާ މުޙައްމަދުގެފާނު، ބުދަށްއަޅުކަން ކުރުމާ ދެކޮޅަށް ފެއްޓެވި ރިސާލަތުގެ ސަބަބުން މައްކާ ދޫކޮށް މަދީނާއަށް ހިޖުރަ ކުރުމަށް މަޖުބޫރުވެ ވަޑައިގަތެވެ. އެއަށް ފަހު 630މ. ވަނަ އަހަރު އެކަލޭގެފާނު މައްކާ ފަތަޙަ ކުރައްވައި ކަޢުބާ ގެ ތެރޭގައި ހުރި ބުދުތަކާއި ތަޞްވީރުތައް އެތަނުން ނެރުއްވައި، އެއީ މުސްލިމުން ޙައްޖުވާނޭ ތަންކަން ބަޔާންކޮށްދެއްވިއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: މައްކާ ފަތަޙަކުރެއްވުން\nމައްކާ އަކީ އެއްވެސް ދުވަސްވަރެއްގައި އިސްލާމީ އުއްމަތުގެ ވެރިކަން ކުރާ ރަށް ކަމުގައި ހަމަ ޖެހިފައެއް ނެތެވެ. އިސްލާމީ އުއްމަތުގެ ފުރަތަމަ ވެރިރަށަކީ މައްކާއާ 250 މޭލު ފޭގައި އޮތް މަދީނާ އެވެ. ޢަލީގެފާނު ގެ ޚިލާފަތުގައި އިސްލާމީ ވެރިކަން ކޫފާ އަށް ބަދަލު ކުރެއްވިއެވެ. އޭގެ ފަހުން އުމަވީން އެ ވެރިކަން ދިމިޝްޤަށް ބަދަލު ކުރިއެވެ. ޢައްބާސީންގެ ވެރިކަމުގައި އިސްލާމީ އުއްމަތުގެ ވެރިރަށަކީ ބަޣުދާދެވެ. މޮންގޯލުން ބަޣުދާދަށް އަރައި ހަމަލާ ދިނުމުން ވެރިކަން ކުރާ ރަށެއްގެ ގޮތުގައި ހަމަ ޖެހުނީ ޤާހިރާ އެވެ. ޢުޘްމާނީން ގެ ވެރިރަށަކީ ޤުޞްޠަންޠީނިއްޔާ އެވެ.\nމިހާރުގެ ޙާލަތު[އުނިއިތުރު ގެންނަވާ]\nމި ޝަހަރުވަނީ މިދިޔަ ދަހަ ތަކުގެ ތެރޭގައި ވަރަށް ބޮޑުވެފައެވެ. ޙައްޖު ގެ އަޅުކަމުގައި ބައިވެރިވާ އެތައް ސަތޭކަ ޙައްޖުވެރިން ކޮންމެ އަހަރަކު ޖެޓު ތަކުގައި މައްކާއަށް ޒިޔާރަތް ކުރެއެވެ. އެތައް ހާސް ސުޢޫދީންނަށް ޙައްޖާޖީންނަށް ޚިދުމަތް ކުރުމުގެ ދާއިރާގައި މަސައްކަތް ކުރުމުގެ ފުރުޞަތު ލިބެއެވެ. މިއަދު މައްކާވަނީ ޝޮޕިން މޯލްތަކާއި ސްކައި ކްރޭޕަރ ތަކާއި ފަހިމަގު ތަކުން ފުރިފައެވެ.\nޣައިރު މުސްލިމުންނާއި މައްކާ[އުނިއިތުރު ގެންނަވާ]\nޣައިރު މުސްލިމުން މައްކާއަށް ވަނުމަކީ ހުއްދަކަމެއް ނޫނެވެ.\nޣައިރު މުސްލިމުންނަކަށް މައްކާއަކަށް ނުވަދެވޭނެއެވެ. އެހެން ނަމަވެސް ނޫސްވެރިން ނާއި ރަޙިމުގެ ގުޅުމުން މުސްލިމުންނާ ގުޅިފައިވާ ޣައިރު މުސްލިމުންނަށް ހުއްދައެއް ދެވިފައިވެއެވެ. ޝަހަރަށް ދެވޭ މަގުތަކުގައި ފާސްކޮށް ހަދާ އޮފިޝަލުން ތިއްބަވައެވެ. އެހެން ކަމުން ހުއްދަކުރެވިފައިވާ ޙައްޖާޖީން ނޫން ބަޔަކަށް ޝަހަރަށް އެތެރެ ނުވެވޭނެއެވެ.\nޚުލަފާއުއްރާޝިދޫން ގެ ޒަމާނުން ފެށިގެން ވެސް މައްކާ އަށް ޣައިރު މުސްލިމުން ވަނީ މަނާ ކުރެވިފައެވެ. މިއަދުވެސް މިކަން އޮތީ މިގޮތަށެވެ. ސަޢޫދީ ސަރުކާރުން ވަރަށް ޚާއްޞަ އަހައްމިއްޔަތެއް ދީގެން މައްކާއަށް ވަންނަ މީހުން ދެނެގަތުމުގެ ކަންތައް ކުރެވޭނެ އިންތިޒާމު ހަމަ ޖައްސާފައިވެއެވެ. ދުނިޔޭގެ ބައެއް ޤައުމުތަކުގެ ވެރިން ވެސް މައްކާއަށް ދިއުމަށް މަސައްކަތް ކޮށްފައިވެއެވެ. އެހެން ނަމަވެސް އެބޭފުޅުންނަކީ ޣައިރު މުސްލިމުން ކަމުގައިވާތީ ސަޢޫދީ ސަރުކާރުން މިކަމަށް އިންކާރު ކޮށްފައިވެއެވެ.\nއެހެން ނަމަވެސް މުސްލިމުން ކަމުގައި ހެދިގެން ބައެއް މީހުން މައްކާއަށް ވަދެފައިވާ ކަން ފާހަގަ ކުރެވެއެވެ. މި ގޮތުން މައްކާއަށް ދަތުރުކޮށް ސައްޔާޙެއްގެ ޔައުމިއްޔާ ލިޔެފައިވާ މަޝްހޫރު އެކަކީ ސަރ ރިޗަރޑް ފްރާންސިސް ބަރޓަން އެވެ. ބަރޓަން މައްކާއަށް ދަތުރު ކުރީ އަފްޣާނިސްތާނު މަގުން ޤާދިރީ ޞޫފީ އެއްގެ ގޮތުގައެވެ.\nހުކުރު ނަމާދަށް ފަހު ނަގާފައިވާ ކަޢުބާގެ މަންޒަރެއް\nއިނގިރޭސި ބަހުން ލިޔާ އިރު މައްކާ ޢާއްމުކޮށް ލިޔެ އުޅެނީ (Mecca) މި ގޮތަށެވެ.\nމައިގަނޑު ގޮތެއްގައި މައްކާގެ އިޤްތިޞާދު ބިނާވެގެންވަނީ ވިޔަފާރީގެ މައްޗަށެވެ.\nޤަދީމީ ފަތްފުށް ތަކުގައި މައްކާ[އުނިއިތުރު ގެންނަވާ]\nކުރީގެ ޔޫނާނީ ފަތްފުށްތަކުގައި މައްކާގެ ވާހަކަ އައިސްފައިވާ ކަމުގައި ވެއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ބައްކާ\nމުސްލިމުންގެ ތެރެއިން ބައެއް މީހުން ޤަބޫލުކުރާ ގޮތުގައި މައްކާގެ ވާހަކަ ޔަހޫދީންގެ ތައުރާތު/ނަޞާރާއިންގެ ބައިބަލް ގައި ލިޔެވިފައިވެއެވެ.\nމަޝްހޫރު މިސްކިތްތަކުގެ ލިސްޓު\n↑ 1.0 1.1 1.2 1.3 "މެއްކާ އެންޑް މެދީނާ". އެންސައިކްލޮޕީޑިއާ ބްރިޓޭނިކާ. ފިފްޓީންއްތް އެޑިޝަން 23: 698-699. (2007).\n↑ އެސޯސިއޭޓެޑް ޕްރެސް (މޭ 7، 2007). އަމީރު ޢަބްދުލްމަޖީދު، މައްކާގެ ގަވަރުނަރު، 65 އަހަރުފުޅުގައި އަވަހާރަވެއްޖެ.\nރޮޒެންތާލް، ފްރޭންޒް; އިބްނި ޚަލްދޫން (1967). ދަ މުޤައްދިމާ: އެން އިންޓްރޮޑަކްޝަން ޓު ހިސްޓްރީ. ޕްރިންސްޓަން ޔުނިވަރސިޓީ ޕްރެސް. ISBN 0-691-09797-6.\nމައްކާއާ ގުޅޭ ސައޫދީ ސަރުކާރުގެ ރަސްމީ ވެބްސައިޓު\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4ޖެނުއަރީ 2022، 11:13 ގައެވެ.


މާދަމާއިން ފެށިގެން3ދުވަހަށް ކުޅުދުއްފުށި ލޮކްޑައުން\nމާދަމާ މެންދުރު 12:00 އިން ފެށިގެން 72 ގަޑިއިރަށް ކުޅުދުއްފުށި ލޮކްޑައުން ކުރަން ނިންމައިފި އެވެ. މިއީ މާލެ، ހުޅުމާލެ، ވިލިމާލެ ފިޔަފައި އެހެން ރަށެއް ލޮކްޑައުންކުރާ ފުރަތަމަ ފަހަރެވެ. މާލެ ވަނީ މިދިޔަ ބުދަ ދުވަހުން ފެށިގެން އަންނަ މަހުގެ 1 އާ ހަމައަށް ލޮކްޑައުން ކޮށްފަ އެވެ.\nކުޅުދުއްފުށީގައި އިތުރު ފްލޫ ކްލިނިކެއް ހުޅުވައިފި\nހދ. ކުޅުދުއްފުށީގައި އިތުރު ފްލޫ ކްލިނިކްއެއް ހުޅުވައިފި އެވެ.\nހއ. އާއި ހދ. ގެ މަޝްރޫއުތައް މި އަހަރު ނިމޭނެ\nހައިކޯޓު ދެ ގޮފީގެ ޝަރީއަތް އެއްފަހަރާ ހިންގަނީ\nހައި ކޯޓުގެ ދެކުނާއި އުތުރު ގޮފީގެ ޝަރީއަތް އެއް ވަގުތެއްގައި ފުރަތަމަ ފަހަރަށް މާދަމާ ހިންގަން ނިންމައިފި އެވެ.\nކުޅުދުއްފުށީ މޭޔަރުގެ ޕްރައިމަރީއާ މެދު ގޮތެއް ނުނިންމާ\nހދ. ކުޅުދުއްފުށީގެ މޭޔަރުކަމަށް އެމްޑީޕީގެ ޓިކެޓުގައި ވާދަކުރަން ނުކުންނެވި އެއް ކެންޑިޑޭޓަށް ޑެޕިއުޓީ މިނިސްޓަރުގެ މަގާމު ލިބިވަޑައިގަތުމުން، ދެން ހުންނެވި ކެންޑިޑޭޓަށް ޓިކެޓް ޔަގީންވެއްޖެ އެވެ. އެކަމަކު މާދަމާ ޕްރައިމަރީ ބާއްވާނެތޯ ނުވަތަ ނޫންތޯ އަދި އެމްޑީޕީއަކުން ނުނިންމަ އެވެ.\nކުޅުދުއްފުށީގައި ހެޕީ މާކެޓްގެ ފިހާރައެއް ހުޅުވައިފި\nރާއްޖޭގައި ފިނިކުރި ކާބޯތަކެތީގެ ބާވަތްތައް އެންމެ ފުޅާކޮށް ވިއްކާ އެއް ކުންފުނި، ހެޕީ މާކެޓުގެ ފިހާރަ އަކާއި ޑިސްޓްރިބިއުޝަން ސެންޓަރެއް ހދ. ކުޅުދުއްފުށީގައި ހުޅުވައިިފި އެވެ.\nކުޅުދުއްފުށީ ކުޅީގެ ބާކީ ބައި ހިމާޔަތްކުރަން ގޮވައިފި\nހދ. ކުޅުދުއްފުށީ ކުޅީގެ ބާކީ އޮތް 30 ޕަސެންޓު، އަވަސް ފިޔަވަޅުތަކެއް އަޅައި ހިމާޔަތްކުރަން ހިއުމަން ރައިޓްސް ވޮޗުން ގޮވާލައިފި އެވެ.\nކުޅުދުއްފުށީ ފެން ފެކްޓަރީން އަލުން މަސައްކަތް ފަށައިފި\nތާޒާ ފެން ބަންދުކުރުމަށް ހދ. ކުޅުދުއްފުށީގައި ހަދާފައި ހުންނަ ފެން ފެކްޓަރީގެ މަސައްކަތް ހުއްޓިފައި އޮންނަތާ ފަސް މަސް ފަހުން މިއަދު މަސައްކަތް ފަށާފައިވާ ކަމަށް އައިލެންޑް...\nރައީސް، ނޭކުރެންދު އަށް ވަޑައިގެންފި\nރައީސް އިބްރާހިމް މުހައްމަދު ސޯލިހު، ހދ. ނޭކުރެންދު އަށް މިއަދު ވަޑައިގެންފި އެވެ. އެމަނިކުފާނުގެ އަރިހުގައި ފިޝަރީޒް މިނިސްޓަރު ޒަހާ ވަހީދު ވެސް ވަޑައިގަތެވެ.\nހދ. ކުޅުދުއްފުށްޓަށް ސިޓީގެ ދަރަޖަ ދިނުމަށް ރައީސް އިބްރާހިމް މުހައްމަދު ސޯލިހް މިއަދު ނިންމަވައިފި އެވެ.\nކުޅުދުއްފުއްޓަށް ސިޓީގެދަރަޖަ ދިނުމާމެދު ގޮތެއް ނިންމަނީ\nޑިމާންޑްތަކާ އެކު ކުޅުދުއްފުއްޓަށް ސިޓީގެ ދަރަޖަ ދެނީ\nހދ. ކުޅުދުއްފުށީގައި އިހުތިޖާޖު ކުރަން ނިންމާފައި ވަނިކޮށް އެ ރަށަށް ސިޓީއެއްގެ ދަރަޖަދީ ދެން އިންތިޚާބު ކުރާނީ ސިޓީ ކައުންސިލެއް ކަމުގެ ޔަގީންކަން ލިބިފައިވާ ކަމަށް އެ ރަށު ކައުންސިލުން މިއަދު ބުނެފި އެވެ.\nއުތުރުގެ ތިން ރަށަކަށް ކުރައްވާ ރަސްމީ ދަތުރުފުޅެއްގައި ނައިބު ރައީސް ފައިސަލް ނަސީމް މިއަދު ހެނދުނު ފުރާވަޑައިގެންފި އެވެ.


Dianga ge "Travolta Gown" alun neelamah | Mihaaru\nޑަޔާނާގެ "ޓްރަވޯލްޓާ ގައުން" އަލުން ނީލަމެއްގައި ވިއްކައިލަނީ\n20 ނޮވެމްބަރ 2019 - 07:343comments\nއެމެރިކާގެ އޭރުގެ ރައީސް ރޮނާލްޑް ރޭގަން އާއި އަނބިކަނބަލުން ނޭންސީ ރޭގަން ބޭއްވެވި ފަރިއްކޮޅުގައި އޭރު އުމުރުފުޅުން 24 އަހަރުގެ ޑަޔާނާ ތުރުކުރެއްވި ކަޅު ކުލައިގެ ވެލްވެޓް ގައުން އަކީ ޑިޒައިނަރު ވިކްޓާ އެޑެލްސްޓީންގެ ފަރުމާއެކެވެ. ގައުން "ޓްރެވޯލްޓާ ގައުން" ގެ ނަމުގައި މަޝްހޫރުވެގެން ދިޔައީ ވައިޓް ހައުސްގެ ހަފުލާގެ ތެރޭގައި ޑަޔާނާ، ހޮލީވުޑްގެ މަޝްހޫރު އެކްޓަރު ޖޯން ޓްރެވޯލްޓާ އެކު ނައްޓަވާފައިވާތީ އެވެ.\nކައިވެނީގެ ހަދިޔާއަކަށް ފިރިލަކުން ޕްރިންސް ޗާލްސް މާމާފުޅު ހަދިޔާއެއްގެ ގޮތުގައި ޑަޔާނާ އަށް ދެއްވި ގައުން ނީލަމެއްގައި އަލުން ވިއްކައިލަން ނިންމާފައިވާ އިރު، އޭގެ އަގު މި ފަހަރު ފެށެނީ 350،000 ޕައުންޑް (453,355 ޑޮލަރު) އިންނެވެ.\nއެ ގައުންއަކީ ޑަޔާނާގެ އެންމެ ގަޔާވި ހެދުންކޮޅުތަކުގެ ތެރެއިން އެކައްޗެވެ. އެގޮތުން "ޓްރެވޯލްޓާ ގައުން" ހަތަރު ފަހަރެއްގެ މަތިން ތުރުކުރައްވާފައިވެ އެވެ.\nގައުން އެންމެ ފުރަތަމަ ވިއްކައިލީ އޮގަސްޓް 31، 1997 ގައި ޑަޔާނާ އަވަހާރަވުމުގެ ދެ މަސް ކުރިން އެ އަހަރުގެ ޖޫން މަހުގެ ތެރޭގައި ބޭއްވި ނީލަމެއްގަ އެވެ. އެ ފަހަރު އެއިޑްސް އަށް މަސައްކަތްކުރާ ޗެރިޓީތަކަކަށް އެހީވާން ގައުން ވިއްކައިލީ 100،000 ޕައުންޑް (129,547 ޑޮލަރު) އަށެވެ. ގައުން ގަތީ އެމެރިކާގެ ފްލޮރިޑާގެ އަންހެން ވިޔަފާރިވެރިއެއް ކަމަށްވާ މައުރީން ޑަންކެލް އެވެ.\nއޭނާ ފަހުން ވަނީ 2013 ގައި ގައުން 240،000 ޕައުންޑް (310,888 ޑޮލަރު) އަށް ވިއްކާލައިފަ އެވެ. އެ ފަހަރު ގައުން ގަތީ އަންހެނުންނަށް ހަދިޔާކުރަން އިނގިރޭސިވިލާތުގެ މީހެކެވެ.\nޕްރިންސް ވިލިއަމާއި ޕްރިންސް ހެރީގެ މަންމާފުޅުގެ "ޓްރެވޯލްޓާ ގައުން" މި ފަހަރު ނީލަމުގައި ވިއްކައިލަނީ ލަންޑަނުގެ އޮކްޝަން ހައުސް ކެރީ ޓޭލާ އޮކްޝަންސްގެ ފަރާތުންނެވެ.\n"މިއީ މިހާތަނަށް ޑަޔާނާ ތުރުކުރެއްވި އެންމެ އައިކޮނިކް އަދި އެންމެ ތާރީހީ އެއް ގައުންއަށްވާތީ މީތި ނީލަމުގައި މި ފަހަރު ވިއްކައިލަން ފުރުސަތު ލިބުމަކީ ވަރަށް ބޮޑު ޝަރަފެއް،" ކެރީ ޓޭލާ އޮކްޝަންސްގެ ފަރާތުން ލޫޒީ ބިޝޮޕް ބުންޏެވެ.\n"ޓްރެވޯލްޓާ ގައުން" ގެ ނީލަން ކުރިއަށް ދާނީ އަންނަ މަހުގެ9ވަނަ ދުވަހު އެވެ.\nއިތުރު ލިޔުންތައް ޑަޔާނާ ޕްރިންސް ވިލިއަމް ޗެރިޓީ ފެޝަން ޕްރިންސް ހެރީ


Ras Online - ނުބައިނުލަފާކަމުން ދުރުހެލިވުން\nޞާދިރު ޢަލީދީދީ 8 މޭ 2021 - 10:52\nމުއުމިނަކަށްވެސް ކުށެއްކުރެވިދާނެއެވެ. ނަމަވެސް އޭނާ ޤަޞްދުގައި ނުބައިނުލަފާކަމެއް ނުކުރާނެއެވެ. ކުށަކީ ވެވޭ ޖަޒުބާތެއްގެ ސަބަބުން މަޖުބޫރުވެގެން ވަގުތީގޮތުން ކުރެވޭ ކަމެކެވެ.\nއިންސާނާ އޭނާގެ ޝުޢޫރުތައް މައިތިރިވެ ޖަޒުބާތު ފިނިވުމުން ތިމާއަށް ކުރެވުނު ކުށް އިޙްސާސްވާނެއެވެ. އެކަމެއް ކުރެވުނީތީ އޭނާ ލަދުވެތިވާނެއެވެ. އެމީހަކާދޭތެރޭ އެކުށް ކުރެވުނު މީހެއްގެ ކިބައިން މަޢާފަށް އެދޭނެއެވެ. ކުރެވުނު ކުށުގެބަދަލު ދޭނެއެވެ. ޢަމަލީގޮތުން އެކަން އެގޮތަށް ނުކުރެވުނު ކަމުގައިވާނަމަ އޭނާ އެމީހަކަށް ހެޔޮދުޢާ ކުރާނެއެވެ. އޭނާ މާތް ﷲ އަށް ދަންނަވާނެއެވެ. ހައްދަވާ ބޮޑުކުރެއްވި ރަސްކަލާކޯއެވެ. މިއަޅާގެ ކުށް މަޢާފު ކުރައްވާނދޭއެވެ! މިއަޅާގެ ފުށުން އޭނައަށް ހެޔޮބަދަލު ދެއްވާދޭވެ! އަދި އޭނައަށް އޭނަގެ ކުށް އިޙްސާސްކުރެވޭލެއް ބޮޑުކަމުން އޭނާގެ ލޮލުން ފެންއަންނާނެއެވެ.\nނުބައިނުލަފާކަމަކީ މިދެންނެވިގޮތާ ތަފާތު ކަމެކެވެ. ނުލަފާކަންތައް ކުރެވެނީ ވަގުތީ ޖަޒުބާތެއްގެ ސަބަބުން ނޫނެވެ. އެކަހަލަ ކަންތައްތަކަކީ ވިސްނައިގެން، ރާވައިގެން ޤަޞްދުގައިކުރާ ކަންތަކެވެ. ނުބައިނުލަފާ މީހުންނަކީ ތިމާމެންގެ އަމިއްލަ ނަފްސާމެދު ލަދުވެތިވާ ބައެއް ނޫނެވެ. ތިމާއަށް ކުރެވުނު ނުލަފާކަން ހެޔޮކަމަކަށް ބަދަލުކުރާކަށްވެސް އެކަހަލަ މީހުން ބޭނުމެއް ނުވާނެއެވެ. އަދި ކީއްތޯއެވެ. އެކަހަލަ މީހުން ބޭނުންވާނީ ތިމާއާ އިދިކޮޅުމީހާއަށް އިތުރަށް އުނދަގޫކުރުމަށެވެ. އެކަހަލަ މީހުން އުފާވާނީ ތިމާގެ ވާދަވެރިޔާއަށް އިތުރަށް އަނިޔާކުރެވުނު ވަރަކުންނެވެ. ގެއްލުންދެވުނު ވަރަކުންނެވެ.\nނުލަފާނީހެއްގެ ހިތުގައި އަނެކެއްގެ މައްޗަށް ޝަކުވާއެއް އުފެދިއްޖެނަމަ ނުވަތަ ނުލަފާމީހަކު މީހަކު ދެކެ ރުޅިއަތުވެއްޖެނަމަ އެމީހަކާ އެކަނި ގުޅުން ކަނޑައިލުމަކުން ފުއްދައެއް ނުލާނެއެވެ. އަދި ކީއްތޯއެވެ. އެމީހެއްގެ ބޮލުގައި ދޮގު އިލްޒާމުތައް އަޅުވާނެއެވެ. އެމީހަލާ ދެކޮޅަށް ކެހިވެރި ނުބައި ރޭވުންތައް ރާވާނެއެވެ. އެމީހެއްގެ މައްޗަށް ދޮގުދަޢުވާތައް ހުށަހަޅާނެއެވެ. އޭނާގެ ވަސް ފޮހެލައި އޭނާ ދުނިޔެއިން ނައްތައިލެވޭތޯ މަސައްކަތް ކުރާނެއެވެ. ނުލަފާމީހާ އޭނާގެ އިދިކޮޅުމީހާގެ ކުށާމެދު ހަމައެކަނި އެއީ ކުށެކޭ ބުނުމަކުން ފުއްދައެއްނުކާނެއެވެ. އަދި ކީއްތޯއެވެ. އިދިކޮޅުމީހާގެ ކޮންމެކަމަކީ ރަނގަޅުނޫން ކަމެއްކަން ސާބިތުކޮށްދެވޭތޯ ބަލާނެއެވެ. ނުލަފާމީހާ ތިމާގެ އިދިކޮޅުމީހާއާމެދު އެހެން މީހުންގެ ހިތުގައި ކުށްހީތައް އުފައްދާނެއެވެ. އޭނާގެ މަސައްކަތްތައް ހަލާކުކޮށްލެވޭތޯވެސް ބަލާނެއެވެ. އަދި އެމީހަލަށް ލިބޭންހުންނަ ފައިދާތައް ގެއްކުމަކަށް ބަދަލުކުރެވޭތޯ ގަދައަޅައި މަސައްކަތްކުރާނެއެވެ. އާދެ މިއީ ހައްތާވެސް ނުބައި ނުލަފާކަމުގެ ވައްތަރުތަކެވެ. ނުބައިނުލަފާކަމާއި މާތް ﷲ ގެ ދީން މިއީ އެއްވެސް މީހެއްގެ ކިބައިގައި އެއްފަހަރާ ޖަމާވާނެ ދެ ސިފައެއް ނޫނެވެ.\nއެއްކަހަލަ ޙާލަތްތަކެއްގައި ތިމާގެ ގާތްމީހުންނާމެދު ވަކިގޮތަކަށް މުޢާމަލާކުރުމާއި، ޙަސަދައާއި ބަދަލު ހިފުމަށްވުރެ މާތް ވިސްނުމެއް ނުގެންގުޅެވުމާ، މިހިރީ އިންސާނާ އިޢުތިރާފްނުވި ކަމުގައިވިޔަސް ނުބަައިނުކަފާ ކަންތައްތަކުގެތެރޭގައި ހިމެނޭ ކަންތައްތަކެވެ. މިފަދަ މީހުން ދާނީ މާތް ﷲ ގެ ޙަޟްރަތާ ދުރުވަމުން ޝައިޠާނާއާ ކައިރިވަމުންނެވެ.\n* މިލިޔުމަކީ އަލްޢުސްތާޛް އަބްދު ﷲ ފާރޫޤު ހަސަން ލިޔުއްވާފައިވާ "ސީދާވެގެންވާ ތެދުމަގު" ފޮތުން ނަގާފައިވާ ލިޔުމެކެވެ.\nއިދިކޮޅު ޕީޕީއެމުން މިރޭވެސް މުޒާހަރާގައި\n22 ސެޕްޓެމްބަރު 2021 - 23:33\nތިމާވެށީގެ ޙިމާޔަތް ކަށަވަރުނުކޮށް ހާސިލުކުރެވޭނެ ތަރައްޤީގެ ލަނޑުދަނޑިއެއް ނޯންނާނެ: ރައީސް\n22 ސެޕްޓެމްބަރު 2021 - 23:31


Addu ge dhaairaa thah ithuru kuran husha helhi massala nubeleyne: EC | Mihaaru\nހައި ކޯޓު: އައްޑޫގެ ދާއިރާތައް އިތުރުކުރަން ހައި ކޯޓަށް މައްސަލަ ހުށަހެޅީ ގާނޫނުގައި ބުނާ އިޖްރާއާތު ފުރިހަމަ ނުކޮށް ކަމަށް އިލެކްޝަންސް ކޮމިޝަނުން ބުނޭ --ފޮޓޯ/މިހާރު\nއައްޑޫގެ ދާއިރާތައް އިތުރުކުރަން ކޯޓަށް ހުށަހެޅި މައްސަލަ ނުބެލޭނެ: އީސީ\n22 ޖެނުއަރީ 2019 - 15:123comments\nއަންނަ ރައްޔިތުންގެ މަޖިލިސްގެ އިންތިޚާބުގައި އައްޑޫ ސިޓީގެ ދާއިރާތައް އިތުރުކުރަން ހައި ކޯޓަށް މައްސަލަ ހުށަހެޅީ އިޖްރާއާތުތައް ފުރިހަމަ ނުކޮށް ކަމަށާއި އެހެންވެ އެ މައްސަލަ ހައި ކޯޓަށް ނުބެލޭނެ ކަމަށް އިލެކްޝަންސް ކޮމިޝަނުން މިއަދު ހައި ކޯޓުގައި ބުނެފި އެވެ.\nއަންނަ އޭޕްރީލް މަހު ބާއްވާ މަޖިލިސް އިންތިޚާބުގައި މަރަދޫފޭދޫ ދާއިރާ އާއި މީދޫ ދާއިރާ އެއްކޮށްލަން އިލެކްޝަންސް ކޮމިޝަނުން ނިންމި ނިންމުން ބާތިލްކުރަން ހައި ކޯޓަށް ހުށަހެޅީ ކުރީގެ ބަންޑާރަ ނައިބު ހުސްނުއްސުއޫދާއި ސ. މަރަދޫފޭދޫ، ފައިވްރޯސް މުމްތާޒް އަލީގެ ފަރާތުންނެވެ. އެ މައްސަލާގައި އެދިފައިވަނީ މަރަދޫފޭދޫ ދާއިރާ އާއި މީދޫ ދާއިރާ ވަކިކޮށްދިނުމަށެވެ.\nއެ މައްސަލައިގެ ޝަރީއަތް ފަށައި، ހައި ކޯޓުން މިއަދު މެންދުރު ބޭއްވި އަޑުއެހުމުގައި ދައުވާ އިއްވުމުގެ ކުރިން އިލެކްޝަންސް ކޮމިޝަނުން ވަނީ އިޖްރާއީ ނުކުތާއެއް ނަގައިފަ އެވެ. އިލެކްޝަންސް ކޮމިޝަންގެ ވަކީލް މަހްފޫޒް ސައީދު ވިދާޅުވީ އެ މައްސަލަ ހައި ކޯޓަށް ހުށަހަޅާފައިވަނީ އެފަދަ މައްސަލަތައް ކޯޓަށް ހުށަހެޅުމަށް ގާނޫނުގައި ބުނާ އިޖްރާއާތުތައް ފުރިހަމަ ނުކޮށް ކަމަށެވެ.\nރައްޔިތުންގެ މަޖިލީހުގެ އިންތިޚާބީ ދާއިރާތައް ކަނޑައެޅުމާބެހޭ ގާނޫނު އޮންނަ ގޮތުން، އިންތިޚާބީ ދާއިރާތައް ކަނޑައަޅާ ގޮތާ މެދު ހިތްހަމަނުޖެހިގެން ހައި ކޯޓަށް އެކަން ހުށަހެޅެނީ އިލެކްޝަންސް ކޮމިޝަނަށް ލިޔުމުން ޝަކުވާ ހުށަހެޅުމަށް ފަހު އެ ކޮމިޝަނުން ނިންމާ ނިންމުމާ މެދު ހިތްހަމަނުޖެހޭ ނަމަ ކަމަށް މަހްފޫޒް ވިދާޅުވި އެވެ. އެކަމަކު އައްޑޫގެ ދާއިރާތައް ކަނޑައެޅި ގޮތާ ބެހޭގޮތުން ކޮމިޝަނަށް ލިޔުމުން އެއްވެސް ޝަކުވާއެއް ލިބިފައި ނެތް ކަމަށް މަހްފޫޒް ވިދާޅުވި އެވެ.\nބައެއް ބާވަތުގެ މައްސަލަތަކަކީ ގާނޫނުގައި ބުނާ އިޖްރާއާތު ފުރިހަމަ ނުކޮށް ކޯޓަށް ނުދެވޭނެ މައްސަލަތަކެއް ކަން ފާހަގަ ކުރައްވައި، މަހްފޫޒް ވިދާޅުވީ އެގޮތަށް ހައި ކޯޓުން ކުރިން ނިންމާފައި އެބައޮތް ކަމަށެވެ. އެގޮތުން ކަސްޓަމްސްއިން ކުރާ ޖޫރިމަނާތަކާ ގުޅޭ މައްސަލަތަކާއި ޓެކްސް މައްސަލަތައް ފަދަ ބައެއް މައްސަލަތައް މިސާލެއްގެ ގޮތުން އޭނާ ފާހަގަ ކުރެއްވި އެވެ. އަދި ގާނޫނުގައި ބަޔާން ކޮށްފައިވާ ގޮތާ ޚިލާފަށް އެއްވެސް ފަރާތަކަށް އަމަލު ނުކުރެވޭނެ ކަމަށް ސުޕްރީމް ކޯޓުން ކުރިން ނިންމާފައިވާ ކަން ވެސް އޭނާ ފާހަގަ ކުރެއްވި އެވެ.\nމައްސަލަ ހުށަހެޅުއްވި ދެ ބޭފުޅުންގެ ވަކީލް މަރިޔަމް ޝުނާނާ ވިދާޅުވީ މަރަދޫފޭދޫ އާއި މީދޫ ދާއިރާ އެއްކޮށްލަން ނިންމި މައްސަލާގައި އައްޑޫ ސިޓީ ކައުންސިލުން ކޮމިޝަނަށް ޝަކުވާ ހުށަހެޅި ކަމަށާއި އެކަން އެ ކައުންސިލްގެ ނޫސް ބަޔާނަކުން ވެސް އެނގޭނެ ކަމަށެވެ. އަދި ކޮމިޝަންގެ ބައެއް ބޭފުޅުން އައްޑު އަށް ކުރެއްވި ދަތުރެއްގައި، އައްޑޫގެ ދާއިރާތައް އިތުރުކުރަން ބުނި ކަމަށާއި އެކަމަކު އެގޮތަށް އަމަލު ނުކޮށް، ދާއިރާތައް ކަނޑައެޅި ގޮތުގެ ރިޕޯޓް ކޮމިޝަނުން ދާއިމީކުރީ ކަމަށް ވެސް ޝުނާނާ ވިދާޅުވި އެވެ.\nއެހެންވެ، ގާނޫނުގައި ބުނާ އިޖްރާއާތު ފުރިހަމަ ނުކުރާ ކަމަށް އިލެކްޝަންސް ކޮމިޝަނުން މިހާރު ބުނާ ބުނުމާ މެދު ސުވާލު އުފެދޭ ކަމަށް ޝުނާނާ ވިދާޅުވި އެވެ. އަދި އެ މައްސަލަ ކޯޓަށް ނުބެލޭނެ ކަމަށް ބުނެ އިޖްރާއީ ނުކުތާއެއް ކޮމިޝަނުން ފާހަގަކުރީ ދައުވާއަށް ޖަވާބު ފޯމް ހުށަހެޅި ފަހުން ކަމަށާއި ޖަވާބު ފޯމް ކޮމިޝަނުން ކުރިން ހުށަހަޅާފައި އޮތް އޮތުމަކީ ވެސް އެ މައްސަލަ ބެލޭނެ ކަމަށް ކޮމިޝަނުން ގަބޫލުކުރާ ކަމަށް ބެލެވޭނެ ސަބަބެއް ކަމަށް ވެސް ޝުނާނާ ވިދާޅުވި އެވެ.\nއެ މައްސަލައަކީ އައްޑޫގެ އެތައް ހާސް ރައްޔިތުންގެ ހައްގުތަކާ ގުޅޭ މައްސަލައެއް ކަމަށާއި އެ މައްސަލަ ބޭރުކޮށްލައިފި ނަމަ، އެ ހުރިހާ ރައްޔިތުންގެ ހައްގުތައް ގެއްލިގެންދާނެ ކަމަށް ޝުނާނާ ވިދާޅުވި އެވެ. އަދި އިންތިޚާބު ގާތްވެފައި ވަނިކޮށް އެ މައްސަލަ ބޭރުކޮށްލައިފި ނަމަ، ކުރިއަށް އޮތް ފަސް އަހަރު ވަންދެން އެތައް ރައްޔިތުންނެއްގެ ހައްގު ގެއްލޭނެ ކަމަށް ވެސް އޭނާ ވިދާޅުވި އެވެ.\nމިއަދުގެ އަޑުއެހުމަށް އައްޑޫ ސިޓީ ކައުންސިލްގެ ފަރާތުން ވެސް ހާޒިރުވި އެވެ. ދާއިރާތައް ކަނޑައެޅި ގޮތާ މެދު ޝަކުވާ ހުށަހެޅިކަމުގެ ލިޔުންތަކާ ބެހޭގޮތުން އެ ކައުންސިލުން ބުނީ އެކަމާ ގުޅޭ ލިޔުންތައް ހުރި ނަމަ، ހުށަހަޅަން ބޭނުންވާ ކަމަށެވެ. އަދި އެ ލިޔުންތައް ހުރިތޯ ބެލުމަށް ފަހު ހުށަހަޅަން ތިން ދުވަހުގެ ފުރުސަތެއް ބޭނުންވާ ކަމަށް ވެސް ކައުންސިލްގެ ފަރާތުން ބުންޏެވެ.\nމީގެ އިތުރުން، ދުސްތޫރީ މައްސަލައެއްގެ ގޮތުގައި އެ މައްސަލަ ހައި ކޯޓަށް ހުށަހަޅާފައިވާތީ އެކަމާ މެދު ފަނޑިޔާރުންގެ ބެންޗުން ސުވާލު ކުރެއްވި އެވެ.\nޖަވާބުގައި ޝުނާނާ ވިދާޅުވީ އެ މައްސަލައަކީ ދުސްތޫރީ މައްސަލައަކަށް ވެސް އަދި އިންތިޚާބީ ޝަކުވާގެ މައްސަލައަކަށް ވެސް ފެތޭ މައްސަލައެއް ކަމަށެވެ. ގާނޫނު އަސާސީ އޮތްގޮތުން އިންތިޚާބުތަކާ ގުޅޭ އެފަދަ މައްސަލަތަކަކީ ދުސްތޫރީ މައްސަލައެއްގެ ގޮތުގައި ބެލެވޭނެ ކަމަށް ޝުނާނާ ވިދާޅުވި އެވެ. އަދި އެ މައްސަލަ ހުށަހެޅީ ވެސް އިންތިޚާބަކާ ބެހޭގޮތުން ކޮމިޝަނުން ނިންމި ނިންމުމަކާ މެދު ހިތްހަމަނުޖެހިގެން ކަމަށް ވެސް އޭނާ ވިދާޅުވި އެވެ.\nކޮމިޝަންގެ ވަކީލް މަހްފޫޒް ވިދާޅުވީ އެ މައްސަލައަކީ ކޮންމެ ބާވަތެއްގެ މައްސަލައަށް ވިޔަސް، ގާނޫނުގައި ބުނާ އިޖްރާއާތު ފުރިހަމަ ނުކޮށް ހުށަހަޅާފައިވާތީ އެ މައްސަލަ މިހާރު ނުބެލޭނެ ކަމަށް ވެސް އޭނާ ވިދާޅުވި އެވެ.\nވަކީލް ޝުނާނާ ވިދާޅުވީ ކޮމިޝަނުން ނެގި އިޖްރާއީ ނުކުތާއާ މެދު ގޮތެއް ނިންމާއިރު، ކޮމިޝަނުން އެކަމުގައި އަމަލުކުރި ގޮތަށް ރިއާޔަތްކޮށް ދިނުމަށް އެދިވަޑައިގަންނަވާ ކަމަށެވެ. އެގޮތުން ދާއިރާތައް އިތުރުކުރަން ބޭނުންވާ ކަމަށް ކޮމިޝަނުން ބުނެފައިވާ ބުނުމާއި ދާއިރާތައް ކަނޑައެޅި ގޮތާ މެދު ސިޓީ ކައުންސިލުން ޝަކުވާ ހުށަހެޅި ހުށަހެޅުމަށް ރިއާޔަތްކޮށް ދޭން އެދޭ ކަމަށް ވެސް އޭނާ ވިދާޅުވި އެވެ.\nކޮމިޝަންގެ ވަކީލް މަހްފޫޒް ވިދާޅުވީ އެ މައްސަލަ ކުރިއަށް ގެންދެވޭނެ ކަމަށް ފަނޑިޔާރުން ނިންމަވައިފި ނަމަ ޖަވާބުދާރީވާން ކޮމިޝަނުން އޮތީ ތައްޔާރަށް ކަމަށެވެ. އަދި އެ މައްސަލަ އަވަހަށް ނިންމަން ކޮމިޝަނުން ވެސް ބޭނުންވާ ކަމަށާއި އެހެންވެ، އެ މައްސަލަ ކުރިއަށް ގެންދާނެ މުއްދަތުތަކެއް ކަނޑައަޅައި ދިނުމަށް އޭނާ އެދިވަޑައިގަތެވެ.\nއެ މައްސަލަ ބައްލަވާ ފަނޑިޔާރުންގެ ބެންޗުގެ ރިޔާސަތު ބަލަހައްޓަވާ ފަނޑިޔާރު މުހައްމަދު ފައިސަލް ވިދާޅުވީ އިޖްރާއީ ނުކުތާއާ ގުޅޭގޮތުން ލިޔުންތައް ހުށަހަޅަން އައްޑޫ ސިޓީ ކައުންސިލަށް ދޭ ފުރުސަތަށް ފަހު، އެ މައްސަލާގެ އިތުރު އަޑުއެހުމަށް އަންނަ ހަފުތާގައި ބާއްވާނެ ކަމަށެވެ.\nފަނޑިޔާރު ފައިސަލްގެ އިތުރުން އެ މައްސަލަ ބައްލަވާ ބެންޗުގައި ދެން ތިއްބަވަނީ އިސް ފަނޑިޔާރު ޝުޖާއު އުސްމާނާއި ފަނޑިޔާރު އަލީ ސަމީރެވެ.\nއެ މައްސަލަ ނިމެންދެން ހައި ކޯޓުގައި މަޖިލިސް އިންތިޚާބު ބޭއްވުމާ ބެހޭ ކަންކަން ހުއްޓާލުމުގެ ވަގުތީ އަމުރަކަށް ވެސް އެ މައްސަލާގައި އޮތީ އެދިފަ އެވެ. އެކަމަކު އެ އަމުރާ މެދު އަދި ވަކި ގޮތެއް ނުނިންމަ އެވެ.\nއިތުރު ލިޔުންތައް އައްޑޫ ލޯކަލް އިންތިހާބު ހައި ކޯޓް އައްޑޫ ސިޓީ ކައުންސިލް އިލެކްޝަންސް ކޮމިޝަން ރައްޔިތުންގެ މަޖިލީހުގެ އިންތިޚާބު 2019\nދާއިރާ އިތުރުކުރާ މައްސަލަ ބެލުމާމެދު ގޮތެއް ނިންމަނީ\nއައްޑޫ ދާއިރާތަކާ ގުޅޭ ޝަރީއަތް މާދަމާ ފަށަނީ


vnews -2Korea ge thaareehee summit maadhamaa:2Korea huraskurahvaa furathama leaderakah Kim\nދެ ކޮރެއާގެ ތާރީހީ ސަމިޓް މާދަމާ: ދެ ކޮރެއާ ހުރަސްކުރައްވާ ފުރަތަމަ ލީޑަރަކަށް ކިމް\n26 އޭޕްރިލް 2018\nދެކޮރެއާގެ ލީޑަރުން - ފޮޓޯ: ގެޓީ އިމޭޖަސް\nނަވާރަސަތޭކަ ފަންސާސް ތިންވަނަ އަހަރު ކޮރެއާ ހަނގުރާމަ ނިމުނުފަހުން އުތުރު ކޮރެއާގެ ލީޑަރަކު ދެކުނު ކޮރެއާގެ ބޯޑަރު ހުރަސް ކުރައްވާ އެގައުމަށް ވަޑައިގެންފައެއް ނުވެ އެވެ.\nއެހެންނަމަވެސް މާދަމާ ވެގެންދާނީ ވަރަށް ތާރީހީ ދުވަހަކަށެވެ. ހަނގުރާމައަށް ފަހު ބޯޑަރު ހުރަސްކުރައްވާ ދެކުނު ކޮރެއާއަށް ވަޑައިގަންނަވާ ފުރަތަމަ ލީޑަރަކަށް އުތުރު ކޮރެއާގެ މިހާރުގެ ލީޑަރު ކިމް ޖޮން އުން ވެވަޑައިގަންނަވާނެ އެވެ.\nމާދަމާ ދެކޮރެއާގެ ލީޑަރުންގެ މެދުގައި ބާއްވާ ބައްދަލުވުމަށް ކިމް ދެކުނު ކޮރެއާއަށް ވަޑައިގަންނަވާ މި ތާރީހީ ދަތުރުފުޅާއި ގުޅޭ އާ މައުލޫމާތުތަކެއް މިހާރު ވަނީ އާންމުކޮށްފަ އެވެ.\nދެކުނު ކޮރެއާއިން ބުނީ އެގައުމުގެ ރައީސް މޫން ޖައެ-އިން އާއި ކިމް ބައްދަލުކުރައްވާނީ ހުކުރު ދުވަހު ހެނދުނު އެގައުމުގެ ގަޑިން 9:30 ހާއިރު ކަމަށެވެ. އަދި މި ތާރީހީ ބައްދަލުވުމުގައި މަޝްވަރާ ކުރައްވާނީ އުތުރު ކޮރެއާއިން ނިއުކުލިއާ ހަތިޔާރު ދޫކޮށްލުމާއި ގުޅޭގޮތުން ކަމަށެވެ.\nދެ ގައުމު ގުޅޭ ބޯޑަރު ސަރަހައްދުގައި ކުރިއަށް ގެންދާ މި ބައްދަލުވުމަކީ ދެކޮރެއާގެ ދެމެދުގައި ޒަމާންތަކެއް ވަންދެން އޮތް ނުތަނަވަސް ކަމާއި، ހަމަނުޖެހުންތަކަށް ބޮޑު ހައްލެއް ލިބޭނެ ބައްދަލުވުމެއް ކަމަށް މުރާސިލުން ދެކެވެ.\nދެކުނު ކޮރެއާއިން ބުނީ މާދަމާގެ ބައްދަލުވުމުގައި ދެ ކޮރެއާގެ ލީޑަރުން ނިއުކުލިއާ މައްސަލައާއި ގުޅޭ ގޮތުން މަޝްވަރާ ކުރެއްވި ނަމަވެސް އުތުރު ކޮރެއާގެ މިސައިލް ޓެކްނޮލޮޖީ އާއި ނިއުކުލިއާ ޓެކްނޮލޮޖީ އަކީ ވަރަށް ބޮޑަށް ކުރިއަރާފައިވާ ޓެކްނޮލޮޖީއެއް ކަމަށްވަތީ އުތުރު ކޮރެއާއިން ނިއުކުލިއާ ހަތިޔާރު ބޭނުން ކުރުން ހުއްޓުވުމަށް އެއްބަސްވުމަކާއި ހަމައަށް އައުމަކީ އުނދަގޫ ކަމަކަށް ވާނެ ކަމަށެވެ.\nމާދަމާގެ ބައްދަލުވުމުގައި މޫން އާއި ކިމް މަޝްވަރާ ކުރައްވާނެ އަނެއް ކަމަކީ ކޮރެއާ ހަނގުރާމަ ރަސްމީކޮށް ނިންމާ ދެގައުމުގެ ދެމެދުގައި ސުލްހަ ގާއިމުކުރުމާއި ގުޅޭގޮތުންނެވެ. އަދި އިގްތިސާދާއި އިޖްތިމާއީ މައްސަލަތަކާއި ގުޅޭ ގޮތުންވެސް ދެ ލީޑަރުން މަޝްވަރާ ކުރައްވާނެ އެވެ.\nކިމްގެ އިތުރުން އުތުރު ކޮރެއާގެ ނުވަ އޮފިޝަލަކާއި މޫން ބައްދަލުކުރައްވާނެ އެވެ. މާދަމާގެ ބައްދަލުވުމަށް ބޯޑަރު ސަރަހައްދަށް ކިމް ވަޑައިގެންނެވުމުން ބޯޑަރު ސަރަހައްދުގައިވާ އަސްކަރީ މައިދާނެއްގައި ދެކުނު ކޮރެއާއިން ކިމްއަށް މަރުހަބާ ދެންނެވުމުގެ ގޮތުން ގާޑް އޮފް އޮނަރއެއް އަރުވާނެ އެވެ.\nރަސްމީ މަޝްވަރާތައް ފެށުމަށް ހަމަޖެހިފައިވަނީ ޕަންމުންޖޮމްގައި ހުންނަ ޕީސް ހައުސްގައި ކޮރެއާ ގަޑިން 10:30 ގައެވެ. ދެކޮރެއާގެ ލީޑަރުންގެ މެދުގައި ބާއްވާ ތާރިހީ ސަމިޓްގެ ރަސްމީ މަޝްވަރާތައް ފެށުމަށް ހަމަޖެހިފައިވަނީ ރާއްޖެ ގަޑިން މެންދުރު 2:30 ގައެވެ.\nމި ބައްދަލުވުމުގެ ފުރަތަމަ ސެޝަނަށްފަހު ދެ ލީޑަރުންގެ ބައްދަލުވުން މެދުކަނޑާލާނީ މެންދުރުގެ ފަރިއްކޮޅަށެވެ. މެންދުރުގެ ފަރިއްކޮޅު ނަންގަވަނީ ދެ ލީޑަރުން ވަކި ވަކިން ދެގައުމުގެ އިމުގެ ތެރޭގަ އެވެ.\nމެންދުރުފަހުގެ ދަންފަޅިއަށްފަހު ކިމް އާއި މޫން ބޯޑަރު ސަރަހައްދުގައި ފިތުރޯނު ގަހެއް އިންދަވާނެ އެވެ. މިގަސް އިންދެވުމަށް ބޭނުންކުރައްވާނީ ދެގައުމުގެ ވެއްޔާއި ދެގައުމުގެ ފެނެވެ. ދެ ކޮރެއާގެ ލީޑަރުން އިންދަވާ މިގަހަކީ ހަމަޖެހުމާއި ސުލްހައިގެ ރަމްޒެއްގެ ގޮތުގައި އިންދަވާ ގަހެކެވެ.\nފިތުރޯނު ގަސް އިންދެވުމަށްފަހު ދެވަނަ ބުރުގެ މަޝްވަރާތައް ފެއްޓެވުމުގެ ކުރިން ކިމް އާއި މޫން އެކުގައި ޕަންމުންޖޮމްގައި ހިންގަވާނެ އެވެ. ދެ ކޮރެއާގެ ސަމިޓް ނިންމާލާނީ ދެ ލީޑަރުންގެ މެދުގައި ސޮއިކުރައްވާ އެއްބަސްވުމެއްގައި ސޮއި ކުރެއްވުމަށްފަހު ދެ ލީޑަރުން ދެއްވާ ޖޮއިންޓް ސްޓޭޓްމަންޓަކުންނެވެ.\nކިމް އެނބުރި އުތުރަށް ވަޑައިގެންނެވުމުގެ ކުރިން ދެ ލީޑަރުން އެކުގައި "ސްޕްރިންގް އޮފް ވަން"ގެ ނަމުގައި ހަދާފައިވާ ވީޑިއޯ އެއް ބައްލަވާލައްވާނެ އެވެ.\nމާދަމާގެ ސަމިޓަށް އުތުރު ކޮރެއާއިން ވަޑައިގަންނަވާ ބޭފުޅުންގެ ތެރޭގައި ކިމްގެ ދައްތަ ކިމް ޔޯ ޔޮން ބައިވެރިވެވަޑައިގަންނަވާނެ އެވެ. އޭނާ އަކީ ފިނިމޫސުމުގެ އޮލިމްޕިކް ކުޅިވަޅުތައް ނިންމުމުގެ ރަސްމިއްޔާތުގައިވެސް އުތުރު ކޮރެއާ ތަމްސީލު ކުރެއްވުމަށް ދެކުނު ކޮރެއާއަށް ވަޑައިގެންނެވި އޮފިޝަލެކެވެ.\nކިމްގެ ދައްތަގެ އިތުރުން ނޯތް ކޮރެއާގެ ނޮމިނަލް ހެޑް އޮފް ސްޓޭޓް ކިމް ޔޮން ނަމް އާއި ކިމްގެ އިސް އަސްކަރީ އޮފިޝަލުންނާއި، ޑިޕްލޮމެޓުން މާދަމާގެ ސަމިޓްގައި ބައިވެރިވެވަޑައިގަންނަވާނެ އެވެ.\nދެކުނު ކޮރެއާއިން މާދަމާގެ ސަމިޓްގައި ބައިވެރިވެވަޑައިގަންނަވާނީ ހަތް އޮފިޝަލުންނެވެ. އޭގެ ތެރޭގައި ޑިފެންސް މިނިސްޓަރާއި ފޮރިން އެފެއާޒް އަދި ޔުނިފިކޭޝަން މިނިސްޓަރު ހިމެނިވަޑައިގަންނަވަ އެވެ.\nދެ ކޮރެއާގެ ދެމެދުގައި ވާހަކަތައް ބޭއްވުމުގެ ޝައުގުވެރިކަން ކިމް ފާޅުކުރެއްވީ މިދިޔަ ޖެނުއަރީ މަހުގެ ތެރޭގަ އެވެ. އޭގެފަހުން ދެ ކޮރެއާގެ ގުޅުން ރަނގަޅު ކުރެއްވުމަށް ކިމް ކުރައްވާ މަސައްކަތްޕުޅަށް އުތުރު ކޮރެއާގެ މީޑިއާއިން ވަނީ ވަރަށް ބޮޑަށް ތައުރީފުކޮށްފަ އެވެ.


ބައެއް ބަސްތައް ދިވެހިވެފައި ވާއިރު.. ހައިރާންކުރަނިވި ޙަޤީޤަތް | މަޒްމޫނު | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް މަޒްމޫނު ބައެއް ބަސްތައް ދިވެހިވެފައި ވާއިރު.. ހައިރާންކުރަނިވި ޙަޤީޤަތް\n28 ފެބްރުއަރީ 2006\nކޮންމެ ބަހެއްގައި ވެސް ބޭރު ބަސްބަހުގެ ލަފްޒު ކޮންމެސް ވަރަކަށް ހުންނާނެއެވެ. އެގޮތުން އެ ބަހެއްގެ އަމިއްލަ ލަފްޒުތަކުގެ ޚަޒާނާއަށް އިތުރު ލަފްޒުތަކެއް ވަނުމުގެ ސަބަބުން ބަސް އިތުރަށް މުއްސަނދިކޮށްދެއެވެ. އިނގިރޭސި ބަހަށް ''އެޓޯލް'' ވަދެފައި ވަނީ އަޅުގަނޑުމެންގެ ފަޚުރުވެރި ދިވެހިބަހުންނެވެ. ދިވެހި ބަހުގައި އޮންނަ ''އަތޮޅު'' އިންނެވެ. މީގައި ފާހަގަކޮށްލަންޖެހޭ ތަންކޮޅަކީ، ''އަތޮޅު'' އިނގިރޭސިން ބަލައިގެންފައި އެވަނީ އިނގިރޭސި ބަހުގެ ވަޒަން ނުގެއްލޭގޮތަށް، އިނގިރޭސި ދުލަށް ފަހިވާ ގޮތަށް ކަމެވެ. ވުމާއެކު، ''އެޓޯލް'' ވެފައި އެ އޮތީ އިނގިރޭސިވަންތަ އިނގިރޭސި ލަފްޒަކަށެވެ.\nމިއީ ހުރިހާ ބަހެއްގައި ވެސް އެކަން އޮތް ގޮތެވެ. ޒަމާނުންސުރެ ދިވެހި ބަހަށް ވެސް ލައްކަ ގިނަ ބޭރު ބަސްތައް ވަދެފައި އެބަހުއްޓެވެ. އަދި ހަމަ އެހެންމެ، އެ ބަސްތައް އޮތީ ނުހަނު ދިވެހިވަންތަކަމާ އެކު ދިވެހިވެފައެވެ. ނަމަވެސް މިހާރުގެ ބައެއް ދިވެހިން، ދިވެހިބަހަށް ވައްދާ ބައެއް ބޭރުބަސްތައް، ދިވެހި ދުލާ ނުކިއްސަރު ގޮތަކަށް ވައްދައެވެ. އެހެން ވުމުގެ ސަބަހުން، ބަހުގައި އެ ހުންނަ އެމުނުންގަނޑު އަގަޑަބަގަޑަވެ، ހުންނަންޖެހޭ ހަމަހަމަކަމާއި ދުލަށް ފަސޭހަ ރީތި ގޮތް ގެއްލި، ދިވެހި ބަސް، ފާޑެއްގެ ''ބޮލިރަވަ'' ގަނޑަކަށް ވެއްޖެއެވެ. ދިވެހިބަހުގެ މައި ބަހުރުވައިގައި މަދުން ބޭނުންކުރެވޭ ޑަވިޔަނި ޓަވިޔަނި ފަދަ އަކުރުތައް ގިނަކުރަން ޖެހި، ބަހުގައި ހުންނަ އޮމާން އަޑު، ހިކިހޯލިބިންދާ އަޑަށް ބަދަލުވެއްޖެއެވެ. ވާހަކަދައްކާ އަޑު މުރަނަވެ ޓަޓަރަވެއްޖެއެވެ.\nމި މަޒުމޫނުގައި އަލިއަޅުވައިލެވޭތޯ މި އުޅެނީ މި މައުޟޫއަކަށް ނޫނެވެ. މިއީ ތަންކޮޅެއް ހިތާމަވެރި މައުޟޫއަކަށް ވީހިނދި، މިވާހަކަ ތަންކޮޅެއް ފަހަށް ބާއްވާފައި ފުރަތަމަ އުފާވެރި މައުޟޫއަކަށް ލިޔެވޭތޯ ބަލާނަމެވެ.\nތަންކޮޅެއް ކުރިން ދިވެހިބަހަށް ވަދެފައި ހުރި ބައެއް ބަސްތައް ދިވެހިވެފައި ހުރީ ވަރަށް ވެސް ދިވެހިކޮށެވެ. އޭގެ ތެރެއިންވެސް، ދިވެހިކަން ގަދަ ބައެއް ބަސްބަސް ފާހަގަކުރެވެއެވެ. އާދެ ދިވެހިކަމުން ގޮސް، އެއީ ބޭރުބަހެއްކަން ފާހަގަކުރަންވެސް ދަތި ބައެއް ބަސްބަސް އެބަހުއްޓެވެ. މިތަނުގައި ބަލައިލަން މި އުޅެނީ އެފަދަ ދެތިން ބަހެއްގެ މައްޗަށެވެ.\nމިވާހަކަޔައިގެން ކުރިޔަށް ނުގޮސް، އިހަށް ޢަރަބި ލަފްޒެއްގެ ވާހަކަ ދަންނަވާލިޔަދެއްވާށެވެ. އެއީ އިނގިރޭސި ބަހުން ނޫނީ ފަރަންސޭސި ބަހުން - ޔަގީނެއްނޫން- ޢަރަބި ބަހަށް ވަދެފައި އޮތް ''ކަރަފާތަ'' އެވެ. މިއީ ކަރުގައި އަޅާ ޓައީ އަށް ޢަރަބީން ބޭނުންކުރާ ނަމެކެވެ. އެމީހުންގެ ދުލުން އެހެން ކިޔާ އިރު އަޑުއަހާ މީހާއަށް ހީވާނީ ''ކަރު ފައްތާ'' އޭ ކިޔާހެންނެވެ. ދިވެހިބަހުން މިހެން ބުނެފިނަމަ ނެރެވޭނެ މާނައަކީ ''އެއެއްޗެއްގެ ތެރެއަށް ކަރު، ފައްތާ އެތި'' އެވެ. ޓައީގެ މަޅިގަނޑުތެރެއަށް ފައްތަނީވެސް ކަރު ތާއެވެ. އެހެން ނަމަވެސް، ދިވެހި ބަހުން މި ޢިބާރާތް ބޭނުންކުރުމަކީ އެހާ އަދަބުވެރި ރީތި ގޮތެއް ނޫނެވެ. ކޮންމެގޮތެއް ވިޔަސް، މިބަސް ވެސް ޢަރަތްބަށް ވުރެ މާ ދިވެހިކަން ގަދައެވެ.\nމައިގަނޑު މައުޟޫއަށް ވަންނައިރު ފުރަތަމަވެސް ސިކުނޑިއަށް އަންނަނީ، އިސްލާމީ ތާރީޚީ ބައެއް ޙާދިޘާތަކެވެ. ހަމަ އެއާއެކު، ވާހަކަކިޔާ މީހުންގެ ޝައުޤުކުރަނިވި ވާހަކަތަކެވެ. ދަތުރުކުރަންދާ މީހުން ކަނޑާފައިހުރި ބައިސާތަކެވެ. ކުރެހުންތެރިންގެ ފިހިން ފަވާލެވިފައިވާ ރީތި ތަޞްވީރުތަކެވެ. މި ހުރިހާ ދާއިރާއެއްގެ ވާހަކަތަކާއި މަންޒަރުތައް އިވި ފެނި ވުމަކީ މާކުރީއްސުރެވެސް، އަޅުގަނޑުމެންނަށް އާދަވެފައިހުރި ކަންތަކެވެ. ވީއިރު ދިވެހިންގެ މާޙައުލުގައި ނެތެއްކަމަކު ދިވެހިންގެ ބަހުގައި، ކުޅަދުންވަންތަކަމުގެ އެ ރީތި ހައިބަތުހުރި ހެތްކަށް ކިޔާ ނަން އެބަ އޮތެވެ. ދަންނަވަން މި އުޅެނީ ''ފަރުބަދަ''އި ގެ ވާހަކައެވެ.\nވަރަށް ވެސް ދިވެހިވަންތަ ދިވެހިންގެ ދުލަށް ފަސޭހަ ރީތި ލަފްޒެކެވެ. މި ބަހުގެ އަޞްލަކީ ކޮބައިބާއެވެ. ބަލާބެލުމަށް މި ބަސް އުފެދިފައި މި އޮތީ ދިވެހި ބަހުގައި އޮންނަ ދެ ނަމެއް އެކުވެގެންނެވެ. ''ފަރު'' އާއި ''ބަދަ'' އަކީ ދިވެހި ބަހުގައި އޮންނަ ހުރިހާ ދިވެހިން ވެސް ދަންނަ، ޙަޤީޤީ ދިވެހި ދެ ބަހެވެ.\nފަރަކީ ކޮބައިތޯއެވެ؟ އާދެ އެއީ މުރަކައާއި ގަލުން މޫދުގައި ހިކިފައި ހުންނަ ތަންތަނެވެ. މިދެންނެވީ ބަސްފޮތުގައި އެބަހުގެ މާނަ ލިޔެވިފައި އޮތް ޢިބާރާތަކުން ނޫނެވެ. ނަމަވެސް ''ފަރު'' ގެ މާނައަކީ މިއީ ކަމުގައި ބުނެވިދާނެއެވެ. ވީއިރު، ޤުދުރަތުން އެއްގަމާއި ކަނޑު ވަކިކުރެއްވި އިރު، ބިމުގެ ބައްރުތަކަކީ ވެސް ފަރުތަކެއް ކަމުގައި އުޞޫލެއްގެ ގޮތުން (ފަހަރެއްގައި) ބުނެވިދާނެއެވެ. އަމުދުން، ދިވެހި ބޯދާ ބަހެއްގައި ''ފަރޮންކަރަބަހަދާނަ'' ފަދަ ލަފްޒެއް އޮތުމުން މިކަމަށް ބާރުލިބެއެވެ. އެބަހުގެ މާނައެއްކަމުގައި ދިވެހި ބަސްފޮތް ބުނަނީ ''ބިންތަކުގެ ވެރިޔާ'' ކަމަށެވެ. ވީމާ ''ފަރު'' އާއި ''ބިން'' އާ ކޮންމެސް ގުޅުމެއް އެބަ ވާހެން ހީވެއެވެ.\n''ފަރުބަދަ''އި ގެ އަނެއް ބުރި ''ބަދަ'' އަކީ ވެސް ވަކި މާނައެއް ދޭހަވާގޮތަށް އޮންނަ ވަކި ލަފްޒެކެވެ. ދިރޭއެއްޗެއްގެ މައިކަށި ވަކިވަކިކޮށްލުމުން އޮންނާނީ ''ބަދަ'' ތަކެކެވެ. އުއްދަނޑި، އޮނުފަދަ އެއްޗެހި ވެސް އުފެދިފައި އެ ވަނީ ބަދަތަކަކުންނެވެ. ވީއިރު ދަންނަވަން މި އުޅޭ ވާހަކައަކީ ފަރުބަދައަކީ ވެސް، ބިންގަނޑު ޖިޔޮލޮޖީގޮތުން އުފެދިފައި އޮތް އިރު ވަކިން ނުކުމެ މައްޗަށް އަރާފައި ހުރި ބަދަ ތަކެއް ކަމުގައި ސިފަކުރެވިދާނެވާހަކައެވެ.\nނުވަތަ އެހެން ގޮތަކަށް ވިސްނަމާތޯއެވެ. ފަރަކީ މުރަކައާއި ގަލުން ހިކިފައި ހުންނަ ތަންތަނަށް ވީ ހިނދު، އެއްގަމުގައި ވެސް ''ފަރެއް''ގެ މިސާލުގައި ''ބަދަބަދައަށް''، ހަމަބިމުން މައްޗަށް ހިލިފައި ހުންނަ ތަންތަނަށް ދިވެހިބަހުގައި ''ފަރުބަދަ''އޭ ކިޔުނީ ކަމުގައި ވެދާނެއެވެ. އެކަމަކު ދަންނަވަންތޯއެވެ. ޙަޤީޤަތަކީ މިއިން އެއްވެސް ގޮތެއް ނޫނެވެ. ކަލިމައިގެ އަޞްލަކީ ހިންދީ ބަހުގައި އޮންނަ ''ޕަރްބަތު'' އެވެ. ގަބޫލުކުރަންވެސް ދައްޗެވެ!\nދެވަނަ ލަފްޒަކަށް ''ގުރުއަތުލުން'' ނަގަމާތޯއެވެ. ދިވެހި ސިކުނޑިއަކުން ވިސްނާ މީހަކަށް ފުރަތަމަ ވެސް މި ބަސް އަޑުއިވޭ އިރަށް، އެއީ އެއްޗެއް އަތަށްލުން، ނޫނީ އަތުގައިލުން ކަމުގައި ވިސްނާނެއެވެ. އަދިހަމަ އެހެންމެ އެބަސް ދެބައިކޮށްލުމުން، ދިވެހި ބަހުގެ ޙަޤީޤީ ދެ ލަފްޒަކަށް ބެހިގެންދެއެވެ.\nލަފްޒުގެ ފުރަތަމަ ބައި، ''ގުރު'' އަކީ ރުއްގަހުގައި އަޅާ ކާށިފަދަ އެއްޗެއްސަށް އަންނަ އުނިކަމެއްގެ ސަބަބުން، ބޮޑުވާންވާ ވަރަށް ބޮޑު ނުވެ، އަންނަންވާ ސިފަ ނައިސް، އޮރިއަކަށް އޮންނަ އެއްޗެއްސެވެ.\n(އިނގިރޭސި ބަހުގައި ''ޑްވާފް'' އޭ މިކިޔާ ބާވަތުގެ މީހުން، ނުވަތަ ބޮޑުވާންވާ ވަރަށް ބޮޑުނުވެ ތިބޭ އިންސާނުންނަށް ވެސް ދިވެހި ބަހުގައި ''ގުރު'' ބޭނުންކުރެއެވެ.)\nވީ އިރު ''ގުރުއަތުލުން'' އަކީ އަތަށް ''ގުރެއް'' ލައިގެން ކުރާކަމެކެވެ. އާދެ ގުރުއަތުލުމުގައި، ބޭނުންކުރަނީ ކޮންމެ ފަދަ އެއްޗެއްކަމުގައި ވިޔަސް، އެ ބޭނުންކުރެވޭ އެއްޗަކަށް މަޖާޒީގޮތެއްގައި ގުރު ކިއިދާނެތާއެވެ. އަތުތެރެއަށް ގުރުކާއްޓެއް ނުލެވުނަސް ވެހެވެ. އަދި ހަމަ އެހެންމެ ގުރުއަތުލުމުގެ މަޤްޞަދު ޙާޞިލްވާ ކޮންމެ ކަމަކަށް ވެސް ގުރުއަތުލުމޭ ކިއިދާނެމެއެވެ. އެއީ ކޮންމެހެން އަތަށް އެއްޗެއްލައިގެން ނުފޮރުވައި، ގުޅިއަކަށް އަޅައިގެންވިޔަސް ވެހެވެ. ބަހަކީ އެކަހަލަ އެއްޗެކެވެ.\nކޮންމެއަކަސް، މިބަސް ދިވެހިންގެ ސިކުނޑިއަށް މިދެންނެވިގޮތަށް ނެގިފައިވާކަން ދޭހަވާ އެންމެ ބޮޑު އެއް ހެތްކަކީ، ގުރުއަތުލުމަށް، ''ގުރުލުން'' ވެސް ގިނަ ބަޔަކު ކިޔާކަމެވެ. ވީއިރު މިކަމަށް ބޭނުންކުރެވޭ އެއްޗެއް، އެއީ ފައިސާފޮއްޗެއްކަމުގައި ވިޔަސް، ނުވަތަ ކަރުދާސްކޮޅަކަށް ވިޔަސް، އެ އެއްޗަކަށް ބައެއް މީހުން ''ގުރު'' ކިޔައެވެ. މި ހިސާބުން، ދިވެހި ބަސްފޮތުގައި ''ގުރު'' މާނަކުރާ އިރު އިތުރު މާނައެއް ވެސް ހިމަނަންޖެހުނީއެވެ.\nނަމަވެސް ޙަޤީޤަތަކީ އަދި މިޔެއް ނޫނެވެ. ''ގުރުއަތު'' ގެ އަޞްލަކީ ޢަރަބި ބަހުގައި އޮންނަ ''އަލްޤުރްޢަހް'' އެވެ. ކަމަށް ބަލާ އިރު މި ނަން، ޢަރަބި ބަހަށް ވުރެވެސް ތިމާގެކަންބޮޑީ ދިވެހިބަހާހެން އަޅުގަނޑަށް ހީވެއެވެ.\nއަދި އެހެން ބަހެކެވެ. އަސް އެއްޗެހި ބައިތިއްބަން ހަދާފައި ހުންނަ ގޭގެއަށް ދިވެހިބަހުގައި ''އަސްތަބީލާ'' ކިޔައެވެ. ބަސް އަޑުއަހާލުމުން ފުރަތަމައިނުންވެސް އެ އެއްޗަކީ އަހާ ގުޅުންހުރި އެއްޗެއްކަން ދޭހަވެއެވެ. ނަމަވެސް ބަސް ދެބަޔަށް ބަހާލުމުން ފަހަތަށް އޮންނަ ބައިގެ މާނައެއް ދިވެހިބަހަކު ނޯވެއެވެ. ''ތަބީލާ'' ކިޔާއެއްޗެއް ދިވެހިން ދަންނަ ކަމެއް ނުދެނެހުށީމެވެ. އެކަމަކު ''އަސްތަބީލާ'' އަކީ އަސް ބައިތިއްބަން ހަދާފައި ހުންނަ ތަނެއް ނަމަ، ''ތަބީލާ'' އަކީ އެފަދަ ތަންތަނަށް ކިޔާ ނަންތާއެވެ. އެހެންކަމަށް ވާނަމަ، ގެރި ބައިތިއްބާ ތަނަށް ''ގެރިތަބީލާ'' އާއި ޖަމަލު ބައިތިއްބާ ތަނަށް ''ޖަމަލުތަބީލާ'' ވެސް މީހަކު ކިޔާފާނެއެވެ. އަދި އެހެން ކިޔަންފަށައިފި ނަމަ އެދުވަހަކުން، ދިވެހި ބަހުގައި ''ތަބީލާ'' ގެ މާނައަކީ އެކި ކަހަލަ ޖަނަވާރުން ބައިތިއްބަން ހުންނަ ތަންތައް ކަމުގައި ވެދާނެއެވެ.\nއެކަމަކު މި ބަހަކީ ވެސް، އަސްލު ދިވެހި ބަހެއް ނޫނެވެ. ދިވެހި ބަހަށް ވަދެފައި އޮތް ބޭރު ބަހެކެވެ. ޢަރަބި ބަހުގައި އެޔަށް ''އިސްޠަބްލް'' އަދި އިނގިރޭސި ބަހުގައި ''ސްޓެބްލް'' ކިޔައެވެ. ކަން މިހެން އޮތް އިރުވެސް، މި ބަހުގެ މިލްކުވެރިކަން ޢަރަބި ބަހާއި އިނގިރޭސި ބަހަށް ވުރެ ވެސް ބޮޑަށް ދިވެހިބަހުގައި، ބަސް އުފެދިފައި އޮތް ގޮތަށް ބަލާއިރު މާ ގަދައެވެ. މިއީ ހައިރާންކުރަނިވި ޙަޤީޤަތެކެވެ.\nވޯޓް ޑިސްނީ ކޮމްޕެނީ : ކާރޓޫން އުފައްދާ ކުންފުނިތަކުގެ ބޮންތީގައި


BREAKING NEWS: Addu City Ah Nagooroalhi Eh Araa Bodethi Gellun Thakeh Vejje - Vaguthu\nއައްޑޫ ސިޓީއަށް ނަގޫރޯޅިއެއް އަރައި ބޮޑެތި ގެއްލުންތަކެއް ވެއްޖެ\nނަގޫރޯޅި އެރުމުގެ ސަބަބުން ވެއްޓިފައިވާ ގަހެއް - ވަގުތު އިމޭޖެސް\n00:57 އާދަމް ނަވާޒް\nނަގޫރޯޅީގެ ސަބަބުން ގެއަކަށް ގެއްލުންވެފައި - ފޮޓޯ: އައްޑޫލައިވް\n00:53 އާދަމް ނަވާޒް\n"ވަގުތު" އަށް މިހާތަނަށް ލިބިފައިވާ މައުލޫމާތުން ގެއްލުން ލިބުނު ގެތަކުގެ އަދަދު 20 އަށް އަރައިފި. މީގެތެރެއިން 12 ގެއަކަށް ބޮޑެތި ގެއްލުންތަކެއް ލިބިފައިވޭ.\n00:12 އާދަމް ނަވާޒް\nއައްޑޫ ސިޓީ މޭޔަރު އަބްދުﷲ ސޯދިގު: ރައީސް އަބްދުﷲ ޔާމީން ވިދާޅުވެގެން، ރައީސް އޮފީހުގެ މިނިސްޓަރު މުޖުތާޒު ވެސް އަޅުގަނޑަށް ގުޅުއްވި. މި ހާލަތުގަ ކަމާގުޅޭ ހުރިހާ ފަރާތްތަކުން އެއްބާރުލުން ދެއްވާކަމީ، އަޅުގަނޑުމެން ވަރަށް އުފާކުރާ ކަމެއް.\n00:11 އާދަމް ނަވާޒް\nއައްޑޫ ސިޓީ މޭޔަރު އަބްދުﷲ ސޯދިގު: ކުރިއަށް އޮތް ދެތިން ދުވަސްތެރޭ މަސައްކަތް ކޮށްގެން ހައްލެއް ލިބޭނީ. ސަރުކާރުގެ މުއައްސަސާތަކާއި އިދާރާތަކުގެ އެއްބާރުލުން ވަރަށް ބޮޑަށް ދަނީ ލިބެމުން.\n00:08 އާދަމް ނަވާޒް\nއައްޑޫ ސިޓީ މޭޔަރު އަބްދުﷲ ސޯދިގު: ނަގޫރޯޅި އެރުމުގެ ސަބަބުން 13 ވަރަކަށް ގެޔަށް ގެއްލުންވެފައި އެބަހުރި. މީގެތެރެއިން ހަމަ ގިނަ ގޭގަ މީހުންނަށް ދިރިނޫޅެވޭ ވަރަށް ގެއްލުންވެފައި އެބަހުރި. އެގޭގެ މީހުންނަށް ވަގުތީ ބޯހިޔާވަހި ކަމެއް ހޯދައިދިނުމުގެ މަސައްކަތް މިދަނީ ކުރަމުން.\n23:47 އާދަމް ނަވާޒް\n"ވަގުތު" އަށް ލިބިފައިވާ މައުލޫމާތުތަކުން ފުރާޅު އެއްލާލި ގެތަކުގެ އަދަދު 13 އަށް އަރާ. އޭގެތެރެއިން ހަތް ގެއެއް ވަނީ މީހުން ދިރިނޫޅެވޭ ވަރު ވެފައި.\n23:45 އާދަމް ނަވާޒް\nއެމްއެންޑީއެފްގެ މީޑިއާ އޮފިސަރު، ކެޕްޓަން އިބްރާހިމް އާޒިމް: އެމްއެންޑީއެފްގެ ސަދަން އޭރިއާގެ ހިތަދޫ ފަޔާ ސްޓޭޝަނުގައި މަސައްކަތްކުރާ ސިފައިންނާއި، ސަދަން އޭރިއާގެ ސިފައިން މިހާރު ދަނީ، އެހީތެރިކަން ފޯރުކޮށްދިނުމަށް ހަރަކާތްތެރި ވަމުން. މިހާރު ސިފައިން ނިކުމެ އެއްލާލާފައިވާ ގެތަކުގެ ފުރާޅު، ރަނގަޅު ކުރުމުގެ މަސައްކަތާއި، ވެއްޓިފައިވާ ގަސްތަށް ނެގުމުގެ މަސައްކަތް ދަނީ ކުރަމުން. މި ކޮޅިގަނޑުގައި އިތުރު އިމާރާތަކަށް ގެއްލުމެއް ލިބިފައިވޭތޯ، އެމްއެންޑީއެފް ސަދަން އޭރިއާގެ ސިފައިން ދަނީ މޮނިޓަރ ކުރަމުން.\n23:41 އާދަމް ނަވާޒް\nއެމްއެންޑީއެފްގެ މީޑިއާ އޮފިސަރު، ކެޕްޓަން އިބްރާހިމް އާޒިމް: އައްޑޫ ސިޓީއަށް އައި ކޮޅިގަނޑެއްގައި ސ.ހިތަދޫގެ ބައެއް ގެތަކަށް ވަނީ ބޮޑެތި ގެއްލުންތަކެއް ވެފަ. މިހާތަނަށް އެމްއެންޑީއެފް ސަދަން އޭރިއާއިން ބެލި ބެލުމުން، މި ކޮޅިގަނޑުގައި ހިތަދޫގެ ހަ ގެއެއްގެ ފުރާޅު އެއްލާލާފައިވާ ކަމުގެ މައުލޫމާތު ވަނީ ލިބިފަ. އޭގެތެރެއިން ތިން ގެއެއްގެ ފުރާޅު މައްޗަށް ބޮޑު ދެ ގަސް ވެއްޓުމާ ގުޅިގެން ވަނީ، ވަރަށް ބޮޑަށް ގެއްލުންވެފަ.\n23:32 އާދަމް ނަވާޒް\nނަގޫރޯޅީގެ ސަބަބުން ގެއްލުންވި ގެތަކަށް އެހީތެރިކަން ފޯރުކޮށްދިނުމުގައި ފުލުހުންނާއި ސިފައިން ދަނީ ހަރަކާތްތެރިވަމުން.\n23:20 އާދަމް ނަވާޒް\nނަގޫރޯޅީގެ ސަބަބުން ހަތް ގެއެއް ވަނީ މީހުންނަށް ދިރިނޫޅެވޭ ވަރުވެފައި. އެގޮތުން އެ ގެތަކުގެ ފުރާޅު މުޅިން އެއްލާލާ، ވާރޭވެހި ވަނީ ގެއްލުންތަކެއް ލިބިފައި.\n23:02 އާދަމް ނަވާޒް\nމަންޒަރު ދުށް މީހުން ބުނީ ނަގޫރޯޅި އެރި ގަޑީގައި ދުއްވާފައި ދިޔަ ސައިކަލްތަށް ވެސް މީހުންނާއެކު އެއްލާލި ކަމަށް. އެހެންކަމުން މީހުންނަށް ކުދި އަނިޔާތަކެއް ލިބުނު ކަމަށް މަންޒަރު ދުށް މީހުން ބުނޭ.\n23:00 އާދަމް ނަވާޒް\nނަގޫރޯޅި އެރުމުގެ ސަބަބުން ލިބުނު ގެއްލުންތައް - ވަގުތު އިމޭޖެސް\n22:57 އާދަމް ނަވާޒް\nމަންޒަރު ދުށް މީހަކު ބުނީ ނަގޫރޯޅި އެރީ ސްކޫޕްއާ ދިމާލުން ކަމަށް، އަދި ފޭބީ ޕަވާ ޕާކް ރެސްޓޯރެންޓާއި ދިމާލުން ކަމަށް.\n22:54 އާދަމް ނަވާޒް\nނަގޫރޯޅި އެރުމުގެ ސަބަބުން ބޭރުމަތި އަދި މެދުވަލުގެ ގެތަކަށް ވެސް ވަނީ ގެއްލުންތަކެއް ލިބިފައި.\n22:52 އާދަމް ނަވާޒް\n22:44 އާދަމް ނަވާޒް\nނަގޫރޯޅި އެރުމުގެ ސަބަބުން ބޮޑެތި ގަސްތަކެއް ވެސް ވެއްޓުނުއިރު، ބައެއް ގެތަކުގެ ފާރުވެސް ވަނީ ވެއްޓިފައި.\n22:42 އާދަމް ނަވާޒް\n22:41 އާދަމް ނަވާޒް\nނަގޫރޯޅި އެރި ސަރަހައްދުގެ ގެތަކުން ކަރަންޓް މިހާރު ކަނޑާލާފައިވާއިރު، ސިފައިން ވެސް ދަނީ އެ ސަރަހައްދުގައި ހަރަކާތްތެރިވަމުން.\n22:37 އާދަމް ނަވާޒް\n22:34 އާދަމް ނަވާޒް\nއެ ސަރަހައްދުގެ ގިނަ ގެތަކެއްގެ ފުރާޅު އެއްލާލާފައިވާއިރު، މިހާރުވެސް ވާރާ ވެހެމުންދާތީ ފުރާޅު އެއްލާލި ގެތަކަށް ވާރޭވެހި ދަނީ ގެއްލުންތަކެއް ލިބެމުން.\n22:31 އާދަމް ނަވާޒް\nނަގޫރޯޅި އަރާ ގެއްލުންވި ބުކްޝޮޕެއް\n22:27 އާދަމް ނަވާޒް\nނަގޫރޯޅި އެރި ސަރަހައްދުގެ ގެތަކަށް ބޮޑެތި ގެއްލުންތަކެއް ލިބިފައިވާ ކަމަށް މައުލޫމާތު ލިބޭ.\n22:26 އާދަމް ނަވާޒް\nނަގޫރޯޅި އެރުމުގެ ސަބަބުން ބައެއް މީހުންނަށް އަނިޔާވެސް ވި. ނަމަވެސް އެއްވެސް މީހަކަށް ބޮޑު އަނިޔާއެއް ލިބުނުކަމުގެ މައުލޫމާތެއް އަދި ނުލިބޭ.\nއައްޑޫ ސިޓީ ހިތަދޫއަށް ނަގޫރޯޅިއެއް އަރައި ބޮޑެތި ގެއްލުންތަކެއް ވެއްޖެއެވެ\nމި ނަގޫރޯޅި އަރާފައިވަނީ، މިރޭ 10:05 ހާއިރުއެވެ.\nމެއި 19, 2017 - 08:59\n.ނުބައި ނުލަފާ މީހުން އުޅޭތަންތަނަށް ގިނަ ޒަލްޒަލާތައް އަންނާނެ\nމެއި 18, 2017 - 13:07\nމާތް ﷲ ގެ އިރާދަފުޅުން ވާ ގުދުރަތީ ކަންތައް، ތާކުން ތާކުން ނުޖެހޭ ސިޔާސީ ކަމެއްގެ ސަބަބުން ވީ ކަމެއް ގޮތުގައި ނުދެކޭށެވެ. އެމްޑީޕީއަށް ވޯޓު ލިޔަސް، ޕީޕީއެމްއަށް ވޯޓުލިޔަސް ތިޔަ ދެ ޕާޓީއަކީވެސް ދޮގުހަދާ އޮޅުވާލާ ބައެކެވެ. ނަގޫރޯޅިއަކީ ކޯފާ އެއްގޮތުގައި މީހުން ދެކެއެވެ،. އެކަމަކު ޕީޕީއެމްއަށް ވޯޓު ނުދީގެން އައްޑޫއަށް ނަގޫރޯޅިއެއް އެރިކަމަށް ގަބޫލުކުރާ މީހުންނަކީ ތަނެއް ދޮރެއް ނޭގޭ ބައެއްކަން ޔަގީންވެއެވެ.\nމެއި 18, 2017 - 12:11\nއައްޑުއަކީ މަގުފުރެދިފަ ތިބި ފާސިޤުން ގިނަ ތަނެއް\nމެއި 18, 2017 - 12:09\nއަންނިޔަށް އެދޭ މަދަދަށް އަވަހަށް ތިޔަ އައްޑޫމީހުންނަކީ ނަޝީދުގެ ވަބާގަޖެހިފަ ތިބި ބައިގަޑެއް\nމެއި 18, 2017 - 11:18\nނަގޫރޯޅި އެއް އެރިޔަސް ރައީސް\nޔާމީން ނޫނީ އައްނި ކުރި ކަމެއް އެއީ ދޯ ކަލޭމެންނަ؟؟؟\nމެއި 18, 2017 - 09:18\nވަރަށް ބޮޑަށް ތާޢީދު ކެނެރީގޭ ދޮހޮއްތުބޭ މިހާރު ދުވާނެ ކްރިސްޓިއަން މިޝަނަރީޒް ތަކަށް\nމެއި 18, 2017 - 09:13\nއިސްލާމް ދީނުގެ އަދުއްވަކަން ބައިޔަތުހިފާގެން އުޅޭ މީހުންގެ ހާލަތު ފެނޭތޯ ؟\nމެއި 18, 2017 - 11:34\nއަލީ ކައޭ ތީ ހާދަ ދީންވެރި މީހެކޭދޯ.. ތި ދައްކާ ވާހަކައިންވެސް އެބަ އިނގޭ އެކަން.. ޔަގީނޭ ފަސްވަގުތު ބަރާބަރަށް ސަޖިދަ ކުރާ މީހަކު ނުދައްކާނެ ކައޭ ތިދައްކާ ކަހަލަ ވާހަކައެއް\nމެއި 18, 2017 - 03:26\nނަގޫރޯޅި ނާރާގެތަކުގެ މީހުންނަށާ ނަގޫރޯޅިނާރާ އެހެންރަށްރަށުގެ ގެތަކުގެ މީހުންނަށް މިކަން އިބުރަތަކަށް ފުދޭނެ\nމެއި 18, 2017 - 01:25\nނަގޫރޯޅި ވެސް ދިވެހިން ސިޔާސީ ކޮށްފި އެވެ.......................... 😐\nމެއި 18, 2017 - 08:46\nސިޔާސީ ނަގޫރޯޅި ދިޔަ ސަރަހައްދުގަ ހުރި ނިޝާނު ތަކުން ފެންންން ހުރީ ޕިންކު ކުލަތަ ނޫނީ ރީނދޫ ކުލަތަ؟\nމެއި 18, 2017 - 01:09\nމިފަދަ ނުރައްާތެރި ހާދިޘާ ތަކުން ދިވެހިއުއްމަތް ސަލާމަތް ކުރައްވާނދޭވެ! އާމީން.\nމެއި 18, 2017 - 01:01\nމީހުން ﷲ ގެ މަގާއި ދުރުވެ ދުނިޔޭގެ ތެރެއަށް ގެނބިގެން ދާތީ އަންނަ އިންޒާރު..އައްޑޫގައި ފާފަތަކާށް އަޅައިގަންނަ މީހުން ގިނަކަން އެންމެން ވެސް ކިޔާ.... ދިވެހިން އިސްލާމް ދީނަށް ބޯލަނބާ ބަޔަކު ކަމުގައި ލައްވާށި\nމެއި 18, 2017 - 08:11\nއައްޑޫ މީހުން އެކަނިތޯ ފާފަތަކަށް އަރައިގަންނަނީ؟ ހުރިހާ ރަށެއްގަވެސް އުޅޭނެ ފާފަތަކަށް އަރައިގަންނަ މީހުންނާއި ރަނގަޅަށް އުޅޭ މީހުން. ކީއްވެބާ އައްޑޫ ލޭބަލް ކުރެވެނީ؟\nއައްޑޫ ގަ އެކަންޏެއް ނޫން... ހުރިހާ ތަނެއްގަ ވެސް އުޅޭ... ހާދަ އައްޑޫ މީހުން ދެކެ ހަސަދަވެރިވާ މީހެކޭ ތީ..\nމެއި 18, 2017 - 00:43\nވިސްނާ ފިކުރު ކުރޭ.\nމެއި 18, 2017 - 00:03\nސަރުކާރުން ދިވެހިރައްޔިތުންގެ އިސްލާމީ ހޭލުންތެރިކަން އިތުރުކޮށް އަޤީދާވަރުގަދަކުރުމައްޓަކައި ވަރަަށްބޮޑަށްް މަސައްކަތްކުރަން ޖެހިއްޖެ ކަން މީގެ ހުރި ކޮެެންޓްތަކަށް ބަލާފައި އެގިއްޖެ.\nމެއި 18, 2017 - 00:28\nރަގަަޅު ވާހަކަ އެ\nމެއި 17, 2017 - 23:47\nސަރުކާރުން ތީއްޗިހިންނަށް އެއްކަމެއްވެސް ކޮށްދޭނެ ކަމެއްނެތް!!! މުޅި ސިޓީއޮތީ ރީންދޫވެފަ!!! ނަޝީދު ތިމީހުނަށް އެހީވާނެ!!! ތީ ނަޝީދުގެ ބައް!!!\nމެއި 18, 2017 - 09:15\nކަލޯ އެއޯ މެނައް ކިޔަނީ ޕީޕީ ސަރުކާރުތަ؟ ނޫނީ ދިވެހި ސަރުކާރުތަ؟ބަލަ އެއޯމެން އެތަނައް ލާ މުސާރަދީފަ އެތިބީ އަހުން އަޅުކަންކުރާކަށް ނޫނޭ! އަހުންގެ ކަންކަން ކުރަން ބައިތިއްބާފަ ތިބި ހާދިމުންނޭ އެއީ! ކަލޯ ދާންވީނު ރަސްކަމެއް އޮތްތާކަށް ތިވަރުވަންޔާ!\nމެއި 17, 2017 - 23:44\nއައްޑޫ މީހުން ކާއި ބޯފެއު!! މި ގަރާ ވާރެއި ފެނައް އެޑަގެން ޖޫސް ގަރަގެން ބޯފެއު?\nމެއި 17, 2017 - 23:36\nކީއްވެތަ ތިވަރަކަށް ރަންރީދުލޭމެން ތި ފުފިއަރަނީ ... ހަމަ ލާދީނީ ލާދީނީ ލާދީނީ ލާދީނީ\nމެއި 17, 2017 - 23:16\nﷲ އަށް ބިރުވެތިވޭ. ކޮންޕާޓީއެއް ހަދައިގެން މިބައި މީހުން މިއުޅެނީ. މަޙްޝަރު މައިދާނުދައި ތިޔަ އެމްޑީޕީ އެއް ޕީޕީ އެއްގެ އަހުލުވެރިން ތިބޭނީ ވަކި ކޮންފަތަ؟ މީސްމީހުން ހިތަށްއެރިހާ ގޮތަކަށް މިއުޅެނީ. ދެންވީ ސަރުކާރަށް އެތިވަރުތަށް ގޮވަށް.\nމެއި 17, 2017 - 23:15\nޚޮބާ ހޮވި ކައުންސިލުން ފިލަފެއި ތިބީ ދިރަ\nމެއި 17, 2017 - 23:12\nމީސް މީހުންނަަަައް އުޅެވޭ ގޮތުން ކަންކަން މިގޮތައް މިވަނީ......... ވަގުތް\nމެއި 17, 2017 - 23:10\n2004 ގެ ސުނާމީ އަކީވެސް ލާދީނީ މީހުނަށް ސަޕޯޓްކުރާތީ އައި ކޯފާއެއް ދޯ.\nމެއި 18, 2017 - 00:08\nދަރިންނޭ.....ހެޔޮ ނުވާނެ ގުދުރަތްތެރިކަމާ ނުކުޅޭ.\nމެއި 18, 2017 - 00:27\nއެއީ ވެސް ހަމަ ލާދީނީ ސަޕޯޓް ކުރާ މީހުނަށް އައި އިންޒާރެއް ޕާޓީ ނޫނެއްކަމަކު\nމެއި 17, 2017 - 22:50\nލާދީނީ މީހުންނަށް ސަޕޯރޓް ކުރާ މީހުން އުޅޭ ތަންތަނަށް އެކި ކަހަލަ ގޮތް ގޮތަށް ކޯފާ އަންނާނެ\nމެއި 17, 2017 - 23:09\nތިބުނީ ތީ ޔާމީނު ފޮނުވި ނަގޫރޯޅިއެކޭތަ. ދެން މާލެއަށް ކީއްވެތަ ނުފޮނުވީ.\nމެއި 17, 2017 - 23:11\nތިޔައީ ބާ ދީނީ ގޮތުން ބުނަން އޮތް ފުރިހަމަ ބަހަކީ؟ ސާބަސް?\nލާދީނީ އެއީ ކޯޗެއް ކަން އެނގޭތަ؟\nމެއި 18, 2017 - 09:22\nމެއި 17, 2017 - 22:32\nމެއި 17, 2017 - 22:29\nމެއި 18, 2017 - 06:33


Amana Takaful ge Haa'sa interview | #Dhiislam\nއަމާނާ ތަކާފުލްގެ ޚާއްސަ އިންޓަވިއު\n6 years ago |6comments| September 22, 2011 |\nއަމާނާ ތަކާފުލް މޯލްޑިވްސްގެ ޖެނެރަލް މެނޭޖަރ ހަރީޒް ސުލައިމާން\nތިރީގައި މިވަނީ ރާއްޖޭގައި އިސްލާމީ ޝަރީޢަތާއި އެއްގޮތަށް އިންޝުއަރެންސް ގެ ޚިދުމަތްދޭ ހަމައެކަނި ކުންފުނި ކަމަށްވާ އަމާނާ ތަކާފުލް މޯލްޑިވްސްގެ ޖެނެރަލް މެނޭޖަރ ހަރީޒް ސުލައިމާން ދިއިސްލާމަށް ދެއްވި ޙާއްސަ ބަސްދީގަތުމެއްގައި، ދިއިސްލާމްގެ ފަރާތުން ކުރެވުނު މުހިއްމު ސުވާލު ތަކާއި ހަރީޒް ދެއްވާފައިވާ ޖަވާބުތަކެވެ.\nއަމާނާ ތަކާފުލްގެ ފަސްމަންޒަރާ ބެހޭ ގޮތުން ދަންނަވާނީ ކީކޭތޯ؟ އަމާނާ ތަކާފުލްއަކީ ކޮބައިތޯ؟ އަމާނާ ތަކާފުލް އުފެދުނީ ކޮންއިރަކުތޯ؟ އަދި ރާއްޖެއަށް އައީ ކޮންއިރަކުތޯ؟\nއަމާނާ ތަކާފުލް އަކީ ސްރީލަންކާގައި ހުންނަ މައި ކުންފުނި. މިކުންފުނި އުފެދިގެން ދިޔައީ 1999 ވަނަ އަހަރު، މެލޭޝިޔާގެ ތަކާފުލް މެލޭޝިޔާ ކުންފުންޏާ ގުޅިގެން. އެއީ ދުނިޔޭގައި ހުރި އެންމެ ބޮޑު ތަކާފުލް ކުންފުނި. އެއީ ސްރީލަންކާގައި އެފަދަ ކުންފުންޏެއް ތަޢާރަފް ކުރި ފުރަތަމަ ފަހަރު ކަމުން ޢާއްމުން ބަލައިގަންނަ ވިޔަފާރިއަކަށް މިކަން ހެދުމަށް ގިނަ ގޮންޖެހުންތަކެއް ކުރިމަތިވި. ޚާއްޞަކޮށް ޢާއްމު (ހުއްދަ ނޫން) އިންސިއުރެންސް އާ ތަކާފުލްއާ ހުރި ތަފާތު ބަޔާންކޮށްދިނުމުގަ. ނަމަވެސް ޝަރީޢަތާ އެއްގޮތަށް ޢަމަލުކުރުމުން ބައިވެރިންނަށް ލިބިގެންދިޔަ ފައިދާތަކުގެ ސަބަބުން އަޅުގަނޑުމެންގެ ކުންފުނި ވެގެންދިޔައީ ވަރަށް ބޮޑު ކާމިޔާބަކަށް. ބައިވެރިވާ މީހުންގެ ޢަދަދުވެސް އަދި ކުންފުންޏަށް ލިބެމުން ދިޔަ ފައިދާވެސް ދިޔައީ އިތުރުވެގެން. މިކުންފުނި ފުޅާވެގެން ދިޔުމުން އަޅުގަނޑުމެންގެ ބޯޑުން ނިންމީ އަވައްޓެރި ޤައުމުތަކަށް އަޅުގަނޑުމެންގެ ޚިދުމަތްތައް ފުޅާކުރުމަށް. އަޅުގަނޑުމެން މާ ދުރަށް ބަލާކަށް ނުޖެހުނު. ދިވެހިރާއްޖެއިން ރަނގަޅު މާރކެޓެއް އަޅުގަނޑުމެންނަށް ފެނުނު.\nދިވެހި ރާއްޖޭގައި އަމާނާ ތަކާފުލްގެ ޙަރަކާތްތައް ގޮސްފައިވާ ގޮތް ދަންނަވާލެވިދާނެތޯ؟\nކުރިންވެސް ދެންނެވި ފަދައިން އަމާނާ ތަކާފުލް ދިވެހިރާއްޖެއަށް އެންމެ ފުރަތަމަ އައީ 2003 ވަނަ އަހަރު. އެއީ އެޖެންސީ އޮފީހެއްގެ ގޮތުގައި. އަޅުގަނޑުމެން އޭރު މަސައްކަތްކުރަމުން ދިޔައީ އެހެން ދިވެހި ކުންފުންޏަކާ ގުޅިގެން. އޭރުވެސް އަޅުގަނޑުމެންނަށް ވަރަށް ރަނގަޅު ތަރުޙީބެއް ލިބުނު. އަޅުގަނޑުމެން ޕްރައިވެޓް ލިމިޓެޑް ކުންފުންޏަކަށް ބަދަލުވެ ވަކި ކުންފުންޏެއްގެ ގޮތުގައި ޙަރަކާތްތެރިވާން ފެށީ 2005 ވަނަ އަހަރުން ފެށިގެން. އެ އަހަރުން ފެށިގެން ޕަބްލިކް ލިމިޓެޑް ކުންފުންޏަކަށް ވުމަށްޓަކާ ލައިސަންސަށް އެދި އެކަމުގެ މަސައްކަތް ކުރަމުން. އަޅުގަނޑުމެންނަށް އެ ހުއްދަ ލިބުނީ 2010 ވަނަ އަހަރުގެ މާރޗް މަހު. އެއީ އަޅުގަނޑުމެންގެ ދިވެހި ކުންފުންޏަށް ލިބުނު ވަރަށް ބޮޑު ކުރިއެރުމެއް.\nއަމާނާ ތަކާފުލްއަކީ އިސްލާމީ އުޞޫލަށް އިންޝިއުރެންސް ގެ ޚިދުމަތްދޭ ފަރާތެކޭ ދަންނަވާ ސަބަބުތަކަކީ ކޮބައިތޯ؟\nތަކާފުލްގެ ރީތި ކަމަކީ ކޮބައިކަން ހާމަކުރާނަމަ ޢާއްމު އިންޝުއެރެންސްއާ ހުރި ތަފާތުތައް ބަޔާން ކުރަން އެބަ ޖެހޭ. ތަކާފުލްގައި މީހުންއަތުން ލިބޭ ޕްރިމިޔަމް ކުންފުނީގެ ފައިސާއާ އެކެއް ނުކޮށްލާނެ. އެ ފައިސާ ހުންނާނީ ވަކި ޕޫލް ފަންޑެއްގައި. މިއީ ރިސްކް ޓްރާންސްފާރ ކުރުމުގެ ނިޒާމެއް ނޫން. ނަމަވެސް ރިސްކް (ގެއްލުން) ގައި ޙިއްސާވުމުގެ ނިޒާމެއް.\nއޭގެ ތެރެއިން ބައިވެރިއަކަށް ގެއްލުމެއް ލިބިއްޖެ ނަމަ، އެބައިވެރިންގެ ޕޫލް ފަންޑުން އެގެއްލުން ލިބުނު ބައިވެރިއަކަށް ބަދަލު (ކޮމްޕެންސޭޝަން) ދެވޭނީ. އެހެންކަމުން ހުރިހާ ބައިވެރިންވެގެން ގެއްލުން ލިބުނު ބައިވެރިޔާއަށް އެ އެހީތެރިވެ ދެވުނީ. އެއީ ރިސްކު (ގެއްލުން) ގައި ޙިއްސާވާ ގޮތަކީ. ބަދަލު ދިނުމަށްފަހު، ޕޫލްގައި ފައިސާ އިތުރަށް ހުރެއްޖެ ނަމަ، ހުރިހާ ބައިވެރިންނަށް ބަހާލެވޭނެ. ނަމަވެސް ހުއްދަ ނޫން އިންސިޔުރެންސްގައި އެފައިސާ ބައިވެރިންނަކަށް ނުލިބޭނެ. އެފައިސާ ލިބިގަންނަނީ ކުންފުނިތަކަށް. އެހެންކަމުން، ބައިވެރިންނަށް އެންމެ ޚަރަދު ކުޑަވެފައި ފައިދާ ބޮޑުވާނީ ތަކާފުލްގައި. އަޅުގަނޑުމެން ކުންފުންޏެއް ގޮތުގައި ޙަރަކާތްތެރިވަނީ މިކަންކަން އިދާރީ ގޮތުން ބަލަހައްޓާ ފަރާތެއްގެ ގޮތުގައި. އަޅުގަނޑުމެންނަށް ލިބޭނީ އެކަމަށް ނަގާ ވަކި އަގެއް.\nމީގެ އިތުރުންވެސް އަޅުގަނޑުމެން ހުއްދަ ނޫން އެއްވެސް ގެއްލުމެއް ޤަބޫލެއް ނުކުރާނަން. މިސާލަކަށް، ރިބާއަށް ބަރޯސާ ވެފައިވާ ފައިނޭންޝިއަލް އިދާރާއެއްގެ ގެއްލުން، ނުވަތަ ޖުވާ، ނުވަތަ ރަލާބެހޭ ކަންކަންވެސް ޤަބޫލެއް ނުކުރަން. މިނޫން ކަންކަމުގެ ތެރެއިން ވަރަށް ގިނަ ގެއްލުން އަޅުގަނޑުމެން ބަލައިގަންނަން. މިސާލަކަށް، ފަޔާރ އިންސިޔުރެންސް، ހަލް އިންސިޔުރެންސް..\nއަމާނާ ތަކާފުލް އިން ތިދެންނެވި އިސްލާމީ އުޞޫލުތަކާ އެއްގޮތަށް ޢަމަލުކުރާ ކަމުގެ ގެރެންޓީއަކީ ކޮބައިތޯ؟\nއަޅުގަނޑުމެން ކުންފުނީގައި ޝަރީޢާ ބޯޑެއް އޮންނާނެ. އެބޯޑުގައި5ޢިލްމުވެރިން ތިއްބަވާނެ. ދިވެހި ޢިލްމުވެރިންވެސް. އެބޭފުޅުން ކޮންމެ އަހަރަކުވެސް ޝަރީޢާ އޯޑިޓެއް ކުރައްވާނެ. އޭގެ އިތުރުންވެސް، އަޅުގަނޑުމެންގެ ކުންފުނީގެ ކޮންމެ މުޢާމަލާތަކަށްވެސް އެބޭފުޅުން އެޕްރޫވް ކުރެއްވުމުން އަޅުގަނޑުމެންނަށް ކުރެވޭނީ. އަދި އަބަދުވެސް ބައްލަވަމުން ގެންދަވާނެ އަޅުގަނޑުމެން މިއުޞޫލްތަކާ އެއްގޮތަށް ޢަމަލުކުރަމުންދޭތޯ. އެހެންކަމުން އަޅުގަނޑުމެންގެ ކޮންމެ މުޢާމަލާތެއްވެސް ކުރެވިގެން ދާނީ ޝަރީޢަތާ އެއްގޮތަށް ކަން ދަންނަވަން ޖެހެނީ. ސީއެމްޑީއޭ އިންވެސް ބައްލަވަމުން ގެންދަވާނެ، ސީއެމްޑީއޭގައިވެސް ޝަރީޢާ އެޑްވައިސަރީ ކައުންސިލެއް ހުރޭ. މީގެ އިތުރުންވެސް ކޮންމެ ފަދަ އިންވެސްޓްމެންޓަކަށް ޚަރަދުކުރަން ޖެހުނަސް އަޅުގަނޑުމެންދާނީ ޝަރީޢަތް ހުއްދަކުރާ ކަންކަމަށް އިންވެސްޓްކުރަމުން. އެހެންކަމުން އަޅުގަނޑުމެންގެ ވިޔަފާރީގައި ބައިވެރިވެވޭ ބޭފުޅުންނަށް އިރާދަކުރައްވައިފިއްޔާ ފައިދާ ލިބިގެން ދާނީ ޙަލާލް ގޮތުގައި.\nމިފަހަރު މި ކުންފުނީގެ ޙިއްސާ ޢާއްމުންނަށް ވިއްކަން ނިންމެވީ ކީއްވެތޯ؟\nއަޅުގަނޑުމެންގެ ކުންފުނިން، ކުރިން ދެންނެވިހެން، ޙަލާލް ވިޔަފާރިއެއް ކުރަމުންދާއިރު، މިކަމުގައި ދިވެހިންނަށް ބައިވެރިވެވޭނެ ގޮތެއް ނިންމެވުމަށް އަޅުގަނޑުމެންގެ ސީއީއޯ ބޭނުންވެލައްވަނީ. މީގެ ފައިދާ މުސްލިމް ދިވެހިންނަށް ފޯރުކޮށްދިނުމަށް.\nއަމާނާ ތަކާފުލްއިން މި ފަހަރު ޙިއްސާ ވިއްކުމަށް ނިންމާފައިވާތީ އެކަމާ ބެހޭ ގޮތުން ކޮންމެވެސް އެއްޗެއް ދަންނަވާލަންވީ ނޫންތޯ؟\nއަޅުގަނޑުމެން މިފަހަރު ވިއްކަން ހަމަޖެހިފައިވަނީ 8 ލައްކަ ޙިއްސާ. އެއީ ޙިއްސާއެއް 20 ރުފިޔާގެ ރޭޓުން. ބައްލަވާ ގަންނަވަން ބޭނުންފުޅުވާ ބޭފުޅުންނަށް ޙިއްސާ ބައްލަވާ ގަންނަން ޖެހިވަޑައިގަންނަވާނީ އެއް ފަހަރާ 25 ޙިއްސާގެ މަގުން. 25 ޙިއްސާގެ ޕާރސަލުން ބައްލަވާ ގަންނަން ޖެހޭނީ. އެއީ ކޮންމެ ޕާރސަލެއް 500 ރުފިޔާއަށް. އެހެންކަމުން އެންމެ މަދުވެގެންވެސް ބައްލަވާ ގަންނަ ފަރާތަކުން ޖެހޭނީ 500 ރުފިޔާއަށް 25 ޙިއްސާ ބައްލަވާގަންނަން. ނުވަތަ 25 ގެ ގުނައަކުން ޙިއްސާ އިތުރަށް ބައްލަވާ ގަނެވޭނެ.\nއަމާނާ ތަކާފުލްގެ ޙިއްސާ ބައްލަވައިގަންނަން ބޭނުންވާ ފަރާތްތައް ޢަމަލުކުރަން ޖެހޭނީ ކިހިނެއްތޯ؟\nމާލޭގައި އުޅުއްވާ ފަރާތްތަކުން ނަމަ ޙިއްސާއަށް އެދިލައްވާ ފޯރމް ފުރުއްވާފަ މޯލްޑިވްސް އިސްލާމިކް ބޭންކް އަށް ސީދާ ހުށައަޅުއްވަންވީ. އަޅުގަނޑުމެން އެ ބޭންކާއެކު މިކަމުގައިވާނީ ކަންތައްތަކެއް ހަމަޖައްސާފަ. އެތާނގައި ހުންނާނެ އަޅުގަނޑުމެންގެ ޙިއްސާއަށްއެދޭ ފަރާތްތަކަށް ޚާއްޞަކޮށް ހުންނަ ކައުންޓަރެއް، އެތަނަށް ފޯރމް ފުރުއްވާފަ ޙަވާލުކުރައްވަން ޖެހޭނީ. ފޯރމް ގެންދަވާއިރު އައިޑީ ކާރޑް ގެންދަވަން ޖެހޭނެ.\nއަތޮޅުތެރޭގެ ބޭފުޅުންނަށް ފުރުޞަތެއް ނެތްތޯ؟\nނޫނޭ. އަތޮޅުތެރޭގައި ދިރިއުޅުއްވާ ފަރާތްތަކަށްވެސް އަޅުގަނޑުމެން ވާނީ ގޮތްތަކެއް ހަމަޖައްސާ ދީފަ. އެބޭފުޅުންނަށް ޖެހިވަޑައިގަންނަވާނީ ރެޖިސްޓަރޑް ޕޯސްޓެއް މެދުވެރިކޮށް ޙިއްސާއަށް އެދިލައްވާ ފޯރމާއިއެކު ބޭންކް ޑްރާފްޓެއް ފޮނުވަން. އެޑްރެސް ކުރައްވާނީ ހަމަ އަޅުގަނޑުމެންގެ އޮފީހަށް. އެއީ އަމާނާ ތަކާފުލް، ހ.މިޔަލަނި3ވަނަ ފަންގިފިލާ. އަދި އަޅުގަނޑުމެން އެދެން ކޮންމެ ބޭފުޅަކުވެސް ޙިއްސާއަށް އެދިލެއްވުމުގެ ކުރިން ޙިއްސާ ވިއްކުމާބެހޭ ބަޔާން ވިދާޅުވެލެއްވުން.\nކޮންތާކުންތޯ އެ ބަޔާން ލިބެން ހުންނާނީ؟\nއަޅުގަނޑުމެންގެ އޮފީހުންނާއި ވެބްސައިޓުންވެސް ލިބެން ހުންނާނެ. (www.takaful.mv) އަދި މޯލްޑިވްސް އިސްލާމިކް ބޭންކުންނާއި، މޯލްޑިވްސް ސްޓޮކް އެކްސްޗޭންޖުން އަދި ވަޠަނިއްޔާ މޯލްޑިވްސްއިންވެސް ލިބެން ހުންނާނެ.\nކޮބައިތޯ އަމާނާ ތަކާފުލްގެ ޙިއްސާ ގަންނަ ފަރާތްތަކަށް ވާނެ ފައިދާތަކަކީ؟\nއެނގިވަޑައިގަންނަވާނޭ ފަދައިން ދިވެހި ރާއްޖޭގައި މިދަނީ ދުވަހެއް ދުވަހަކަށް ދީނީ ހޭލުންތެރިކަން އިތުރުވަމުން. ދިވެހިންނަކަށް ނެތް ޝަރީޢަތާ އެއްގޮތަށް ޢަމަލުކުރާ ގިނަ ވިޔަފާރިއެއްގައި ބައިވެރިވެވޭނެ ފުރުޞަތެއް. އެކަމަކު އަޅުގަނޑުމެން ދިވެހިންނަށް މި ގެނެސްދެނީ އެފަދަ ފުރުޞަތެއް. އެހެންކަމުން ޙިއްސާ ބައްލަވައިގަންނަ ފަރާތްތަކަށް މި ވިޔަފާރީގެ ޙަލާލު ފައިދާ ބަހާލެވިގެންދާނެ. އަޅުގަނޑުމެންގެ ވިޔަފާރިއަށް ދިވެހިރާއްޖޭގައި ލިބޭ ތަރުޙީބު ބޮޑުވެގެންދާތީ، ދެންނެވެން އޮތީ މުސްތަޤްބަލުގައި މިކަމުން އިތުރު ފައިދާތައް ލިބިގެން ދާނޭކަމަށް.\nމިހާރު ޙިއްސާ ވިއްކާ ކުންފުނިތަކާ އަމާނާ ތަކާފުލްއާ ތަފާތުވާނީ ކޮން ގޮތްގޮތަކަށް؟\nމިހާތަނަށް ދިވެހި ރާއްޖޭގެ ސްޓޮކް އެކްސްޗޭންޖްގައި ޙިއްސާ ވިއްކާ ކުންފުނިތަކާ ޚިލާފަށް އަޅުގަނޑުމެންނަކީ ދިވެހިންނަށް ޙިއްސާ ވިއްކަން ފަށާ ކުންފުނިތަކުގެ ތެރެއިން ސަރުކާރުގެ ކުންފުންޏަކަށް ނުވާ ހަމައެކަނި ކުންފުނި. މާނައަކީ ސަރުކާރުގެ ޙިއްސާއެއް ނެތި ޕަބްލިކް ކުންފުންޏަކަށް ބަދަލުވާ ފުރަތަމަ ޕްރައިވެޓް ލިމިޓެޑް ކުންފުންޏޭ.\nދިވެހިރާއްޖޭގައި އަމާނާ ތަކާފުލްގެ މުސްތަޤްބަލް އޮތީ ކިހިނެއްތޯއެވެ؟\nއަޅުގަނޑުމެން ދިވެހިރާއްޖެއަށް އިތުރު ޕްރޮޑަކްޓްތަކެއް ތަޢާރަފްކޮށް ވިތަފާރި ފުޅާކުރުމަށް ވިސްނަމުންދަނީ. އަދި އަޅުގަނޑުމެންގެ ބޭނުމަކީ މި ޚިދުމަތް ރާއްޖެތެރޭގެ ފަރާތްތަކަށްވެސް އިތުރަށް ފުޅާވެ ދިވެހިރާއްޖޭގެ ހުރިހާ ފަރާތްތަކަކަށް މި ޚިދުމަތް ދިނުން.\nނިންމާލުމުގެ ގޮތުން ދިވެހި ރައްޔިތުންނަށް އެއްޗެއް ދަންނަވާލަން އެބައޮތްތޯ؟\nއަޅުގަނޑުމެން އެދެނީ ކޮންމެ ބޭފުޅަކުވެސް ޙިއްސާ ބައްލަވައިގަންނަން ވަޑައިގަތުމުގެ ކުރިން “ޙިއްސާ ވިއްކުމާ ބެހޭ ބަޔާން” ވިދާޅުވެލެއްވުން. ކުރިން މިދެންނެވި ތަންތަނުން އެ ބަޔާން ލިބެން ހުންނާނެ. ދެން، މި ސެޕްޓެމްބަރ 20 ވަނަ ދުވަހުން ފެށިގެން އޮކްޓޯބަރ މަހު 19 ވަނަ ދުވަހާ ދެމެދު ޙިއްސާއެއް ބައްލަވައިގެން އަޅުގަނޑުމެންގެ ވިޔަފާރީގައި ބައިވެރިވެ ވަޑައިގަންނަވާށޭ. ގިނަވެގެން ކިތަންމެ ޙިއްސާއެއްވެސް ބައްލަވާ ގަނެވިދާނެ. އަދި މައިންބަފައިންނަށް ކުޑަކުއްޖެއްގެ ނަމުގައިވެސް ޙިއްސާއެއް ގަނެދެވިދާނެ.\nދެން، ދަންނަވަން އޮތީ، އިންސިޔުރެންސާ ނުލާ އުޅެވެން ނެތް ގޮތަށް ކަންތައްތައް ބަދަލުވެގެންދާއިރު، އަޅުގަނޑުމެން ދިވެހި ރައްޔިތުންނަށް ގެނެސްދީފައިމިވަނީ އެކަން ހުއްދަ ގޮތުގައި ކުރާނެ ނިޒާމެކޭ. އެހެންކަމުން މި ހުއްދަ ގޮތް އިޚްތިޔާރު ކުރައްވާށޭ.\nއަޅުގަނޑުވެސް ހިއްސާ ގަންނާން.\nމިއީ ހަލާލް ހިއްސާ ދޯ ހަމައެކަނި ރާއްޖޭގައި ވިއްކާ. އޭގެ މާނައަކީ މިކުންފުނިން ހަރާމް ވިޔަފާރި ނުކުރާނޭދޯ. ސަޅި\nމިއިންޓަވިއު ވަރަށް ފުރިހަމަ. ވަރަށް ބޭނުންތެރި އެއްޗެހިތަކެއް އެނގިއްޖެ. މަށައް މި އިންޓަވިއު ފެނުނީ ފުރަތަމަ ދިއިސްލާމް މަޖައްލާއިން. ޝުކުރިއްޔާ ދިއިސްލާމް.\nޙިއްސާގަންނަންބޭނުން އެކަމަކު ތިބުނާ ޕޯސްޓެއް ހުރިތަނެއްނޭގޭ\nވަރަށް ފުރިހަމަ އިންޓަރވިއު އެއް! ވަރަށް ސާފް..


ވޯޓުލުމަށް ރަޖިސްޓަރީ ކޮށްފައިވާ ފޮށީގެ މަޢުލޫމާތު ހިމެނޭ ލިސްޓު ޢާއްމުކުރުމާއި ލިސްޓަށް ޝަކުވާ ހުށަހެޅުމުގެ ފުރުޞަތު ހުޅުވާލުން\n04 އޭޕްރީލް 2017, 12:00 އިއުލާން\nވޯޓުލުމަށް ރަޖިސްޓަރީ ކޮށްފައިވާ ފޮށީގެ މަޢުލޫމާތު ހިމެނޭ ލިސްޓު ޢާއްމުކުރުމާއި ލިސްޓަށް ޝަކުވާ\nހުށަހެޅުމުގެ ފުރުޞަތު ހުޅުވާލުން\n2017 މެއި 06 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ލޯކަލް ކައުންސިލްތަކުގެ އިންތިޚާބަށް ވޯޓުލުމަށް ރަޖިސްޓަރީ ކޮށްފައިވާ ފޮށީގެ މަޢުލޫމާތު ހިމެނޭ ލިސްޓު ޢާންމުކޮށްފީމެވެ. މި ލިސްޓުގައިވާ، ވޯޓުލުމަށް ރަޖިސްޓަރީ ކުރެވިފައިވާ ތަނާ ބެހޭގޮތުން ޝަކުވާ ހުށަހެޅުމުގެ ފުރުޞަތު 2017 އޭޕްރީލް 08 ވާ ހޮނިހިރު ދުވަހުގެ ނިޔަލަށް ހުޅުވާލައިފީމެވެ.\nމިހާރު ރަޖިސްޓަރީ ވެފައިވާ ތަނުގެ މަޢުލޫމާތު ކޮމިޝަނުގެ ވެބްސައިޓު (www.elections.gov.mv) ގައި، މާލެ ފިޔަވައި މީހުން ދިރިއުޅޭ ކޮންމެ ރަށެއްގެ ރަށު ކައުންސިލް އިދާރާތަކުގައި އަދި އައްޑޫ ސިޓީ އަދި ފުވައްމުލަކު ސިޓީގެ އަވަށްތަކުގެ އޮފީސްތަކުން ޢާންމުކޮށް ފެންނަން ހުންނާނެއެވެ. މީގެއިތުރުން (VR (Space) IDNO Send to 1414) އެސް.އެމް.އެސް ކޮށްގެން ޗެކްކުރެވޭނެއެވެ. އަދި ގއ. ވިލިނގިލީގައި ނަމަ ގއ. ވިލިނގިލި ކައުންސިލް އިދާރާގައި، ގއ. ވިލިނގިލި ސިއްޚީ މަރުކަޒުގައި އަދި ގއ. ވިލިނގިލި އަތޮޅު ތަޢުލީމީ މަރުކަޒުގައި ޢާންމުކޮށް ފެންނަން ހުންނާނެއެވެ.\nމި ފޯމު ދޫކުރުމާއި ބަލައިގަތުމަށް ހަމަޖެހިފައިވަނީ ހުރިހާ ރަށެއްގެ ރަށު ކައުންސިލް އިދާރާތަކުންނާއި، އައްޑޫ ސިޓީ އަދި ފުވައްމުލަކު ސިޓީގެ އަވަށްތަކުގެ އޮފީސްތަކުންނާއި މާލޭ ސިޓީގައި ނަމަ ލޯކަލް ކައުންސިލްތަކުގެ އިންތިޚާބު 2017 ގެ އިންތިޚާބީ މަރުކަޒު (ބައު ޖަމާލުއްދީން) އިންނެވެ. ރާއްޖޭންބޭރުގައިނަމަ ރަޖިސްޓަރީ ކުރުން އޮންނާނީ ކޮލޮމްބޯގައި ހުންނަ ދިވެހިރާއްޖޭގެ އެންބަސީއިންނެވެ. އަދި މިފޯމު ކޮމިޝަނުގެ ވެބްސައިޓު (www.elections.gov.mv) އިން ޑައުންލޯޑް ކުރެވެންވެސް ހުންނާނެއެވެ.\nމި ލިސްޓަށް ޝަކުވާ ހުށަހަޅާނީ 2017 އޭޕްރީލް 05 އިން 2017 އޭޕްރީލް 08 ގެ ނިޔަލަށް، ރަސްމީ ބަންދު ނޫން ކޮންމެ ދުވަހަކު ހެނދުނު 08:30 އިން މެންދުރުފަހު :0003 އަށެވެ. އަދި ރަސްމީ ބަންދު ދުވަސްތަކުގައި ކޮންމެ ދުވަހަކު ހެނދުނު 09:00 އިން މެންދުރުފަހު 03:00 އަށެވެ. ހުކުރު ދުވަހު ފޯމު ބަލައިގަތުމަށް ހަމަޖެހިފައިވަނީ މެންދުރުފަހު 03:00 އިން ހަވީރު 05:00 އަށެވެ. އަދި ރާއްޖޭންބޭރުގައިނަމަ ޝަކުވާ ހުށަހަޅާނީ ކޮލޮމްބޯގައި ހުންނަ ދިވެހިރާއްޖޭގެ އެންބަސީއިން، ރަސްމީ ބަންދު ނޫން ކޮންމެ ދުވަހެއްގެ ހެނދުނު 09:30 އިން ހަވީރު 04:00 އަށެވެ. އަދި ބަންދު ދުވަސް ދުވަހު ފޯމު ބަލައިގަތުމަށް ހަމަޖެހިފައިވަނީ މެންދުރު 12:00 އިން ހަވީރު 05:00 އަށެވެ.\nއަދި ދަންނަވަމެވެ. މި ލިސްޓުގައިވާ އެހެން މަޢުލޫމާތުތަކަށް ޝަކުވާ ހުށަހެޅުމުގެ މުއްދަތު 2017 މާރިޗު 25 ގައި ހަމަވެފައިވާތީ، މި މުއްދަތުގެ ތެރޭގައި ޝަކުވާ ހުށަހެޅޭނީ ހަމައެކަނި ރަޖިސްޓަރީވެފައިވާ ތަނުގެ މަޢުލޫމާތާއި ގުޅޭ ގޮތުންނެވެ.\n07 ރަޖަބު 1438\n04 އޭޕްރީލް 2017


Luthufee sifa badhalu kohffai: Nuruhumaai halheyku ge adufahgandu!\nލުުތުފީ ސިފަ ބަދަލުކޮށްފައި: ނުރުހުމާއި ހަޅޭކުގެ އަޑުފަށްގަނޑު!\nނޮވެމްބަރު 3، 1988 ގައި ސްރީލަންކާއިން ކުލީ ސިފައިން ގޮވައިގެން ރާއްޖެ އައި ހ. ހާޖަރާގޭ އަބްދުﷲ ލުތުފީ، އަށް އަހަރާއި ދުވަސްތަކެއް ވަންދެއް އެ ގައުމުގައި ފިލައިގެން އުޅުމަށް ފަހު ރޭ އެނބުރި ރާއްޖެ ގެނެސްފި އެވެ. ނަވާރަ ދިވެހިންގެ ލޭ އޮހޮރުވާލައި ޝަހީދުކޮށްލުމުގެ ޒިންމާ ނަގަން ޖެހޭ އެކަކު އެއާޕޯޓުގެ އެރައިވަލް ޓާމިނަލް އިން ނިކުމެގެން އައި އެ ވަގުތުކޮޅު ވަރަށް ތަފާތު އިހުސާސްތަކެއް ކުރި އެވެ. އެތައް ބައެއްގެ ލޭ ކެކި ހިތުގައި ހުރި ރުޅިވެރިކަމާއި އުދާސްތައް އޭނާއަށް ބާލުވައިލި ވަގުތުކޮޅެކެވެ.\nއެމިރޭޓްސްގެ ފްލައިޓަކުން 9:30 ހާއިރު ލުތުފީ ގެންނާނެކަން ފުލުހުން އޮތީ ކުރީ ބައިގައި އިއުލާންކޮށްފަ އެވެ. އެ ހަބަރު ފެތުރުމާއެކު އެއާޕޯޓު ޓާމިނަލްގައި މާ ބޮޑު ހަލަބޮލި ކަމަކާއި އިހުތިޖާޖު ކުރާ ގްރޫޕުތަކެއް އައި ހެނެއް ހީނުވެ އެވެ. ހަމަ އާދައިގެ މަތިން މީހުން ގިނަ އެވެ. ރިސޯޓުތަކުން ޓޫރިސްޓުން ބަލާ އައިސް ތިބޭ މީހުންނާއި ލަންކާ އިން އަންނަ ދިވެހިން ބަލާ އާއިލާތައް ތިއްބެވެ.\nނަމަވެސް ރޭ ތަފާތު ވަނީ އެންމެންގެ ދުލު ކުރީގައި އޮތީ ލުތުފީގެ ވާހަކަ އެވެ. މަޑުކޮށްގެން ތިބީ ލުތުފީ ނިކުންނަ ތަން ބަލާށެވެ. ޓޫރިސްޓުން ބަލާ އައިސް ތިބޭ މުވައްޒަފުންގެ އަތުގައި ރިސޯޓުގެ ބޯޑު އޮތަސް އަނެއް އަތުން ހުރީ ފޮޓޯ ނަގަން ފޯނު ތައްޔާރުކޮށްލައިގެންނެވެ. ރާއްޖޭގެ ހުރިހާ މީޑިއާއެއް ކެމެރާ ރެޑީކޮށްގެން އެރައިވަލް ޓާމިނަލްގެ މީހުން ނިކުންނަ ދިމާލަށް ސެޓުކޮށްގެން ތިއްބެވެ.\nފްލައިޓު ލޭންޑު ކުރިތާ 15 މިނެޓު ފަހުން ކުއްލިއަކަށް ކުލަ ހެދުމުގައި ހުރި ހަތަރު ފުލުހެއްގެ ފަހަތުން ކޮނޑުގައި ދަބަހެއް އަޅުވައިގެން، ތޮއްޕެއް އަޅައިގެން ވަރަށް ހަމަޖެހިލައިގެން މީހަކު ހިނގާފައި ނިކުތެވެ. ކުޑަ އިރުކޮޅަކަށް އެންމެން ތިބީ ޝައްކެއްގެ މަތީގަ އެވެ. އެހާ ވެސް "މިނިވަންކަމާއެކު" ކައިރީ ހުރި ފުލުހަކާ ވާހަކަދައްކާ ހެމުން ހެމުން ގައުމުގެ "ބޮޑު ހާއިނު" ނިކުމެގެން ބާރު ބާރަށް ހިނގާފައި ދިޔަ އެވެ. ޓެރަރިސްޓަކު އެއް ގައުމުން އަނެއް ގައުމަށް ޓްރާންސްފާ ކުރި އިރު އަތުގައި ބިޑިއެއް އަޅުވާފައި ނެތެވެ.\nސްރީލަންކާގައި އޭނާ ދިރިއުޅެމުން ދިޔައީ އެ ގައުމުގެ ފުލުހުންނަށް ވެސް ފިލައިގެނެވެ. ޒާންގެ ނަމުގައި އާ އައިޑެންޓިޓީއެއް ހަދައިގެނެވެ. އެ ގައުމުގެ ކްރިސްޓިއަން ދީނުގެ މީހަކަށް ވެގެން, އާންމުކޮށް ދިވެހިން އުޅޭ ހިސާބަށް ބައެއް ފަހަރު ދެ އެވެ. ނަމަވެސް އެއްވެސް މީހަކަށް އޭނާ ވަކި ކުރަން ނޭނގުނީ ކީއްވެކަން މިހާރު އެނގިއްޖެ އެވެ.\nގްރޭ ކުލައިގެން ޓީޝާޓަކާއި މަޑު ނޫ ކުލައިގެ ޖިންސެއް ލައިގެން ހުރި ލުތުފީގެ ކަންފަތުން ދަތްދޮޅީގެ ތިރިޔަށް އޮތީ އޭނާ އަޅާފައިވާ އައިނު ވައްޓާލާފަ އެވެ. އުމުރުން 70 އެއްހާ އަހަރު ވިޔަސް މީހާގެ ގައިގައި ބަލި ކަށިކަމާއި ވަރުދެރަ ސިފައެއް ނުޖަހަ އެވެ. ބޮލުގައި ތޮތްޕެއް އަޅައި، ތުނބުޅިއެއް ވެސް ލާފަ އެވެ. މީގެ އަށް ވަރަކަށް އަހަރު ކުރިއާ އަޅާ ބަލާއިރު މޫނު މައްޗާއި މީހާގެ ހަށިގަނޑަށް ވެސް ބޮޑެތި ބަދަލުތަކެއް ހުރީ ގެނެސްފަ އެވެ. ފިލައިގެން އުޅެން ސިފަ ބަދަލުކޮށްފަ ކަމަށް ބެލެވެ އެވެ. އޭނާ އިންޑިޔާއަށް ފުރުވާލި އިރު ހުރި ގޮތާ ވަރަށް ތަފާތެވެ.\nހުޅުލެ ، 10 ޖުލައި 2019 -- ނޮވެމްބަރު 3، 1988 ގައި ރާއްޖެއަށް ދިން އުދުވާނީ ހަމަލާގެ އިސްކޮށް ހުރި ހ. ހާޖަރާގޭ އަބްދުﷲ ލުތުފީ ހައްޔަރުކޮށް ރާއްޖެ ގެނައުން -- އަހުމަދު ޝުރާއު | އަވަސް\nއެރައިވަލްއަށް އިން ހިނގާފައި ވަކި ހިސާބަކަށް ދެވުނު ތަނާހެން އެތަނުގައި ތިބި އެންމެންގެ ލުތުފީއަށް ހުއްޓުނެވެ. ގިނަ މީހުން މީޑިއާތަކާއެކު ލުތުފީ ފަހަތުން ހިނގައިގަތެވެ. ފޮޓޯ ނަގަން ފޯނުތައް މައްޗަށް ނެގީ "ބާގީގެ ފޮޓޯ ނަގަން ބޭނުމޭ" ކިޔާފަ އެވެ. މުޅި އެއާޕޯޓުގެ އޮތް މާހައުލު ބަދަލުވެ އަޑު ގަދަވާން ފެށި އެވެ. ބާގީއަށް ގޮވާ ހަޅޭއްލަވަން ފެށި އެވެ. ލުތުފީ ހިނގާފައި ކުރިޔަށް ދާން ޖެހުނީ ދިވެހިންގެ ރުޅިވެރިކަމާއި ނަފްރަތާއި ހަޅޭކުގެ އަޑުގެ އަހަމުންނެވެ.\n"ބާގީ ޖަލަށް ލާ،"... " ގޮޅިއަށް ގޮޅިއަށް ގޮޅިއަށް،" އެއާޕޯޓުގައި ތިބި މީހުން އެކި ދިމަ ދިމާލުން ގޮވަން ފެށި އެވެ.\nލުތުފީ ނިކުމެގެން އައިއިރު އޭނާގެ މޫނު މަތިން ފެންނަން ހުރި ހިނިގަނޑު މަޑު މަޑުން އޮއްސެން ފެށި އެވެ. ކުލަވަރު އެއްކޮށް ބަދަލުވި އެވެ. އެ ލެވިހާ ހަޅޭކުގެ އަޑު އަހަމުން ގޮސް ކާރާ ހަމަޔަށް ދިޔައީ އެހެން އެއްވެސް ދިމާލަކަށް ބަލައިނުލައި މީހަކާ އަނގައިން ނުބުނެ އެވެ. އެއްވެސް އެއްޗެއް ނުބުނެ ކާރަށް އެރި ގޮތަށް އިސް ޖެހި އެވެ. ކާރުގައި އޭނާ ފުލުސް އޮފީހަށް ގެންދިޔަ އެވެ.\nހާލު ދެރަވެގެން ބޭސްފަރުވާއަށް ލުތުފީ އިންޑިޔާއަށް ފުރުވާލީ 2010 ވަނަ އަހަރެވެ. އޭގެ ފަހުން މިއަދާ ހަމަޔަށް އައިއިރު ލުތުފީއަށް އިއްވި ހުކުމުގެ ތަންފީޒު ކުރަން ބާކީ އޮތީ ހަތަރު ވަރަކަށް އަހަރާއި ދުވަސްކޮޅެކެވެ. ނަމަވެސް އޭނާ ފިލި މައްސަލަ ފުލުހުން ވަނީ އަލުން ތަހުގީގު ކުރަން ފަށައިފަ އެވެ. އެހެންވެ އެ މައްސަލައާ ގުޅިގެން ވެސް އޭނާއަށް ހުކުމެއް އަންނާނެ ކަމަށް ބެލެވެ އެވެ.


Dhiraasee aharu January 10 gai - ministry in gina thayyaareethakeh! | Jazeera\tދިރާސީ އަހަރު ޖެނުއަރީ 10ގައި - މިނިސްޓްރީއިން ގިނަ ތައްޔާރީތަކެއް! - Jazeera\nދިރާސީ އަހަރު ޖެނުއަރީ 10ގައި - މިނިސްޓްރީއިން ގިނަ ތައްޔާރީތަކެއް!\nމުޙައްމަދު އަފްޒަލް January 5, 2021 111 views0\nކުރިންވެސް އިއުލާންކޮށްފައިވާ އެކަޑަމިކް ކަލަންޑަރުގައިވާ ފަދައިން 10 ޖެނުއަރީ 2021ގައި ދިރާސީ އަހަރު ފެށުމަށް ނިންމުމާއި ގުޅިގެން، މިނިސްޓްރީ އޮފް އެޑިއުކޭޝަނުން ގިނަ ތައްޔާރީތަކެއްވާން ފަށައިފިއެވެ.\nދިރާސީ އަހަރު ފެށުމާއި ކައިރިވަމުން އަންނަ އިރު، އެޑިއުކޭޝަން މިނިސްޓްރީއިން މިވަނީ ސްކޫލްތަކާއި ގުޅިގެން ގިނަ ތައްޔާރީތަކެއްވާން ފަށާފައެވެ. ޖަޒީރާނޫހަށް މައުލޫމާތު ދެއްވަމުން އެޑިއުކޭޝަން މިނިސްޓްރީގެ ޑެޕިއުޓީ މިނިސްޓަރ އަހްމަދު މުޖާހިދު ވިދާޅުވީ، ސްކޫލްތަކުގައި އަމަލުކުރެވެމުންދާނީ އެޗްޕީއޭގެ ގައިޑްލައިންތަކާއި އެއްގޮތަށް ކަމަށެވެ. ދަރިވަރުންގެ ޓެމްޕަރޭޗަރ ބެލުމުގެ އިންތިޒާމްތަކާއި ސޯޝަލް ޑިސްޓެންސިންގ ގާއިމްކުރެވޭނެ ކަމަށާއި، އެކަން ކުރުމަށް މިހާރު ސްކޫލްތަކުން ތައްޔާރުވަމުން އަންނަ ކަމަށް މުޖާހިދު ވިދާޅުވިއެވެ.\nސްކޫލްތަކުން ވަމުން އަންނަ ތައްޔާރީތަކުގެ އެންމެ ފަހުގެ މައުލޫމާތު ހޯދައި، އިތުރަށް ބޭނުންވާ އެހީތެރިކަން ފޯރުކޮށްދިނުމަށްވެސް މިނިސްޓްރީއިން އަންނަނީ މަސައްކަތްކުރަމުންނެވެ. އެގޮތުން، އަލުން ހުޅުވުމަށް ވަމުންދާ ތައްޔާރީތަކާ ގުޅޭގޮތުން މަޝްވަރާ ކުރެއްވުމަށާއި، މި ކަމާގުޅިގެން ޕްރިންސިޕަލުންނަށް އިތުރު މަޢުލޫމާތު ދެއްވުމަށް މިނިސްޓަރ އޮފް އެޑިއުކޭޝަން ޑރ.އައިޝަތު އަލީ ވަނީ ސްކޫލްތަކުގެ ޕްރިންސިޕަލުންނާއި ބައްދަލުކުރައްވާފައެވެ. މިއަދު އޮންލައިންކޮށް ބޭއްވެވި މި ބައްދަލުވުމުގައި މާލެ ސަރަހައްދު ފިޔަވައި ރާއްޖޭގެ ހުރިހާ ރަށެއްގެ ސްކޫލްތަކުން ބައިވެރިވެފައިވެއެވެ.\nމީގެއިތުރުންވެސް، ސްކޫލްތަށް ޑިސްއިންފެކްޓްކޮށް ސާފުކޮށް ބެހެއްޓުމަށްވެސް ބޮޑު އިސްކަމެއް ދިނުމަށް ވަނީ ހަމަޖެހިފައެވެ. މިކަން ކުރުމަށް މުވައްޒިފުން ތައްޔާރުކުރުމުގެ ގޮތުން އިއްޔެވަނީ ޕްރީސްކޫލްތަކުގެ މުވައްޒިފުންނަށް ހާއްސަ ތަމްރީންތަކެއްވެސް ކުރިއަށް ގެންގޮސްފައެވެ. އެކި ސެޝަންތަކަށް ބަހާލައިގެން ކުރިއަށްގެންދިޔަ މި ޕްރޮގްރާމްގައި 103 މުއައްޒަފަކު ވަނީ ތަމްރީން ފުރިހަމަ ކޮށްފައެވެ.


އާ ފްލައިން ސްކޫލެއް، މާޔޫސްވެފައިވާ ދަރިވަރުންނަށް އުއްމީދުގެ އަލިކަމެއް – adduLIVE\nޚަބަރު އައްޑޫ ފްލައިން ސްކޫލް\nއާ ފްލައިން ސްކޫލެއް، މާޔޫސްވެފައިވާ ދަރިވަރުންނަށް އުއްމީދުގެ އަލިކަމެއް\nOct 14, 2021, 14:56 މުރުޝިދު އަބްދުލް ހަކީމް\n"އަހަރެއްގެ ތެރޭގައި މަދުވެގެން 80 ވަކަރަށް ކުދިން ފުރަތަމަ އަހަރު ސްކޫލުގައި ކިޔެވުން ގެންދެވޭނެގޮތަށް އިންތިޒާމް މިހާރު ވަނީ ހަމަޖެހިފައި. އަޅުގަނޑުމެން އެންމެ ފުރަތަމަ އިސްކަމެއްދޭނީވެސް މިހާރު ފްލައިންގ ޓްރެއިނިންގ ހަދަމުންގޮސް ނުނިމި ހުރި ކުދިންނަށް. އަޅުގަނޑުމެންގެ އަމާޒަކީ މިހާރު ނުނިމިހުރި ކުދިން މިއަންނަ އަހަރު ނިމުމުގެ ކުރިން އެކުންދިންގެ ޕްރޮގްރާމް އެއްކޮށް ނިންމާލުން."\nއައިލެންޑް އޭވިއޭޝަނާއި ދިވެހިރާއްޖޭގެ ޤައުމީ ޔުނިވަރސިޓީ ގުޅިގެން ފްލައިން ސްކޫލެއް ހިންގުމަށް ޖޮއިންޓް ވެންޗަރ ކުންފުންޏެއް އުފެއްދުމުގެ އެއްބަސްވުމުގައި ސޮއިކުރުމަށް ބޭއްވި ރަސްމިޔާތުގައި އައިލެންޑް އޭވިއޭޝަންގެ މެނޭޖިންގ ޑިރެކްޓަރ މުޙައްމަދު މިހާދު ވިދާޅުވީ މިހެންނެވެ.\nޖޮއިންޓް ވެންޗަރ އެއްބަސްވުމުގައި ސޮއިކުރުން: ފޮޓޯ – މޯލްޑިވިއަން\nއައްޑޫ ސިޓީގައި ޤާއިމުކޮށްފައިވާ އޭޝިއަން އެކެޑަމީ އޮފް އެރޯނޯޓިކްސް (އޭ.އޭ.އޭ) ގައި ޕައިލެޓްކަން ކިޔަވަމުންދާ ދިވެހި ދަރިވަރުންނަށް ދިމާވެފައިވާ ގިނަ ދުވަސްވީ މައްސަލަތަކަށް ދާއިމީ ޙައްލެއް އަދިވެސް އޮތީ ނުލިބި އެވެ. އެދަރިވަރުންނަށް ދިމާވެފައިވާ ކަންކަމަށް ޙައްލު ހޯދުމަށް ހުރިހާ އިދާރާއަކަށް ގޮސް ކުރެވެންހުރި ހުރިހާ މަސައްކަތެއް ކޮށްފައިވީ ނަމަވެސް މިހާތަނަށް އެއްވެސް އެދެވޭ ޖަސިފައެއް ނުޖެހި އޮތީ އެވެ. ބޮޑެތި ލޯނުތަކާއި އެކު ފޮނި އުއްމީދާއެކު ފެށި ކޯސް ނުނިމި އެތައް ދަރިވަރުންނެއް ތިބީ ގޮތް ހުސްވެފަ އެވެ. އާއިލާތަކުގެ ލޮލުން ކަރުނަ ނުހިކި އޮތް މި މައްސަލަގައި އަނެއްކާވެސް އުއްމީދުގެ އަލިކަމެއް ފާޅުވީ އެވެ.\nޕައިލެޓް ކޯސް މިހާރު ހަދާ ދަރިވަރުން ތިބީ ކޮން ހާލެއްގައި؟\n" އަހަރެމެންގެ ކިޔަމުންދިޔަ ފްލައިން ސްކޫލްގެ ކިޔެވުން ހުއްޓިފައިވާތާ އެއް އަހަރަށްވުރެ ގިނަ ދުވަސް ވެއްޖެ، އަދި ކިޔަވާދިނުން ހުއްޓާލިއިރު ކޯހަށް ދެއްކި ފައިސާގެ ރީފަންޑް ނުލިބޭ. އެބަ ތިބި ބޮޑެތި ލޯނުތައް ނަގާފައި ތިބި ކުދިން. ވަޒީފާއަކަށް ނުގޮސް މިހެން ތިބެން ޖެހުމުންނާއި އަލުން ކިޔެވުން ފެށޭނެ ދުވަހެއް ނޭންގުމުގެ ސަބަބުން އެ ދަރިވަރުންނަށް ވަނީ މާލީ ބޮޑެތި ދަތިތަކާ ކުރިމަތިލާންޖެހިފައި. ބައެއް ކުދިންނަށް ނަފްސާނީ ގޮތުން މައްސަލަތާ ކުރިމަތިވެފައިވޭ. މައިންބަފައިންނާއި އާއިލާގެ ބޮޑު ފިކުރަކަށް މިކަން ވަނީ ވެފައި، ބޮޑު ހޭދައެއް ކޮށް ކޯސް ނުނިމުނީމަ ކުދިންނަށް ނަފްސާނީ ގޮތުންވެސް އަސަރުކޮށްފައި އެބަވޭ،" މިއީ މިހާރު ރާއްޖޭގައި ޕައިލެޓްކޯސް ހަދަން ފަށާ ކޯސް ނުނިމި ހުރި ދަރިވަރަކު ކިޔާދިން ވާހަކަތަކެވެ.\nރާއްޖޭގައި ޕައިލެޓްކޯސް ކިޔަވަމުންދާ ދަރިވަރުންނާ ރައީސް ބައްދަލު ކުރައްވަނީ\nޕައިލެޓްކަން ކިޔަވަމުންދަނިކޮށް ކިޔެވުން ހުއްޓިފައި ތިބި ދަރިވަރުންގެ ތެރެއިން ގާތްގަނޑަކަށް %50 ދަރިވަރުން ވަނީ، ކޯހުގައި ފުރިހަމަ ކުރަންޖެހޭ އުދުހުމުގެ ވަގުތުގެ ތެރެއިން 150 ގަޑިއިރަށްވުރެ ގިނަ ގަޑިއިރު އުދުހުން ފުރިހަމަކޮށް ކޯހުގެ ނިމުމާ ހިސާބުގައި އެވެ. އެހެން ކަމުން ކޯސް ނިމެން ކައިރިވެފައިވަނިކޮށް ކޯސް ނުނިމި ގިނަ ދުވަސްތަކެއްް ލައިގެން ދިއުމަކީ ދަރިވަރުންނަށް ބޮޑު ދައްޗެކާއި ހިތްދަތިކަމެކެވެ.\n● މިހާތަނަށް %80 ދަރިވަރުން ވަނީ ޕައިލެޓް ލޮގްބުކް ސްޓޭމްޕްކޮށް، އެންޑޯޒްކޮށްފައި.\n● % 27ދަރިވަރުން އޭ.އޭ.އޭ. އާއެކު ކޯސް ކުރިއަށް ގެންދަން ބޭނުމެއް ނުވޭ. އަދި، % 52 ދަރިވަރުން އޭ.އޭ.އޭ. އާއެކު ކޯސް ކުރިއަށް ގެންދިޔުމާމެދު މައްސަލައެއް ނެތް ކަމުގައި ފާހަގަކުރޭ.\nއޭ.އޭ.އޭ.އަށް އަށްވީ ކިހިނެތް؟\nއޭ.އޭ.އޭ.އަށް އިން ހިންގަމުންދިޔަ ކޯސް ނުހިނގުމުގެ ގިނަ މައްސަލަތަކެއް ދިމާވި އެވެ. އެގޮތުން ކޯހުގައި ބޭނުންކުރި ބޯޓަށް ދިމާވި މައްސަލަ ހައްލު ނުކުރެވި ދިގުލައިގެންދިޔަ އެވެ. އަދި މައްސަލަތައް ހައްލު ނުވެ ދިގުލައިގެން ގޮސް އެވިޑް ކޮލެޖާއެކު އޭ.އޭ.އޭ.އިން އެއްބަސްވުމެއް ހަދައިގެން ވެސް އެކަމުގައި މާބޮޑު ކާމިޔާބީއެއް ނުލިބެ އެވެ. އެހެން ކަމުން އެވިޑް ކޮލެޖާއެކު އޭ.އޭ.އޭ.އިން 2021 ޖޫން 22 ގައި ސޮއިކުރި ލީޒް އެގްރިމަންޓް 2021 ސެޕްޓެންބަރު 18 ގައި އެވިޑް ކޮލެޖުން ބާޠިލް ކޮށްފައިވެ އެވެ.\nޗެކްރިޕަބްލިކްގެ ފްލައިން އެކަޑަމީންއާ ގުޅިގެން އާ ފްލައިން ސްކޫލެއް އައްޑޫގައި\nމިއަދު ސޮއި ކުރި އެއްބަސްވުމުގެ ދަށުން އާ ފްލައިން ސްކޫލެއް އައްޑޫ ސިޓީ ގަން އިންޓަރނޭޝަނަލް އެއަރޕޯޓުގައި ހިންގަން ފަށާނެއެވެ. އޭވިއޭޝަން ދާއިރާއިން މީހުން ބިނާކުރުމަށް ޚާއްސަކޮށްގެން އުފައްދާ މި ފްލައިން ސްކޫލް ހިންގުމަށް ހަމަޖެހިފައިވަނީ ޗެކްރިޕަބްލިކްގެ ފްލައިން އެކަޑަމީންނެވެ. ޗެކްރިޕަބްލިކްގެ ފްލައިން އެކަޑަމީއަކީ އޭވިއޭޝަން ދާއިރާއިން މީހުން ތަމްރީންކުރުމުގައި 30 އަހަރުވެފައިވާ، ތަޖުރިބާހުރި އެކަޑަމީއެކެވެ. މި އެކަޑަމީން މިހާރުވެސް ދިވެހި ދަރިވަރުން ތަމްރީންކުރަމުންދެ އެވެ.\nމިހާރު ހާލުގައި ޖެހިފައި ތިބި ކުދިންނަށް އުއްމީދަކަށް ވަނީ ކީއްވެ؟\nމި ފްލައިން ސްކޫލް އުއްފައްދަން ޖެހުނު ސަބަބަކީ މިހާރު ރާއްޖޭގައި ޕައިލެޓުކަން ކިޔަންވަން ފަށައި ހުއްޓިފައި ތިބި ކުދިންގެ ކަންބޮޑުވުންތައް ކަމަށް ބުނެވިދާނެ އެވެ. އެ ދަރިވަރުން އެކަމުގެ ކަންބޮޑުވުންތައް ހިފައިގެން ނުދާ އެއްްވެސް ތަނެއް މިހާރަކު ނެތެވެ. އެންމެ ފަހުން ރައީސުލް ޖުމްޙޫރިއްޔާ އިބްރާހިމް މުހައްމަދު ސޯލިހް ވަނީ އެ ދަރިވަރުންގެ ކަންބޮޑުވުންތަކަށް ހައްލު ހޯދާ ދެއްވާނެ ކަމަށް ވައުދުވެޑައިގެންފަ އެވެ. އެގޮތުން ކިޔެވުން ހުއްޓިފައިވާ ދަރިވަރުންނަށް އަންނަ ޑިސެންބަރުމަހުގެ ތެރޭގައި އަލުން ކޯސް ކުރިޔަށް ގެންދެވޭނެ މަގު ސަރުކާރުން ފަހިކޮށްދެއްވުމަށް މަސައްކަތްތަކެއް ކުރައްވަމުންދާ ކަމުގައި މި މަހު ރައީސް ޞާލިޙް ވިދާޅުވި އެވެ. އޭގެ ފަހުން ފްލައިން ސްކޫލެއް އުފައްދަން އެއްބަސްވި ރަސްމިޔާތުގައި އައިލެންޑް އޭވިއޭޝަންގެ މެނޭޖިންގ ޑިރެކްޓަރ މުޙައްމަދު މިހާދު ވެސް ވަނީ އެކަން ހާއްސަ ގޮތެއްގައި ފާހަގަކޮށްފަ އެވެ. އަލަށް އުފައްދާ ކުންފުނިން ހިންގާ ފްލައިން ސްކޫލުން އެންމެ އިސްކަމެއް ދޭނީ އެ ދަރިވަރުންނަށް ކަމަށާއި އެކުދިންގެ ކޯހުގެ ފީއާމެދު ވެސް ހާއްސަ ގޮތަކަށް އަމަލުކުރާނެކަން ވެސް އޭނާ ފާހަގަ ކުރެއްވި އެވެ.\nPresident @ibusolih states that government is working on resuming the course interrupted due to problems at Addu Flying Academy https://t.co/ucYWjDVbYr\n— The President's Office (@presidencymv) October 10, 2021\nކުދިންނަށް ދިމާވެފައިވާ މާލީ ދަތިތައް ޙައްލުކޮށްދެއްވުމަށް ޓޮޕްއަޕް ލޯން ތަކެއް ދިނުމާއި، މިކަމުގައި އިތުރަށް ކުރެވެން ހުރި ކަންތައްތަކަކީ ކޮބައިތޯ ބެއްލެވުމަށް ސަރުކާރުން ވަނީ ނިންމަވާފަ އެވެ. އަދި މިހާތަނަށް ވެސް ބައެއް އެހީތެރިކަން ފޯރުކޮށްދީ ނުތަނަވަސްކަމަށް ހައްލެއް ހޯދާ ދީފައިވެ އެވެ. އެގޮތުން ސަރުކާރުން ވަނީ މި ކޯސް ހަދާ ދަރިވަރުންނަށް ލުޔެއް ދިނުމުގެ ގޮތުން ދަރިވަރުން އަނބުރާ ލޯނު ދައްކަންޖެހޭނީ ކޯސް ނިމޭ ތާރީޚުން ފެށިގެން6މަސްދުވަސް ފަހުންކަމުގައި ކަނޑައަޅާފައ އެވެ. އަދި މި ކޯސް ފުރިހަމަ ކުރުމަށް ބައެއް ދަރިވަރުން ބޭންކް އޮފް މޯލްޑިވްސް މެދުވެރިކޮށް ނަގާފައިވާ "ކިޔަވާ" ލޯންތައް ހަޔަރ އެޑިއުކޭޝަން މިނިސްޓްރީގެ ދަށަށް ބަދަލުކޮށްފައެވެ.\nއެހެން ކަމުން ރާއްޖޭގައި ޕައިލެޓްކަން ކިޔަވަމުންދިޔަ ދަރިވަރިންނަށް ދިމާވި ބޮޑެތި މައްސަލަތަކުގެ ހައްލަކަށް އަލަށް ހަދާ ފްލައިން ސްކޫލް ވެގެންދާނެ ކަަމަށް އެ ދަރިވަރުން ތިބީ އުއްމީދުކޮށްގެންނެވެ. އެކަމު އުއްމީދު އާއިލާތަކުގެ ބޮޑުއިރު ސަރުކާރުން އޮތީ މިއީ އެކަމުގެ ހައްލުކަން ޔަގީންކޮށްގެނެވެ.


India In Caribbean Ge Gaumuthakah Vaccine Hiley Foaru Kohdhenee - Vaguthu\nއިންޑިއާ އިން ކެރީބިއަންގެ ގައުމުތަކަށް ހިލޭ ވެކްސިން ފޯރުކޮށްދެނީ\n5 ދުވަސް ކުރިން ( ފެބުރުއަރީ 22, 2021 )\nކޮވިޑް-19 އިން ރާއްކާތެރިވުމަށް އިންޑިއާގެ ކުންފުންޏަކުން އުފައްދާފައިވާ ކޮވިޑް-19 ވެކްސިން ކެރީބިއަންގެ ގައުމުތަކަށް ހިލޭ ފޯރުކޮށްދޭން އެގައުމުން ފަށައިފިއެވެ.\nކެރީބިއަންގެ ގައުމުތަކަށް ފޯރުކޮށްދިނުމަށް އިންޑިއާއިން އަންނަނީ 10,000 އަށްވުރެ ގިނަ ވެކްސިން އުފައްދަމުންނެވެ.\nކޮވިޑް-19 އިން ރައްކާތެރިވުމަށް އިންޑިއާއިން އުފައްދާފައިވާ "ކޮވިޝީލްޑް" ވެކްސިން އެގައުމުން އަންނަނީ ފަގީރު ގައުމުތަކަށް ފޯރުކޮށްދެމުންނެވެ. އެގައުމުން މި ވެކްސިން ފޯރުކޮށްދެމުން އަންނައިރު، ޗައިނާއިން އުފައްދާފައިވާ ވެކްސިންވެސް އެގައުމުން އަންނަނީ ބައެއް ގައުމުތަކަށް ދެމުންނެވެ.\nއިންޑިއާގެ ފޮރިން މިނިސްޓްރީން ބުނީ، އެގައުމުން އަންނަނީ ވެކްސިން އެކި ގައުމުތަކަށް ހިލޭ ފޯރުކޮށްދިނުމުގެ ވިސްނުން ގެންގުޅެމުން ކަމަށެވެ. އެގޮތުން ލެޓިން އެމެރިކާގެ 49 ގައުމަކާއި، ކެރީބިއަންގް ގައުމުތަކާއި، އޭޝިއާ ސަރަހައްދުގެ ގައުމުތަކުގެ އިތުރުން އެފްރިކާ ސަރަހައްދުގެ ގައުމުތަކަށް ދޭނެ ކަމަށް ވަނީ ބުނެފައެވެ.\nމިހާތަނަށް އިންޑިއާއިން ވަނީ ވެކްސިންގެ 22.9 މިލިއަން ޑޯޒް އެގައުމުން ކުރިއަށް ގެންދާ 'ވެކްސިން ފްރެންޑްޝިޕް' ޕްރޮގްރާމްގެ ދަށުން އެކި ގައުމުތަކަށް ފޯރުކޮށްދީފައެވެ.\nމިދިޔަ ބުރާސްފަތި ދުވަހު ޑޮމިނިކަން ރިޕަބްލިކްގެ އިންޓީރިއާ މިނިސްޓަރު ބުނެފައިވަނީ އިންޑިއާއިން އެގައުމަށް 30,000 ވެކްސިން ޑޯޒު ފޯރުކޮށްދީފައިވާ ކަމަށެވެ. އެއީ އެގައުމުން ހަދިޔާ ކުރަން ބުނެފައިވާ 70،000 ވެކްސިން ޑޯޒުގެ އެއްބައެވެ. މީގެ އިތުރުން އިންޑިއާއިން ވަނީ ބާބަޑޮސް އަށްވެސް 10،000 ޑޯޒު ވެކްސިން ފޯރުކޮށްދީފައެވެ.\nކޮވިޝީލްޑް އުފައްދާފައިވާ އިންޑިއާގެ ސީރަމް އިންސްޓިޓިއުޓަކީ މުޅި ދުނިޔެއިންވެސް އެންމެ ފުޅާ ދާއިރާއެއްގައި ވެކްސިން އުފައްދަމުން އަންނަ އެއް ކުންފުންޏެވެ. އެގައުމުން ވެކްސިން އުފައްދަމުން އަންނަނީ އެސްޓްރަޒެނެކާއާ ގުޅިގެންނެވެ.


Ehbbandu Meehakahves Ithubaarukohggen Nuvaane - Vaguthu\nޕެރޫއަށް ނިސްބަތްވާ މީހަކު ޖިންސީ މައްސަލައަކާއި ވައްކަމުގެ މައްސަލައެއްގައި ޖަލަށްލި ނަމަވެސް އޭނާ މި ވަނީ އެ ޖަލު ޙުކުމުން ސަލާމަތްވެފައެވެ. ޕެރޫއަށް ނިސްބަތްވާ އެލެކްސެންޑްރާ ޖެފާރސަން ޑެލްގާޑޯ ޖަލުން ސަލާމަތްވީ ގަބޫލުކުރަންވެސް ދަތި ގޮތަކަށެެވެ.\nޖެނުއަރީ މަހުގެ 10 ވަނަ ދުވަހު ޑެލްގާޑޯ އެއްމާބަނޑު ބޭބެ އޭނާ ޖަލުގައި އޮއްވާ އޭނާ ކައިރިއަށް އައީ ކާއެއްޗަކާއި ސިޓީއެއް ހިފައިގެންނެވެ. ގިިއަންކަރްލޯ އެ ޖަލު ގޮޅި ކައިރިއަށް ދިޔުމުން، ޑެލްގާޑޯ ވަނީ ގިއަންކަރްލޯއަށް ސޯޑާ ދީ އޭނާ ހޭނައްތާލާފައެވެ.\nއޭނާއަށް ހޭއެރިއިރު، ކަމަކު ދާކަށް ނެތެވެ. ގާޑުން ތިބީ އޭނާ ވަށާލާފައެވެ. އޭނާ ވީގޮތް ކިޔާދިނެވެ. ގާޑުން ފުރަތަމަ ގަބޫލުވެސް ނުކުރިއެވެ. ފަހަުން ގާޑުންނަށް އެކަން އެނގިގެން ދިޔައީ ފިންގާ ޕްރިންޓް ދިމާނުވުމުންެނެވެ. އެހެންވި ނަމަވެސް، އޭނާ ހުރީ ހައްޔަރުކޮށްފައެވެ. އެއީ އޭނާގެ ބޭބެ ސަލާމަތްވިގޮތް ތަހުގީގު ކުރުމަށް ކަމަށް ވެއެވެ.\nޑެލްގާޑޯ އެތަނުން ސަލާމަތްވި ގޮތް ފެންނަ ވީޑިޔޯއިން ފެންނަނީ، އޭނާ ޖަލު ގޮޅީގެ ދޮރަށް ގޮތެއް ހަދާލުމަށްފަހު ނުކުމެގެން ޗެކް ކުރާ ހަ ޕޮއިންޓްވެސް ހުރަސްކޮށް ބޭރަށް ނުކުތް މަންޒަރެެވެ. އެއްވެސް މީހަކު ޑެލްގާޑޯ ޗެކްވެސްކޮށްފައެއް ނުވެއެވެ.\nއެކަން ހިނގިތާ ހަފްތާއެއްހާ ދުވަސް ފަހުން ޑެލްގާޑޯ ވަނީ ހައްޔަރުކޮށްފައެވެ. އޭނާ ބުނީ، އޭނާ ޖަލު ގޮޅިން ފިލައިގެން ނުކުތީ މަންމަ ދެކޭ ހިތުން ކެތްމަދުވެގެން ކަމަށެވެ.\nމިހާރު އޭނާ ދަނީ 16 އަހަަރުގެ ޖަލު ހުކުމެއް ތަންފީޒު ކުރަމުންނެވެ. އޭގެ އިތުރުން އޭނާ ޖަލުން ފިލި މައްސަލާގާއި އިތުރު ދުވަސްތަކެއް ޖަލުގައި ހޭދަކުރަން ޖެހޭނެކަމަށް ބެލެވެއެވެ.\nމާޗް 10, 2018 10:44\nމިޚަބަރުގައި އެއްވެސް ގޮތަކަށް ވީނުވީއެއް ނޭނގުނު....ތަރުޖަމާކުރާއިރު ބަހުންބަހަށް ތަރުޖަމާ ކުރުމުގެ ބަދަލުގައި މާނަނުގެއްލޭނެހެން ތަރުޖަމާ ކުރައްވާ....


Microsoft ge 'Project Scarlet' akee koba? - vNews.mv\nމައިކްރޯސޮފްޓްގެ "ޕްރޮޖެކްޓް ސްކާލެޓް" އަކީ ކޮބާ؟\nމުޙައްމަދު އަފްރާޙް 10 June 2019, 22:18\nމިއީ، ވީޑިއޯ ގޭމަށް ޝައުގުވެރިވާ ފަރާތްތަކަށް އުފާވެރި ޚަބަރެކެވެ. ޚާއްސަކޮށް، އެކްސްބޮކްސްއަށް ލޯބިކުރާ ފަރާތްތަކަށެވެ. އެކްސްބޮކްސް އުފައްދާ މައިކްރޯސޮފްޓް ކުންފުނިން މިވަނީ، މުޅީން އައު ގޭމް ކޮންސޯލްއެއް ބާޒާރަށް ނެރޭން ތައްޔާރުވަމުންދާ ޚަބަރު އިޢުލާނު ކޮށްފައެވެ. މި މަޝްރޫއަށް ކުންފުނީން ދީފައިވާ ނަމަކީ "ޕްރޮޖެކްޓް ސްކާލެޓް"އެވެ.\nނަމަވެސް، އެކްސްބޮކްސްގެ އައު ގޭމް ކޮންސޯލްއެއްގެ އިންތިޒާރުގައި ތިބި ކުޅުންތެރީންނަށް ކުރިއަށް އޮތީ ދިގު އިންތިޒާރެކެވެ. މައިކްރޯސޮފްޓްއިން ބުނީ، މި އައު ގޭމް ކޮންސޯލް ބާޒާރަށް ނެރޭނީ އަންނަ އަހަރުގެ ފަހުކޮޅު ކަމަށެވެ. އައު ގޭމް ކޮންސޯލްއަކީ، އެންމެ ފަހުން ނެރުނު އެކްސްބޮކްސް އެކްސް ވަން އަށްވުރެ4ގުނަ ހަލުވި ސްޕީޑެއްގެ އެއްޗެކެވެ. އަދި، މިއީ މެމޮރީއާއި ވީޑިއޯ ރިޒޮލޫޝަންއަށް ބަލާއިރުވެސް، ކުރީގެ މޮޑެލްތަކަށްވުރެ މަތީ ފެންވަރެއްގެ އެއްޗެއް ކަމަށް މައިކްރޯސޮފްޓްއިން ބުންޏެވެ.\n"ގޭމް ކޮންސޯލްއަކީ އެންމެ ބޭނުމެއްގައި ތައްޔާރުކުރާ އެއްޗެއް. އެއީ ގޭމު ކުޅުން. 'ޕްރޮޖެކްޓް ސްކާލެޓް' އާ ބެހޭގޮތުން ބުނެވެން އޮތީ މިއީ ގޭމު ކުޅުމަށް ވަރަށް ޚާއްސަ އެއްޗެއްކަން،" މައިކްރޯސޮފްޓް ކުންފުނީގެ ގޭމިންގްއާބެހޭ އެގްޒެކެޓިވް ވައިސް ޕްރެޒިޑެންޓް ފިލް ސްޕެންސަރ ބުންޏެވެ. މީގެ މާނައަކީ، ގޭމުތައް ލޯޑުވާން ނަގާ ސްޕީޑް އަވަސްވާނެކަން ކަމަށް މިކަމާއިބެހޭ މާހިރުން ބުނެއެވެ.\nމައިކްރޯސޮފްޓް ކުންފުނީގެ އެކްސްބޮކްސް ކޮންސޯލްއެއް އެންމެ ފަހުން ބާޒާރަށް ނެރެފައިވަނީ 2013 ވަނަ އަހަރުއެވެ. ގޭމް ކޮންސޯލް އުފެއްދުމުގައި މައިކްރޯސޮފްޓްއާއި އެންމެ ވާދަވެރި ކުންފުންޏަކީ "ޕްލޭސްޓޭޝަން" ގޭމް ކޮންސޯލް އުފައްދާ ސޮނީ ކުންފުންޏެވެ. ސޮނީއިން އެންމެ ފަހުން ބާޒާރަށް ނެރެފައިވަނީ ޕްލޭސްޓޭޝަން4އެވެ. ނަމަވެސް، ކުރިއަށް އޮތް "2019 އީ3 ގޭމިންގ ކޮންފަރެންސް" ގައި ބައިވެރި ނުވާނެ ކަމަށް ސޮނީއިންވަނީ ބުނެފައެވެ.


Teacher aku dharivarakah aniyaakuraa manzarun rathah\nޓެމިލް ނާޑޫ ސްކޫލެއްގެ ކްލާހެއްގައި ޓީޗަރު ދަރިވަރަށް އަނިޔާ ކުރަނީ\nއިންޑިޔާގެ ޓެމިލް ނާޑޫގެ ކުޑްލޯ ޑިސްޓްރިކްޓްގައި ހުންނަ ފިރިހެންކުދިންގެ ހަޔާ ސެކަންޑަރީ ސްކޫލެއްގެ ކްލާސް ރޫމެއްގެ ތެރޭގައި ޓީޗަރަކު ކުއްޖަކަށް އަނިޔާކުރާ މަންޒަރުގެ ވީޑިއޯތަކެއް ސޯޝަލް މީޑިއާގައި ވައިރަލް ވެއްޖެ އެވެ. އަދި މި ވީޑިއޯ ބަލާފައި ކުއްޖާގެ ބައްޕަ އާއި ސްކޫލްގެ ދަރިވަރުންގެ މައިންބަފައިން ވަނީ ރުޅިގަދަ ވެފަ އެވެ.\nސުބްރަމާނިއަމް ނަމަކަށް ކިޔާ މި ޓީޗަރަކީ ގްރޭޑް 12 އަށް ފިޒިކްސް ކިޔަވައިދޭ މީހެކެވެ. އޭނާ ކުއްޖާގެ އިސްތަށިގަނޑުގައި އެއް އަތުން ހިފައިގެން ހުރެ ބޮޑު ދަނޑިބުރިއަކުން ކުއްޖާއަށް އަނިޔާކުރާތަން ވީޑިއޯގައި ފެނެ އެވެ.\nމިހިނގާ އޮކްޓޯބަރު މަހުގެ 13 ވަނަ ދުވަހު ހިނގި މި ހާދިސާގައި ކުއްޖާއަށް އަނިޔާކޮށްފައިވަނީ އޭގެ ކުރިން އޮތް ކްލާހަށް ހާޒިރު ނުވާތީ އެވެ. ކުއްޖާއަށް ޓީޗަރަކު އަނިޔާކުރަން ފެށުމުން އެ ކުއްޖާ އާއި ކްލާހުގައި ތިބި އެހެން ކުދިން ވެސް ރޮމުން ދެން އެ ކުއްޖާ އެފަދަ ކަމެއް ނުކުރާނެކަމަށް ބުނެ ޓީޗަރަށް އާދޭސްކުރި ނަމަވެސް ކުދިންގެ ރުއިމާއި އާދޭސް ޓީޗަރަށް އިވުނު ކަމަކަށް ނުވި އެވެ.\nކްލާހުގައި ތިބި ދެ ކުއްޖަކު މި މަންޒަރު ވީޑިއޯކޮށްފައި ސޯޝަލް މީޑިއާގައި ޝެއާ ކުރުމުން ސްކޫލްގެ ވެރިންނަށާއި ކުދިންގެ މައިންބަފައިންނަށް ވެސް މިކަން އެނގުނީ އެވެ. އަދި މި ކަން ހިނގި ގޮތް ބަލަން ކުޑަލޯގެ ކަލެކްޓާ މިހާރުވަނީ އަމުރުކޮށްފަ އެވެ.\nއިންޑިޔާގެ ނޫހަކާ ވާހަކަ ދައްކަމުން ޓެމިލް ނާޑޫ ސަރުކާރުން ހިންގާ މި ސްކޫލްގެ ހެޑްމާސްޓަރު ބުނި ގޮތުގައި އެ ހާދިސާ ހިނގި ދުވަހު އަށް ކުއްޖަކު ސްކޫލަށް އައިސް ފުރަތަމަ އޮތް ކްލާހުގައި ބައިވެރިވި ކަމަށެވެ. ދެ ވަނަ އަށް އެ ދުވަހު އޮތީ ފިޒިކްސް ކްލާސް ކަމަށް ވެފައި ސުބްރަމާނިއަމް ޓީޗަރު ކޮންމެ ދުވަހަކުވެސް ކްލާސް ޓެސްޓް ދޭތީ މި އަށް ކުދިން ދެ ވަނަ ގަޑި ކަޓުވާލާފައި ކްލާހުން ނުކުމެގެން ދިޔައީ ކަމަށެވެ.\n"މި ކުދިން ދެ ވަނަ ބުރީގައި ތިއްބާ އަހަންނަށް ފެނިގެން އަނބުރާ ކްލާހަށް ގެނައީ. އަދި އަހަރެން ސުބްރަމާނިއަމް ޓީޗަރުގެ ކައިރީ އެދުނިން މި ކުދިން ވެސް ކްލާހުގެ ކިޔެވުމުގައި ބައިވެރިކޮށްދޭން. ދެން ސުބްރަމާނިއަމް ޓީޗަރު މި ކުދިންނާ ސުވާލުކޮށްފައި އެކުދިންގެ ގައިގައި ތަޅައި އަނިޔާކުރީ. އޭނާ ކުދިންނަށް އަނިޔާކުރާ މަންޒަރު ވީޑިއޯ ކުރީ ކްލާހުގައި ތިބި އެހެން ދެ ކުއްޖެއް،" ހެޑްމާސްޓަރު ބުންޏެވެ.\nމި ކަން ހިނގި ގޮތް ބެލުމަށްފަހު ޓީޗަރު މިހާރު ވަނީ ހައްޔަރުކޮށް ކޮށްފަ އެވެ. އަދި އޭނާގެ މައްޗަށް ދައުވާ ކުރަން ވަނީ ހަމަޖެހިފަ އެވެ.\nމި ހާދިސާއަށްފަހު، އަނިޔާ ލިބުނު ކުއްޖާގެ ބައްޕަ ވަނީ ހުރިހާ ޓީޗަރުންނަށް އިލްތިމާސެއް ކޮށްފަ އެވެ. އެއްވެސް ހާލެއްގައި އެއްވެސް ކުއްޖަކަށް އަނިޔާ ނުކުރުމަށެވެ. އަދި މުސްތަގްބަލުގައި މިފަދަ ކަމެއް ހިނގިޔަ ނުދިނުމަށެވެ.\n"އަހަރެންގެ ދަރިފުޅާ މެދު ކަންތައްވީ ގޮތާއި އޭނާއަށް ލިބުނު އަނިޔާތަކާ މެދު އަހަރެން ވަރަށް ކަންބޮޑުވޭ. އެކަމުގެ ސަބަބުން ދަރިފުޅަށް ކޮށްފާނެ ނޭދެވޭ އަސަރުތަކާ މެދު ވެސް އަހަރެން ވަރަށް ހާސްވޭ. ދަރިފުޅަށް ލިބުނު އަނިޔާތަކަށް މިހާރު ހޮސްޕިޓަލުގައި ފަރުވާ ދެމުން މި ގެންދަނީ. އެއްވެސް ހާލެއްގައި ކުދިންނަށް އަނިޔާ ނުކުރުމަކީ ހުރިހާ ޓީޗަރުންނަށް އަހަރެން ކުރާ އިލްތިމާސެއް،" ކުއްޖާގެ ބައްޕަ ޗަންދުރަޝޭކަރް ބުންޏެވެ.\nއިންޑިއާ މަތީ ތައުލީމް\nދެ ފައި ނެތް ޒުވާނެއްގެ ނަމޫނާ އެކުވެރިން!\n70 މާކްސް ލިބޭ ޕޭޕަރަކުން 89 މާކްސް!\nޔުނިވަސިޓީ ޕްރޮފެސަރަކީ ސައި ވިއްކަން އުޅުނު މީހެއް\nކޮމްޕިއުޓަ ސައިންސް ގްރެޖުއޭޓެއް މަގުމަތިވެފައި!


Mi ee kan dhehkumeh baa?\nމިއީ ކަން ދެއްކުމެއް ބާ؟\n06 ފެބްރުއަރީ 2021 - 11:11:40\nކޮވިޑް-19 ގައި އެއް އަހަރު އަހަރުމެން ކަޑައްތުކޮށް އަނެއް އަހަރަކާއި ކުރިމަތިލީއިރު މި ކުޑަކުޑަ ރާއްޖެ ކޮވިޑްގެ ނުރައްކާތެރިިކަމުން މިދަނީ ދުވަހަކަށް ވުރެ ދުވަހެއް ފިތި ބާރުވަމުންނެވެ. ސަލާމާތުގެ އައްސޭރިއަކަށް ދެވޭނެ ކަމުގެ އުއްމީދުގައި އެންމެން އަރައިގެން ދަތުރުކުރަމުން މިދާ އޮޑި މިދަނީ ފެތެމުންނެވެ. އުއްމީދުގެ އަލިކަމެއް ފެނި ސަލާމަތުގެ އައްސޭރިއަކާއި ކައިރިވެ ކައިރިވެ ހުއްޓާ ކޮންމެ ފަހަރަކުވެސް އޮޑީގެ މަންޒިލް ގެއްލި ކޮޅިގަނޑު އިތުރަށް ވަނީ ބާރެވެ.\nއެހެންނަމަވެސް މި ހާލަތުން އަރައިގަތުމަށްޓަކައި ސަރުކާރުން ކުރަމުންދާ މަސައްކަތްތައް ހަަމަ ކުޑަ ތަންކޮޅެއް ވެސް ހުއްޓާލާ ފަހަތަށް ޖެހޭ ތަނެއް ނުފެނެއެވެ. އެނެއްކާވެސް ގަދަވަމުންދާ ކޮޅިގަނޑުގައި ޖެހި ގެނބިގެން ނުދިޔުމަށް އެޗްޕީއޭއިން މިވަނީ ފިޔަވަޅުތައް ވަރުގަދަކޮށްފައެވެ. މާލޭ ސަރަހައްދުގައި އަނެއްކާވެސް ކާފިއު އިއުލާންކޮށް އެންމެ ކުރިން ލުއި ދިން ހުރިހާ ކަމަކުން މިހާރު މިވަނީ ފިޔަވަޅުތައް ވަރުގަދަކޮށް އެ ފިޔަވަޅުތައް އިއާދަކޮށްފައެވެ. އެގޮތުން ގްރޭޓާ މާލެ އޭރިއާގައި ކާފިއުގެ ވަގުތު ރޭގަނޑު 11 އިން ފެށިގެން ފަތިހު 4:30 އަށް ކުރިޔަށް އޮތް ދެ ހަފްތާއަށް އިތުރު ކުރިއިރު ރޭގަނޑު 8:30 އިން ފެށިގެން ފަތިހު 4:30 އަށް އެއްގަމު އުޅަނދު ފަހަރު ދުއްވުންވެސް ވަނީ އެ މުއްދަތަށް މަނާކޮށްފައެވެ.\nމި ބޮޑު މާލޭގެ ހަލަބޮލި މާހައުލުން 8:30 ފެށިގެން ފަތިހު 4:30 އަށް އުޅަނދުފަހަރު ދުއްވުން މަނާވުމަކީ އެއްގޮތަށް ވުރެ ގިނަ ގޮތްގޮތުން އޭގެ އުނދަގޫތައް ފޯރާނެ ކަމެއްކަން ގައިމެވެ. މިފަދަ ޒަމާނެއްގައި އަދި ހާއްސަކޮށް މިފަދަ ބޮޑު ތަނެއްގައި އެންމެ ކައިރި ހުންނަ ފިހާރައަކަށް ވެސް ގޮސްލަން އަހަރެމެންނަށް ވަނީ އުނދަގޫ ކަމަކަށެވެ. މިކަން މިހެން އޮތް އިރު ޒަރޫރީ ބޭނުންތަކަށް މަގުމައްޗަށް ނިކުންނަ މީހާއާއި، އޮފީސްތަކުން ގެޔަށްދާ މީހުންނާއި، ފިނިކޮއްލަން ބީޗު ދޮށަށް ދާ މީހާއަށް މި އުސޫލަށް ބޯލެނބޭނެ ގޮތަކީ ހަމަ ނެތް ގޮތެކެވެ. އެހެންނަމަވެސް ބަލިމަޑުކަމެއްގައި "ހަންނޮޅެމުން ދާ" ދަނޑިވަޅެއްގައި މިއީ ގުރުބާނީތަކެއްވެސް ވާންޖެހޭ ދަނޑިވަޅެއްވެސް މެއެވެ. "އޮޕްޝަނެއް" އޮތްކަމެއް ވެސް ނޫނެވެ.\nއެހެންނަމަވެސް އެންމެ ކުޑަމިނުން ބޭރަށް ނިކުންނަ އިރު "މާސްކެއް އަޅާލުމަށް ނުވަތަ ސެނެޓައިޒް ކޮށްލުން" ވެސް އެއީ ބުރަ ކަމަކަށްވާ އަހަރެމެންނަށް މިފަދަ އުސޫލަކަށް ބޯލެނބުން ވީ ވަރަށްވެސް އުނދަގޫ ކަމަކަށެވެ. މަގުމަތިތަކަށް ބަލާލުމުން އަދިވެސް ހަމަ އުޅަނދުފަހަރު އަށެއްގެ ފަހުން ވެސް ދެކޮޅަށް ހަރަކާތްރިވާތަން ފެނެއެވެ. ފުލުހުން ވަރުވަރުން ޖޫރިމަނާ ކުރާއިރުވެެސް މިކަން އޮތީ މިހެންނެވެ. ވެދާނެއެވެ. އެކަކު ކުރާތީ އަނެކަކުވެސް ކުރަނީއެވެ. ތެދެކެވެ. އޭނާ ކުރަންޏާ މަށަށް ނުކުރެވެންވީ ކީއްވެތޯ އެވެ. މިސާލު ދައްކާދޭނެ ބަޔަކުވެސް ނެތީއެވެ.\nމި ހާލަތުގައި ނަމޫނާ ދައްކަން އޮތް ބަޔަކީ ސިއްހީ މާހިރުންނެވެ. ސިޔާސީ ބޮޑެތި ބޭފުޅުންނެވެ. އެހެންނަމަވެސް މި ބޭފުޅުންވެސް ހަމަ ހިނގަނީ އެއް މަގަކުންނެވެ. އެއް ބަޔަކު ނަސޭހަތް ދީދީފައި ވެސް ނިކުންނަނީ މަގުމައްޗަށެވެ. އިހްތިޖާޖްތަކަށެވެ.\nދެން އޮތް ބަޔަކީ ސަރުކާރުގެ ފަރާތްތަކުންނެވެ. ސަރުކާރުގެ މުއައްސަސާތަކެވެ. ހާއްސަކޮށް ގައުމުގެ ރައީސްއެވެ. ދައްކަން މި އުޅެނީ މިވާހަކައެވެ. ރައީސް މިވަނީ މިކަމުންވެސް މިސާލު ދައްކަވާފައެވެ. ކަންކަން ހައްލުކުރަން ތިބި މީހުންވެސް އަމަލާއި ބަސް ދިމާނުވާތީ ރައީސް މިދަނީ އަމަލުން އެކަން ދައްކަމުންނެވެ. ހަމައެކަނި މުހިންމީ ބޮޑު މޭޒު ދޮށުގައި ތިބެގެން ވަގުތުތަކެއް ބޭކާރުކޮށް ގައިޑްލައިންތަކެއް ހެދުމެެއް ނޫންކަން ރައީސް މިފަހަރު ބުނެދެއްވީ ގައިޑްލައިންގައި ވާގޮތަށް އަމިއްލަފުޅަށް ހިންގަވާފައި ގެޔަށް ވަޑައިގަންނަވަމުންނެެވެ. ބޮޑު ކާރުކޮޅުގައި ގެޔަށް ވަަޑައިގެންނެވުމުގެ ބަދަލުގައި އަނބިކަނބަލުންނާއި އެކީ ވަޑައިގެންނެވީ ހިންގަވާފައެވެ. ގައިޑްލައިންނާއި އެއްގޮތަށް އަމަލުކުރެވުމީ އެމަނިކުފާނަށް މާބޮޑު ކަމަކަށް ނުވާއިރު އަޅުގަނޑުމެންނަށް އޮތީ ކޮން އުޒުރެއްތޯއެވެ؟\nމި ދެއްކެވި ފުރިހަމަ މިސާލަށް ފަހު ވެސް އިދިކޮޅުން ބުނަމުން ދިޔައީ މިއީ ދެއްކުމެއް ކަމަށެވެ. ވެދާނެ އެވެ. އަދި އެހެން ނުވެވެސް ދާނެއެވެ. ރައީސް މިސާލު ދެއްކެވީ ހަމައެކަނި މި ކަމަކުން ވެސް ނޫނެވެ. މި ހާލަތުގައި ދެ ފުށަށް ހަން ނޮޅެމުން ދަނިކޮށް އުންމީދުގެ އަލިކަމެއް ފެންނަން ފެށީ ކޮވިޑް-19 އިން ރައްކާތެރިވުމަަށް އަވައްޓަރި އިންޑިއާއިން ހަދިޔާ ކުރި ކޮވީޝީލްޑް ވެކްސިން އާއިއެކުއެވެ. ލިބުނު ފުރުސަތުގައިި މި ކޮޅިގަނޑުން ސަލާމަތްވުމަށް ސަރުކާރުން އަވަސްވެގަތީ ވެކްސިން ރައްޔިތުންނަށް ފޯރުކޮށްދީ މި ހާލަތު ބަދަލުކުރުމަށެވެ. އެހެން ނަމަވެސް ވެކްސިނާއިމެދު ރައްޔިތުންގެ ހުރި ބިރުވެރިކަން ފިލުވުމަށް އެންމެ ފުރަތަމަ ވެކްސިން ޖެއްސެވި ބޭފުޅުންގެ ތެރޭގައި ހިމެނިވަޑައިގެން އަމިއްލަ އަށް ދުރުވެ ވެކްސިން ޖައްސަވާ އެ ޔަގީންކަންވެސް ރައީސް ދެއްވިއެވެ.\nމިއަދު އޭގެ ތިން ދުވަސް ފަހުން 3000 އަށް ވުރެ ގިނަ މީހުން ވެކްސިން ޖަހާފައިވާ އިރު އެ ފަރާތަތަކަށް އެ ޔަގީންކަން ލިބި ހިތްވަރެއް ލިބިގަތީ ރައީސް ދެއްކެވި މިސާލުން ކަމަށްވުންވެސް އެކަށީގެންވެއެވެ. އޭރުވެސް އިދިކޮޅުން ބުނީ އެއީ ކަންދެއްކެވުމެއް ކަމަށެވެ. މިއަދުވެސް ހަމަ އެބުނަނީ އެހެންނެވެ. އެހެންކަމުން މިއަދު މަގުމަތީ ހިންގަވާފައި ގެޔަށް ވަޑައިގެންނެވީ ކަންދެއްކުމަށްޓަކައި ނަމަވެސް ރައީސް ދެއްކެވީ ހަމަ ނަމޫނާއެކެވެ. އެކަމުން އެތައް ބަޔަކު ނަމޫނާ ނަންގަވާނެ ކަމާއިމެދު ޝައްކެއް ވެސް ނެތެވެ.


Samaaluvey! mulhi raahjeah moosun goas – Iru\nސަމާލުވޭ! މުޅި ރާއްޖެއަށް މޫސުން ގޯސް\nމުޅި ރާއްޖެއަށް މޫސުން ގޯސްވާނެތީ މޫސުމަށް ސަމާލުވުމަށް މޫސުމާއި ބެހޭ ޤައުމީ އިދާރާއިން އިލްތިމާސްކޮށްފިއެވެ. އެ އިދާރާއިން ވަނީ ރާއްޖޭގެ ބޮޑު ބަޔަކަށް ޔެލޯ އެލަރޓް ނެރެފިއެވެ. މިދުވަސްވަރު ރާއްޖެއަށް ކުރަމުންދާ ވިއްސާރައަކީ ހުޅަނގު މޫސުން ފެށުމުގެ ކުރިން ކުރާ ވިއްސާރަކަމަށް މޫސުމާ ބެހޭ ޤައުމީ އިދާރާއިން ވިދާޅުވެއެވެ.\nމެޓް އޮފީހުން ވިދާޅުވީ މިއަދު އެންމެ ބޮޑަށް މޫސުން ގޯސްވާނީ ހއ. އަތޮޅުން ފެށިގެން ތ.އަތޮޅާ ދެމެދުގެ ރަށްތަކަށްކަމަށެވެ. މި ސަރަޙައްދަށް ހެނދުނު 10:00އިން މެންދުރުފަހު 15:00އަށް ވަނީ ޔެލޯ އެލާޓް ނެރެފައެވެ. މިގަޑިތަކުގައި އެ ސަރަހައްދުގެ ރަށްތަކަށް ގުގުރުމާއެކު ބޯކޮށް ވާރޭވެހޭނެކަމަށް ލަފާކުރެވޭކަމަށާއި ގަޑިއަކު 25 މޭލާ 30 މޭލާ ދެމެދުގެ ބާރުމިނުގައި ވައިޖެހޭނެކަމަށްވެސް މޫސުމާއި ބެހޭ އިދާރާއިން ވިދާޅުވެއެވެ. އަދި ވިލާގަނޑުގައި ގަޑިއަކު 50މޭލަށް ވައިގަދަވެ ކަނޑުގަދަވާނެކަމަށްވެސް މެޓް އޮފީހުން ލަފާކުރައްވައެވެ.\nއުތުރުގެ އިތުރުން ދެކުނަށްވެސް މޫސުން ގޯސްވާނެކަމަށް ލަފާކުރެވޭތީ އެ ސަރަހައްދަށް ވަނީ ވައިޓް އެލަރޓް ނެރެފައެވެ. މި އެލަރޓްވެސް ނެރެފައިވަނީ މެންދުރުފަހު 15:00އާ ހަމައަށެވެ. ދެކުނު އަތޮޅުތަކަށްވެސް ގުގުރުމާއި އެކު ބޯކޮށް ވާރޭވެހޭނެކަމަށް ލަފާކުރެވޭއިރު އެ ސަރަހައްދުގައި ވިލާގަނޑުގައި 45 މޭލަށް ވައިގަދަވާނެކަމަށްވެސް މޫސުމާއި ބެހޭ ޤައުމީ އިދާރާއިން ހާމަކުރައްވައެވެ. މެދު ރާއްޖެތެރޭގެ ރަށްތަކަށްވެސް ހެނދުނު 10:00 ނިޔަލަށް އޮތީ ޔެލޯ އެލާޓް ނެރެފައެވެ. މެދުރާއްޖެ ތެރެއަށްވެސް ދަނީ ބޯކޮށް ވާރޭވެހެމުންނެވެ.\nމިޝްކާގެ މަރު: ފަރުވާ ދިނުމުގައި ހުރިހާ މަރުހަލާއެއްގައި އިހުމާލު\nމެޓް އޮފީހުން ވިދާޅުވީ މިހާރު ކުރަމުންދާ ވިއްސާރާގައި ވައިގަދަވެ ކަނޑުގެ ބާނިތައް ބޮޑުވުމުން ބައެއް ސަރަހައްދުތަކަށް ދިޔަވަރު ބޮޑުވާ ވަގުތުތަކުގައި އުދައެރުން އެކަށީގެންވާކަމަށެވެ.


Democracy ga aiyfai iss nukuraane: Maseeh | Mihaaru\nރައްޔިތުންގެ މަޖިލީހުގެ ރައީސް މަސީހް، ޖަލްސާއެއްގެ ރިޔާސަތު ބަލަހައްޓަވަނީ.---ފޮޓޯ: މަޖިލިސް\n29 ނޮވެމްބަރ 2017 - 23:51 46 comments\nމަޖިލީހުގެ މި އަހަރުގެ ފަހު ދައުރުގެ ފަހު ޖަލްސާ ނިންމަވާލައްވަމުން ދެއްކެވި ވާހަކައިގައި މަސީހް ވިދާޅުވީ، މަޖިލީހުން މި ދައުރުގައި ކުރި ހުރިހާ މަސައްކަތަކީ ވެސް ރައްޔިތުންނަށް ފައިދާ ހުރި، ރައްޔިތުންނަށްޓަކައި މެމްބަރުން ކުރެއްވި ކަންކަން ކަމަށެވެ. މިއީ އެންމެންގެ ގައުމު ކަމަށްވާއިރު، ހުރިހާ ކަމެއް ވެސް ކުރަން ވާނީ އިސްލާމީ ރިވެތި އުސޫލުގެ ތެރެއިން ކަމަށް ވެސް މަސީހު ވިދާޅުވި އެވެ.\n"ޑިމޮކްރަސީގައި ކަންކަން ކާމިޔާބުކުރަން ވާނީ ވާހަކަ ދައްކައިގެން. އަތްފައި އަޅުގަނޑުމެން އިސް ނުކުރާނެ. އަނގަ ކަސްރަތު ނުކުރާނެ އެހާ ވަރަަކަށް އެގޮތަށް." މަސީހު ވިދާޅުވި އެވެ.\nއެމަނިކުފާނު ވިދާޅުވީ، އެހެން ބަޔަކު "ސްމާޓް ނިންމުންތައް" ނިންމި ނަމަވެސް މެމްބަރުން އަމިއްލަ ނަފްސަށް އަނިޔާ ލިބޭ ގޮތަށް އުޅުން ރަނގަޅެއް ނުވާނެ ކަމަށެވެ.\nމަސީހު އެހެން ވިދާޅުވިއިރު، މަޖިލީހުގެ މި އަހަރުގެ ދެވަނަ ދައުރާއި ފަހު ދައުރުގެ ގިނަ ޖަލްސާތަކުގައި އިދިކޮޅު މެމްބަރުން ވަނީ މަސީހާ ދެކޮޅަށް އަޑު ގަދަ ކުރައްވައި އިހްތިޖާޖް ކުރައްވައިފަ އެވެ. އިދިކޮޅު މެމްބަރުން ކެނޑިނޭޅި އިހްތިޖާޖް ކުރައްވަނީ މަސީހުގެ އިތުބާރު ނެތް ކަމުގެ މައްސަލަ 45 މެމްބަރުންގެ ސޮޔާ އެކު މަޖިލީހަށް ހުށަހެޅުމުން އެ މައްސަލަ ބޭރުކޮށްލި މައްސަލައިގަ އެވެ.\nއެ މައްސަލަ މަޖިލީހުން ބޭރުކޮށްލީ، އޭގައި ސޮއިކުރެއްވި ޕީޕީއެމްގެ ގިނަ މެމްބަރުންގެ ގޮނޑި ގެއްލިއްޖެ ކަމަށް އިލެކްޝަންސް ކޮމިޝަނުން ކަނޑައެޅުމުންނެވެ. ވެރިކަން ކުރާ ޕާޓީ، ޕީޕީއެމްގެ އެދުމާ އެއްގޮތަށް އިލެކްޝަންސް ކޮމިޝަނުން ނިންމި އެ ނިންމުމާ އެކު، މަޖިލީހުގެ ރައީސްކަމުން މަސީހު ދުރުކުރުމަށް ބޭނުންވާ އަދަދަށް ސޮއި ހަމަނުވާ ކަމަށް މަޖިލީހުގެ ރިޔާސަތުން ކަނޑައަޅައި، އެ މައްސަލަ އެޖެންޑާއެއް ނުކުރެ އެވެ.\nމަސީހު މިރޭ ވިދާޅުވި ގޮތުގައި މަޖިލީހުގެ މަސައްކަތުގެ އުފެއްދުންތެރިކަމުގެ މި އަހަރުގެ ރޭޓަކީ 95.7 ޕަސަންޓެވެ. އަދި މި އަހަރު މަޖިލީހަށް ހުށަހެޅި 45 މައްސަލައެއް ނިންމާފައިވާ ކަމަށް ވިދާޅުވި އެވެ.\nއެހެންކަމުން، މަޖިލިސް ދެ މަސް ދުވަހުގެ ޗުއްޓީއަކަށް މިރޭ ދަނީ އުފެއްދުންތެރި މަސައްކަތްތަކެއް ކުރުމަށް ފަހުގައި ކަމަށް ވެސް އެމަނިކުފާނު ވިދާޅުވި އެވެ.\n"18 ވަނަ މަޖިލީހުގައި މިއަދުގެ ނިޔަލަށް 431 މައްސަލަ ނިންމައިފި. މިއަދުގެ ނިޔަލަށް ޕްރޮޑަކްޓިވިޓީ ރޭޓަކީ 98.6 ޕަސަންޓު،" މަޖިލީހުގެ ރައީސް ވިދާޅުވި އެވެ.\nޗައިނާއާއެކު މިނިވަން ވިޔަފާރީގެ ގުޅުން ގާއިމް ކުރުމުގެ އެއްބަސްވުމުގައި ރާއްޖެ އިން ސޮއިކުރަން ފެންނަ ކަމަށް ރައްޔިތުންގެ މަޖިލީހުން މިރޭ ފާސްކޮށް، ދެ މަސް ދުވަހުގެ ޗުއްޓީއަކަށް މަޖިލިސް ވަނީ ގޮސްފަ އެވެ. އަންނަ އަހަރާ އެކު މަޖިލިސް ފަށާނީ ފެބްރުއަރީމަހުގެ ކުރީކޮޅުގަ އެވެ.\nއިތުރު ލިޔުންތައް ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން ޑިމޮކްރަސީ ރާއްޖޭގެ ސިޔާސީ ހަމަނުޖެހުން އަބްދުﷲ މަސީހް މުހައްމަދު


ރާއްޖޭގެ ދެވަނަ "ދަގަނޑޭ" އަށް ވާނީ ތުޅާދޫގެ އަންކޮ ބާ؟\nރާއްޖޭގެ ދެވަނަ “ދަގަނޑޭ” އަށް ވާނީ ތުޅާދޫގެ އަންކޮ ބާ؟\n13 ނޮވެމްބަރ 2015\nއަންކޮ ގައުމީ ޓީމާ އެކު ފަރިތަކުރަނީ. –ހަވީރު ފޮޓޯ: މުހައްމަދު ޝަރުހާން\nގައުމީ ފުޓްބޯޅަ ޓީމާ ނިއު ޒީލެންޑުގެ ރިކީ ހާބަޓް ހަވާލުވެ ޒުވާން ގިނަ ކުޅުންތެރިންނަށް ވަނީ ފުރުސަތު ދީފަ އެވެ. އެގޮތުން އޭނާ އިރުޝާދު ދިން ހޮންކޮންއާ ދެކޮޅަށް އިއްޔެ ހަވީރު ކުޅުނު މެޗަށް ނެގި ސްކޮޑުން ވެސް މުޅިން އާ ތިން ކުޅުންތެރިންނަށް ވަނީ ފުރުސަތު ދީފަ އެވެ. އެއީ ރާއްޖޭގެ ފުޓްބޯޅައިގެ މުސްތަގުބަލާ ގުޅިފައިވާ ހުނަރުވެރި ތިން ކުޅުންތެރިންނެވެ. އޭގެ ތެރޭގައި ބ. ތުޅާދޫ އަށް އުފަން އުމުރުން 20 އަހަރުގެ އަންސަރު އިބްރާހިމް (އަންކޮ) ހިމެނެއެވެ.\nބޭނުންވަނީ ޒުވާން ގިނަ ކުޅުންތެރިންނަށް ފެންވަރު ދައްކާލާނެ ފުރުސަތު ދޭން ކަމަށާއި މިހާރު މަސައްކަތް ކުރެވެނީ ދެ ވަނަ އަލީ އަޝްފާގް (ދަގަނޑޭ) އެއް ހޯދަން ކަމަށް ހާބަޓް އިއްޔެ ވަނީ ބުނެފި އެވެ.\n“ދަގަނޑޭ އަކީ މި ގައުމުގެ އެންމެ މޮޅު ކުޅުންތެރިޔާ. އޭނާ ވަނީ އެކަން ސާބިތުކޮށްދީފައި. ދަގަނޑޭ އަށް އަހަރެން އިހުތިރާމް ކުރަން،” ވޯލްޑް ކަޕް ކޮލިފައިންގައި އިއްޔެ ހޮންގް ކޮންގްއާ ކުޅެ 1-0 އިން ރާއްޖެ ބަލިވި މެޗަށް ފަހު ހާބަޓް ބުނި ކަމަށްވެއެވެ.\n“އެކަމަކު ބޭނުމެއް ނުވޭ ފަހަތަށް ދާކަށް. މުހިއްމީ ކުރިއަށް ދިއުން. ދަގަނޑޭ ނެތް ދުވަހަކަށް ވެސް އެބަ ޖެހޭ ތައްޔާރުވާން. ޒުވާން ކުޅުންތެރިންނަށް ހުނަރު ދައްކާލަން ފުރުސަތު މިދެނީ ވެސް އެ ބޭނުމުގައި.”\nއޭނާ ބުނީ ދެ ވަނަ ދަގަނޑޭއެއް ހޯދަން އެބަ ޖެހޭ ކަމަށާއި އެ މަސައްކަތް އެންމެ ރަނގަޅަށް ކުރެވޭނީ ޒުވާން ކުޅުންތެރިންނަށް ފުރުސަތު ހޯދައިދީގެން ކަމަށެވެ.\nހޮންކޮން އަތުން 1-0 އިން އިއްޔެ ގައުމީ ޓީމު ބަލިވި މެޗުގެ ދެވަނަ ހާފުގެ ފަހުކޮޅު ދަގަނޑޭ އާއި މުހައްމަދު އާރިފް (ބަކާ) ވަނީ ބަދަލުކޮށްފަ އެވެ.\nހާބަޓް ބުނީ ބަކާ އާއި ދަގަނޑޭ ނެތް ހާލަތެއްގައި ވެސް ކުޅުންތެރިން ކުޅެން ދަސްކުރަން ޖެހޭ ކަމަށެވެ.\n“ދަގަނޑޭ އާއި ބަކާ އަކީ ރާއްޖޭގެ އެންމެ މަޝްހޫރު ދެ ކުޅުންތެރިން. އެކަމަކު އެމީހުން އަނިޔާވެގެން ނޫނީ އެ ނޫން ވެސް ހާލަތެއް މެދުވެރިވެގެން ނުކުޅެވޭ ވަގުތަކަށް ވެސް ތައްޔާރުވާން އެބަ ޖެހޭ. ކުރިއަށް ސާފް ޗެމްޕިއަންޝިޕް ވެސް އެބަ އޮތް. އެގޮތަށް ވިސްނާއިރު އެބަ ޖެހޭ ވާދަވެރި މެޗުތަކުގައި ކޮންމެ ހާލަތަކަށް ވެސް ތައްޔާރުވެ ތިބެން،” ވޯލްޑް ކަޕަށް ނިއު ޒީލެންޑް ގެންގޮސްދިން ކޯޗު ބުންޏެވެ.\nމުސްތަގުބަލަށް ރާއްޖޭގެ ޓީމެއް ބިނާކުރަން ބޮޑު މަސައްކަތެއް ފަށާފައިވާ ކަމަށާއި މިކަމުގައި ދަގަނޑޭ އާއި ބަކާގެ ތަޖުރިބާ އާއި އެހީތެރިކަން ލިބެމުންދާ ކަމަށް ވެސް އޭނާ ބުންޏެވެ.\nވޯލްޑް ކަޕް ކޮލިފައިންގައި މިހާތަނަށް ރާއްޖެ މޮޅުވީ އެންމެ މެޗަކުންނެވެ. އެއީ ރަށުން ބޭރުގައި ބޫޓާންއާ ދެކޮޅަށް ކުޅުނު މެޗުންނެވެ. އެ މެޗުން ރާއްޖެ 4-3 އިން މޮޅުވިއިރު ދަގަނޑޭ ވަނީ ހެޓްރިކެއް ހަަދައިފަ އެވެ.\nގައުމީ ޓީމަށް 2004 އިން ފެށިގެން ކުޅެމުން އަންނަ ދަގަނޑޭ އަކީ ގައުމީ ޓީމަށް އެންމެ ގިނަ ގޯލް ޖަހައިދީފައިވާ ކުޅުންތެރިޔާ އެވެ. މީގެ އިތުރުން އޭނާ އަކީ ސާފް ޗެމްޕިއަންޝިޕުގެ ތާރީހުގައި އެންމެ ގިނަ ލަނޑު ޖެހި ކުޅުންތެރިޔާ ވެސް މެ އެވެ.\nއަންކޮ އެންމެ ފުރަތަމަ ފާހަގަވީ އިންޓަ ސްކޫލް މުބާރާތުގައި އަރަބިއްޔާ ސްކޫލުންނެވެ. ކުޅެން ޖެހުނު ކޮންމެ މަގާމަކަށް ވެސް އޭރު އޭނާ ކުޅުނެވެ. މުޅި އަރަބިއްޔާ ސްކޫލް ޓީމު ހިފެހެއްޓީ އޭނާ އެވެ.\nސްކޫލް ނިންމުމަށް ފަހު ފުރަތަމަ ޑިވިޝަނަށް އޭނާ ތައާރަފްވީ ކްލަބް އީގަލްސް އިންނެވެ. އޭގެ ކުރިން އޭނާ ޔޫތު މުބާރާތުގައި އީގަލްސް ޓީމަށް ކުޅުނެވެ.\nއަންކޮ އަކީ ވިންގަށް ކުޅޭ ކުޅުންތެރިއެކެވެ. އީގަލްސްގެ ކޯޗު އިހުސާން އަބްދުލްގަނީ (ސާންތީ) ބުނީ އޭނާ އަކީ ޑިސިޕްލިން، މޮޅު ކުޅުންތެރިއެއްގެ ކިބައިގައި ހުންނަން ޖެހޭ ހުރިހާ ސިފައެއް ފުރިހަމަވެފައިވާ އުއްމީދީ ކުޅުންތެރިއެއް ކަމަށެވެ.


Ali ge sharee'aiy onlinekoh nubeyvveyne: Supreme Court\nޖިންސީ ގޯނާގެ ތުހުމަތުތަކެއް ކޮށް ދައުވާތައް އުފުލާފައިވާ ކުރީގެ ޓޫރިޒަމް މިނިސްޓަރު އަލީ ވަހީދުގެ ޝަރީއަތް އޮންލައިންކޮށް ކުރިއަށް ނުގެންދިއުމަށް ސުޕްރީމް ކޯޓުން ކްރިމިނަލް ކޯޓަށް އަމުރުކޮށްފި އެވެ.\nސުޕްރީމް ކޯޓުން މިއަދު ނެރުނު އަމުރުގައި ވަނީ، އަލީ ވަހީދުގެ މައްސަލަ ވިޔަސް އަދި އެނޫން ވެސް މައްސަލައެއްގައި ދައުވާ ލިބޭ މީހާ ރާއްޖޭގެ ސަރަހައްދުން ބޭރުގައި ހުރެއްޖެނަމަ އެ މައްސަލައިގެ އަޑުއެހުންތައް އޯޑިއޯ އަދި ވީޑިއޯ ކޮންފަރެންސް މެދުވެރިކޮށް ކުރިއަށް ނުގެންދެވޭނެ ކަމަށެވެ.\nމި އަމުރު ނެރުއްވާފައި ވަނީ ސުޕްރީމް ކޯޓުގެ ފަނޑިޔާރު ހުސްނުއްސުއޫދު، މުހައްމަދު އިބްރާހިމް އަދި އަލީ ރަޝީދު ސޮއި ކުރެއްވުމަށްފަހު އެވެ.\nއަލީ ވަހީދުގެ ޝަރީއަތް އޮންލައިންކޮށް ކުރިއަށް ގެންދަން ކްރިމިނަލް ކޯޓުން ނިންމި ނިންމުން ސުޕްރީމް ކޯޓުގައި އިސްތިއުނާފް ކުރުމުން އޭނާ ކޯޓަށް ހާޒިރުވުމަށް ޗިޓު ފޮނުވި އެވެ. ނަމަވެސް އޭނާ ކޯޓަށް ހާޒިރުވެވަޑައިގެންފައި ނުވާތީ ސުޕްރީމް ކޯޓުން ވަނީ ކޯޓުގެ ހުރުމަތް ކެނޑިކަމުގެ ކުށުގައި އޭނާ ދެ މަހާއި 12 ދުވަހަށް ޖަލަށް ލާން ހުކުމްކޮށްފަ އެވެ.\nއޭނާ ރާއްޖެ ގެނައުމަށް މަސައްކަތް ކުރަމުން އަންނައިރު ދައުލަތުގެ ފަރާތުން މިހާރު ވަނީ އަލީގެ އޯޑިނަރީ ޕާސްޕޯޓު ހިފަހައްޓައި ނުދިނުމަށް ކްރިމިނަލް ކޯޓުން ނިންމި ނިންމުން ހައިކޯޓުގައި އިސްތިއުނާފް ކޮށްފަ އެވެ.\nސުޕްރީމް ކޯޓް ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް + ޖިންސީ ގޯނާ އަލީ ވަހީދު ޖިންސީ ފުރައްސާރަ


SunOnline: Dhevana bus accident hingee nidhi jehi genneh noon, faruv akuda vegen: Shaahu\nދެވަނަ ބަސް އެކްސިޑެންޓް ހިނގީ ނިދިޖެހިގެނެއް ނޫން، ފަރުވާކުޑަވެގެން: ޝާހު\nމުހައްމަދު އައުޒަމް 23 May 2019, 13:30\nއެމްޓީސީސީގެ ބަހަކާ ކާރަކާ ޖެހި އެކްސިޑެންޓް ވެފައި--- ފޮޓޯ: ޓުވިޓާ\nމިމަހުގެ ނުވަ ވަަނަ ދުވަހު ހުޅުމާލޭގައި އެމްޓީސީސީގެ ބަަހަކުން ކާރެއްގައި ޖެހި "އެކްސިޑެންޓް" ހިނގީ ޑްރައިވަރަށް ނިދި ޖެހިގެން ނޫން ކަމަށް އެމްޓީސީސީއިން ބުނެފި އެވެ.\nއެމްޓީސީސީގެ ސީއީއޯ ހަސަން ޝާހު ވިދާޅުވީ އެކަން ހިނގީ ޑްރައިވަރަށް ނިދިޖެހިގެން ކަމަށް އަޑު އަރާފައި އޮތް ކަމަށް ކުރިން ރިޕޯޓްކޮށްފައި އޮތް ނަމަވެސް، ފަހުން ކުރި ތަހުގީގުތަކުން އެކަން ހިނގީ ޑްރައިވަރު ފަރުވާ ކުޑަވެގެންކަން އެނގިފައިވާ ކަމަށެވެ.\n"ފަހުން ފުލުހުންވެސް ބުންޏޭ ނިދިޖެހިގެނެއް ނޫނޭ. ޑްރައިވަރުގެ ފަރުވާކުޑަކަމުންކަމަށް ބެލެވެނީ. އޭނާއަށް ހަމަ ބަލަންވާވަރަށް ނުބެލުމުގެ ސަބަބުން ހަމަ ގޮއްސަ ކުރީގައި އޮތް ކާރެއްގައި ޖެހިފައި އެކްސިޑެންޓްވީ. ބަހުގަ ތިބި މީހުން އެބަބުނޭ އޭނާއާ ކޮންޑަކްޓަރާ ވާހަކަ ދައްކަންވެސް ތިއްބޭ" ޝާހު ވިދާޅުވި އެވެ.\nރޯދަ މަސް ފެށުނުތަނާހެންވެސް ހުޅުމާލޭ ދުއްވާ އެމްޓީސީސީގެ ބަހަކުން މީހެއްގެ ގައިގައި ޖެހި އެކްސިޑެންޓެއް ވަނީ ހިނގައިފަ އެވެ. އެ ހާދިސާގައި ބަހުން ދަށުވި ޔުކްރޭންގެ ފަތުރުވެރިޔާ ވަނީ މަރުވެފަ އެވެ. އެ އެކްސިޑެންޓް ވެސް ހިނގީ ޑްރައިވަރަށް ނިދިގެން ޖެހިގެން ކަމަށް ފުލުހުން ބުނެފައިވެ އެވެ. އެ ބަަސް ޑްރައިވަރު މިހާރު ވަނީ ފުލުހުން ދޫކޮށްލައިފަ އެވެ.\n" އޭނާއާ މެދު އެޗްއާރުން ވަރަށް އަވަހަށް ފިޔަވަޅު އަޅާނަން" ޝާހު ވިދާޅުވިއެވެ.\nއެކްސިޑެންޓާ ގުޅިގެން އެމްޓީސީސީއަށް ފާޑުކިޔުންތައް އަމާޒުވެފައިވާއިރު، އެމްޓީސީސީން ބުނީ ޑްރައިވަރުންގެ މަސައްކަތުގެ މާހައުލު ރަނގަޅުވާނެ ކަމަށާއި ޑްރައިވަރުން ބަސް ދުއްވަންޖެހެނީ ގިނަ ވެގެން ހަތަރު ގަޑިއިރު ކަމަށެވެ. އެ ހާދިސާތަކާ ގުޅިގެން އެމްޓީސީސީން ވަނީ ޑްރައިވަރުންގެ މަސައްކަތް ހަރުދަނާކުރަން މެޑިކަލް ޗެކަޕްތަކާއި ތަމްރީންތައް ފަށައިފައެވެ.\nފިލި ކުއްޖާ ފެނުނީ ފަރުވާއަށް ހޮސްޕިޓަލަށް ދިއުމުން\nހުޅުމާލޭގައި އެކްސިޑެންޓެއް ހިނގައި3މީހަކަށް އަނިޔާ\nތިނަދޫގައި ސައިކަލަކުން ޖެހި ކުޑަކުއްޖަކަށް އަނިޔާވެއްޖެ